
Capitolul 1 


— Lotul o sută treizeci și şapte, doamnelor și domnilor. Vă 
atrag, atenţia asupra acestui foarte elegant scrin, stil Sheraton, 
din lemn de trandafir, realizat în 1780. O piesă rară, de o 
frumuseţe incontestabilă, cred că sunteți de acord. Pot începe 
licitaţia de la cinci mii? Dumneavoastră, domnule... vă 
mulțumesc. 

Adjudecătorul acceptă oferta puţin sub prețul rezervat și 
urmărește cu satisfacţie cum ofertele următoare îl ridică. 

La puţin sub zece mii de dolari, cumpărătoarea de la Rhoda 
Hutton ridică încet catalogul, cu o fracțiune de un inci, un 
gest discret, un semnal al unui client experimentat. 
Adjudecătorul îi zâmbește acceptându-i oferta, căci se 
așteptase să fie interesată. Deși foarte tânără, femeia părea 
expertă; douăzeci și cinci de ani, cel mult. 

Era englezoaică, desigur, iar bunicul ei era lord, așa că 
tânăra crescuse înconjurată de cele mai fine lucruri. Era ușor 
să recunoşti că era deosebită, avea acea frumuseţe de trandafir 
englez, care nu poate fi contrafăcută. Pielea îi era transparentă 
ca porțelanul, trăsăturile delicate, iar părul blond- argintiu 
prins într-o coadă la spate. 

Se putea citi satisfacţie în ochii albaștri de culoarea 
safirului. Preţul nu fusese încă decis, era pe la unsprezece mii 
de dolari, ofertele celor care nu erau prezenţi fuseseră lăsate 
la urmă, iar cei din sală amuţiseră. Ea urma să câștige scrinul 
și asta la un preţ bun. 

Dar brusc, ceva atrase atenţia adjudecătorului. Sir James 
Clayton avea un stil de ofertare foarte subtil, încât nimeni din 
sala de licitaţie nu-i putea intui gândurile; avea figura unui om 
obișnuit să obțină tot ce doreşte. 

Adjudecătorul se trezi că-și dorește ca fata să câștige. Sir 
James era un client de mare valoare, desigur, în rarele cazuri 
în care venea personal la licitaţii, şi avea reputaţia unui 
acaparator, atât în afaceri, cât și în modul de a-și urmări 
pasiunea de colecționar de antichităţi. I se citea asta pe chip, 
o anume șiretenie în ochii aceia negri, în duritatea feţei. 

— Am unsprezece mii cinci sute de dolari. Dumneavoastră, 
miss Durward? 

Sir James întoarse capul surprins, auzind numele ei. Cassy 
zâmbi. Era evident că n-o recunoscuse până acum. Și nu era de 

mirare, pentru că nu-l văzuse de ani întregi. 

Erau rude îndepărtate şi aproape vecini, în acea localitate 
liniștită din Somerset, dar ea locuia deja de șase ani la New 
York şi nu se întorsese acasă atât de des precum și-ar fi dorit. 
Între familiile Durward și Clayton nu erau relaţii apropiate. 

Era rândul ei să liciteze. Ceva din ochii aceia negri îi 
spuneau că licitau unul contra celuilalt. Ezită o fracțiune de 
secundă. Unsprezece mii cinci sute era limita asupra căreia 
convenise cu Rhoda. Numai dacă ar fi putut să liciteze în 
continuare, ca să-l învingă pe James Clayton! Si-ar fi pus chiar 
proprii bani în joc, dar asta ar fi fost deja o prostie pe care ar 
fi regretat-o. 

Adjudecătorul îi zâmbi înțelegător și ridică ciocănașul. 

— Așadar, unsprezece mii cinci sute de dolari. Sunt şi alte 
oferte? Străbătu încăperea cu privirea. O dată... de două ori... 
ciocănașul se lăsă, tensiunea din sală cedă şi se auzi scârțâit de 
scaune. Adjudecat lui sir James Clayton. Lotul o sută treizeci și 
patru... 

Cassy se ridică în picioare cu catalogul în mână. 

Păcat de scrinul acela, dar poate... 

— Îmi pare rău că sunteţi dezamăgită. 

Cassy îi întinse catalogul adjudecătorului și se mai întoase 
o dată spre rivalul său. 

— Să nu vă pară, spuse cu răceală. Consider că prețul 
adjudecat este cam mare, deși scrinul este o achiziţie bună. 

Ochii lui negri sclipiră amuzaţi. 

— Dacă era așa, de ce n-ai licitat în continuare? 

Ea schiţă un zâmbet. 

— Ştii că nu te-am recunoscut? continuă bărbatul. Ultima 
oară când te-am văzut, erai o școlăriţă slăbuţă. Te-ai schimbat 
mult de atunci. 

Bărbatul o privi lung, apreciind-o din priviri. Ea își ridică 
mândră bărbia, convinsă că el n-ar fi observat că acel costum 
bine croit, albastru, franțuzesc în care era îmbrăcată, fusese 
cumpărat din unul din acele magazine în care bogatii își vând 
lucrurile pe care le îmbracă o singură dată. La fel și bluza roșie 
pe care o purta. 

— Au trecut câţiva ani de când nu ne-am mai văzut, începu 
ea. 

El o urmă. 

— Unde iei masa? o întrebă. 

— Îmi pare rău, dar nu am timp să iau masa astăzi. 

— Dar trebuie te opreşti câteva clipe, măcar ca să-ți tragi 
sufletul, insistă el. Sau să bei o cafea. Ai trăit prea mult la New 
York. Cinci minute din timpul tău nu vor opri lumea în loc. 
Dacă ai fi achiziţionat scrinul, ai fi petrecut mai mult timp pe 
aici. O luă de braţ și o conduse spre cafeneaua de la primul 
etaj. 

Nu se schimbase deloc, își spuse Cassy. Își aminti cum oftau 
toate fetele din localitate după ochii lui negri, chipul lui 

atrăgător, cum ar fi făcut orice ca să fie plimbate cu una din 
mașinile lui sport. 

— Așadar, spuse el, după ce găsiră un loc și se așezară, cu ce 
te ocupi la New York? 

— Lucrez pentru un dealer de antichităţi, se află foarte 
aproape de aici, Rhoda Hutton. 

— Da, o cunosc. Ce mai face? Încă mai oftează după acel vas 
Tiffany? 

Cassy începu să râdă. 

— Mă tem că da, este marea ei slăbiciune. 

— Pentru ea cumpărai scrinul? 

— Da, cred că va fi dezamăgită că l-a pierdut. Cassy îi aruncă 
o privire șireată. Bănuiesc că nu vrei să ... negociezi? 

El o privi lung, ridicând din sprâncene. 

— Ce ești pregătită să oferi? 

— Ce ai cere? 

— Nu sunt sigur că vreau să-l vând. 

Ea îl cercetă din nou, neștiind dacă era dispus să accepte o 
ofertă. 

— Ai obţine imediat un profit, îl tentă. 

— Ce te face să crezi că m-ar interesa? 

Pentru că ești un Clayton, se gândi ea. Cu toate că nu putea 
da glas gândurilor cu voce tare, nici nu-și putu ascunde ironia 
din glas când îl întrebă: 

— Şi nu eşti? 

— Nu în mod deosebit. 

— Sir James, sublinie ea titlul cu cinism. Orice are un pret. 

Chiar că era o persoană care reușea să înfurie pe toată 
lumea cu acea privire ironică, o făcea să se transforme în 
avocatul diavolului; Cassy o invidia pe acea colecţionară 
privată care, dacă avea chef, putea să renunţe la orice profit și 
să cumpere ceva doar pentru frumusețea obiectului. 

— Chiar așa? repetă el, ridicând dintr-o sprânceană cu 
cinism. Atunci o să-ţi spun preţul meu pentru ca să mă 
gândesc la propunerea ta; cinează cu mine în seara asta. 

Ea clipi des de câteva ori, surprinsă. 

— Poftim? 

El ridică ambele sprâncene, simulând uimirea. 

— Am crezut că la New York se mai vorbește engleza...cina... 
ştii, ultima masă a zilei... 

— Nu este nevoie să mi se traducă. Îmi cer scuze, sir James, 
dar nu cred că aș putea. Aruncă o privire grăbită spre ceas. Mă 
tem că am întârziat deja. Te rog să mă scuzi. 

Se ridică grăbită. 

El nu încercă s-o oprească. Ea se grăbi spre scară și reuși să 
se strecoare prin mulțimea de dealeri adunată la intrarea 
principală. 

Ce obraznic, își spuse când ajunse pe Park Avenue. De 
parcă ar fi acceptat să ia masa cu el doar ca să-l convingă să 
vândă scrinul! 

Kokk 


— Regret, Rhoda, nu l-am luat. 

Rhoda se arătă dezamăgită. 

— La cât a fost licitat ? 

Cassy îi spuse. 

— Mda, nu era chiar o afacere la preţul ăsta. Şi cine l-a luat 
până la urmă? 

— Sir James Clayton. 

Rhoda clipi des din genele false. 

— Acel James Clayton? Dacă aș fi știut m-aș fi dus eu la 
licitație doar ca să-l văd! E un bărbat grozav! 

Cassy începu să râdă. 

— Rhoda ești o femeie ciudată; îți plac toţi bărbaţii! 

— Nu este așa! ripostă angajatoarea ei, indignată. Dar el este 
un bărbat fermecător. L-am cunoscut anul trecut la Miami. 
Arată grozav şi toţi banii pe care-i are... 

— Ştii că familia lui a făcut avere din mere coapte? 

Rhoda se arătă intrigată. 

— Adevărat? De unde știi? 

— Și el este din Somerset. 

— Oh! Să înţeleg că-l cunoşti bine? 

— Destul de bine, conchise Cassy. 

Rhoda o privi gânditoare. 

— Te mai vezi cu el când te duci acasă? 

— Nu cred. Este un tip foarte ocupat, iar eu probabil voi fi 
la fel. Numai Dumnezeu știe la ce se mai gândește bunicul... 
n-am deslușit nicio literă din scrisoarea lui. 

— Sper că nu este nimic rău, draga mea. Te vei întoarce la 
timp pentru micul meu eveniment, nu, Cassy? Promite-mi, știu 
că tu și Craig... 

Cassy scutură din cap intrigată. 

— Nu există resentimente, Rhoda, cel puţin nu din partea 
mea. Eu și Craig suntem încă buni prieteni, dar n-ar mai fi fost 
aşa dacă ne-am fi căsătorit, nu? Și, în plus, ce-ar fi însemnat să 
te am soacră? 

Rhode îi trebui un minut să înțeleagă că fata glumea, apoi 
izbucni și ea în râs. 

— Ei, nu pot spune că sunt dezamăgită, oftă ea. Am sperat 
că măcar de data asta își va găsi o fată drăguță. 

— Rhoda, sunt sute de fete în New York, gata să-și dea și 
brațul drept pentru un bărbat ca fiul tău, așa că nu-ţi face 
probleme, nu va rămâne prea mult timp pe raft. lar acum 
trebuie să mă grăbesc dacă vreau să mai prind avionul. 


KKK 

La nici douăzeci și patru de ore după întâlnirea cu sir James 
Clayton la casa de licitaţii, Cassy ateriza pe Heathrow. Era 
ciudat că întâlnea pe cineva de acasă la o distanţă așa de mare, 
chiar în ziua în care pleca acasă. 

De la Londra luă trenul. Din fericire, n-a fost prea 
aglomerat și a reușit să-și găsească un loc la geam. N-a putut să 
nu zâmbească văzându-și profilul în fereastră; când era copil 
interpreta ca un semn de bun augur faptul că-și găsea un loc 
retras într-un tren care o ducea acasă, era garanţia unei 
vacante frumoase. 

Pe atunci, nu exista Intercity de la Londra, desigur, doar 
trenul local de la Gloucester. Iar vacanţele i-au fost 
întotdeauna frumoase. Casa bunicului i se părea un castel din 
povești; de fapt, a fost singurul ei cămin. 

Părinţii ei muriseră cu zece ani în urmă, într-un accident 
aviatic în Franţa, dar nu le dusese lipsa. Călătoriseră mereu; în 
primii opt ani de viaţă o luaseră cu ei, iar de la Val D'Iser până 
la Mustique, niște străini avuseseră grijă de ea. Dar după 
această vârstă, Cassy trebuia să meargă la școală, așa că a fost 
trimisă acasă, în Anglia. 

Nu se simţise bine la școală; ziarele erau pline de istorii 
picante despre părinţii ei și prietenii acestora, și colegele ei 
fuseseră nemiloase cu ea. Cassy închidea ochii și-și dorea să fie 
trimisă acasă la Somerset, unde problemele ei se vor rezolva ca 
prin farmec. 

Fusese o lume de poveste, populată de personaje de 
poveste. Bunicul bătrân și înţelept, plin de poveşti, care păstra 
întotdeauna o istorioară inedită pentru fetița cu ochii albaștri. 
Fishy, bătrâna menajeră dolofană, care excela în prăjituri cu 
prune şi cozonaci aurii. Chiar și Jenkins, valet, șofer și 
majordom, se comporta ca și cum ar mai fi fost în aceste 
funcţii, avea întotdeauna bomboane în buzunar pentru miss 
Cassy. Toţi trăiau în acea casă veche din marginea satului, 
într-o sărăcie mascată sub aerul unei foste bogății și bunăstări. 

Cândva, bunicul fusese bogat. Avusese pământ și 
proprietăţi în toată valea și trăise în acea casă aflată deasupra 
nivelului satului. Dar fusese sărăcit cu mulţi ani în urmă de 
cumnatul său sir Giles Clayton, bunicul lui James. 

Și sir Giles fusese un personaj de poveste al copilăriei ei; 
baronul cel rău. Nu fusese un baron adevărat, ci doar baronet 
ridicat din eșaloanele mai mici ale nobilimii pentru serviciile 
sale aduse industriei, sau cam așa ceva. Murise cu cinci ani în 
urmă; în pofida imprecaţiilor proferate la adresa lui de bunicul 
Cassyei acesta murise împăcat în patul său la optzeci și șase de 
ani, înconjurat de familia iubitoare. 

Nepotul său moștenise toată averea. Tere Valley Produce 
era o companie naţională puternică, dacă ne gândim că 
începuse cu cei două sute de acri închiriaţi de la bunicul ei. Și 
moștenise desigur și titlul. 

Cassy zâmbi; James Clayton era foarte potrivit în rolul 

baronului cel rău. 

Îşi alungă toate gândurile care duceau la el și duse mâna la 
poșetă după scrisoarea care o adusese acasă. Îi era greu să 
deslușească mâzgăliturile bunicului. Era un ultimat? Ce se 
întâmpla acolo? Cassy își făcea probleme știindu-se departe de 
el; când plecase de acasă, el avea şaptezeci și trei de ani și era 
sănătos. Poate venise timpul să se întoarcă în Anglia pentru 
totdeauna. 

Nu plecase în America să facă acolo carieră în antichităţi. 
Doar își ajutase o prietenă într-un magazin de antichităţi din 
Bath, în vara în care terminase școala. Apoi Rhoda intrase în 
viaţa ei ca o tornadă, îi făcuse o ofertă pe care nu avusese cum 
s-o refuze. Nu-i păsase că ea nu avea niciun fel de specializare 
în antichităţi, se bazase doar pe flerul ei. 

Astfel, Cassy plecase la New York să lucreze într-o expoziție 
foarte șic din inima Manhattanului. Muncise din greu, dar 
făcuse ceva care-i plăcuse și Rhoda o învățase tot ce ştia. Cassy 
preluase în totalitate partea de achiziţii și nu avea timp liber. 

Ținea mult la Rhoda, dar glumise doar pe jumătate când 
spusese că n-ar vrea să-i fie soacră. Singurul fiu al Rhodei, era 
un bărbat fermecător, se ocupa de vinuri, era cultivat şi 
încântător, dar de multe ori Cassy simţise că el căuta o soţie 
care să fie la fel de autoritară ca mama lui. Primele două soții 
renunţaseră disperate, incapabile să se înțeleagă cu Rhoda. 

Cassy ieşise cu el în jur de trei ani și relaţia lor evolua spre 

căsătorie. Dar se surprinse că-l organiza așa cum făcuse Rhoda 
şi avusese oribilul sentiment că va ajunge ca ea. 

Călătoria de la Londra i-a luat o oră. Trenul a oprit în gara 
stil neoclasic de la Bath Spa, unde au coborit majoritatea 
pasagerilor. Multe capete s-au întors s-o urmărească. Ea s-a 
uitat după hamal, dar nu era niciunul pe peron, așa că, oftând 
s-a întors să-și ia valiza din tren. 

— Te rog, lasă-mă pe mine. 

Cassy şi-a ridicat privirea surprinsă. Sir James Clayton 
tocmai coborâse dintr-unul din compartimentele de clasa 
întâi, i-a zâmbit, apoi a ajutat-o la valiză. 

— Nu mi-ai spus că vii acasă, zise el. Nici nu te-am văzut în 
avion. 

— N-am venit cu Concorde, replică ea. 

El zâmbi; chiar avea un zâmbet foarte atrăgător. 

— Cât vei sta aici? 

— Trei săptămâni. 

— Atunci, poate vom lua cina într-o zi? 

— Regret, răspunse ea fără ezitare, am venit să stau cu 
bunicul, nu să socializez. 

Ajunseseră la capătul peronului și Cassy observase un 
domn înalt care o aștepta. Ridică mâna și-i făcu semne, apoi o 
luă printre cei adunaţi la casa de bilete. 

— Bunicule! strigă fericită, grăbindu-se spre el. N-ar fi 
trebuit să faci tot drumul ăsta ca să mă întâmpini! 

— Cum să nu-mi întâmpin nepoata care vine acasă după 
atâta vreme? Doar n-am venit pe jos! 

Cassy începu să râdă fericită, sărutându-l pe obrazul cu 
aspect de pergament. 

— Ar fi trebuit să știu! exclamă ea. Cum te simţi, bunicule? 
Arăţi foarte bine, dar n-am știut ce să cred după ce am citit 
scrisoarea aceea. 

— Mă simt foarte bine, niciodată n-a fost așa, deşi nu 
întineresc, adăugă el, apoi mai spuse: dar lasă-mă să mă uit la 
tine. Bunicul o depărtă puţin. Eşti mai frumoasă ca oricând, 
mai frumoasă ca Elizabeth a mea, cu fiecare an care trece. 
Duse mâna la ochi ca pentru a-și şterge o lacrimă imaginară, 
un gest atât de drag și de familiar ei. Dar brusc zâmbetul lui 
deveni dispreţuitor când îl văzu pe James, care se apropia. 

— Vă aşteaptă o mașină? întrebă el politicos. 

— Sigur că da, tinere, îi răspunse bunicul rece. 

— În acest caz, permiteți-mi să duc valiza nepoatei 
dumneavoastră, spuse James. Este prea grea, n-o poate duce 
singură. 

Bunicul roși de furie și neputinţă. 

— Ce neam prost! îi spuse lui Cassy. De ce l-ai lăsat în 
preajma ta? 

— Nu a fost în preajma mea, bunicule, îi explică ea cu 
răbdare. Nu l-am văzut decât când am coborât din tren, iar el 
s-a oferit să-mi ducă valiza, asta a fost tot. Și i-am fost 

recunoscătoare pentru asta; era cam grea. 

— De ce n-ai luat un hamal? pretinse bunicrul. 

— N-am găsit. 

Cassy își luă bunicul de braţ, conducându.l spre ieșire. Era 
o după- amiază frumoasă a lunii mai și strada din faţa gării era 
acoperită de petale albe din grădinile de peste drum. Cassy 
trase aer în piept cu bucurie. 

— Hmm, chiar și aerul are alt miros aici. 

Privirea i se opri plină de încântare asupra Rolls Royce-ului 
parcat în spaţiul pentru taxiuri. Observă chipul șoferului cu 
chipiu. 

— Jenkins! îl salută bucuroasă pe șoferul cel bătrân. Arăţi 
foarte bine! La fel și Adelaide! adăugă uitându-se la mașina 
elegantă, dar veche. 

— Desigur, miss Cassy, replică şoferul solemn. Eu și 
Adelaide îmbătrânim împreună. 

— Iar Fishy? 

Jenkins se încruntă, auzind că ea folosea prescurtarea 
numelui. 

— Doamna Fisher este bine. 

James puse valiza în portbagaj, apoi se întoarse spre ea, 
zâmbindu-i. 

— La revedere, miss Durward, spuse el întinzându-i mâna. 

Cassy ezită, nevrând să-i întindă mâna. 

— La revedere, îi spuse, atingându-și uşor degetele de mâna 

lui. 

James se înclină politicos în faţa bunicului, apoi se pierdu 
în mulțimea care părăsea gara. Cu toate acestea, fiind un 
bărbat înalt, capul îi era cu mult deasupra celorlalți din jurul 
său. 

Bunicul aștepta s-o conducă la mașină cu manierele sale 
elegante și Cassy se aşeză pe bancheta mașinii oftând 
mulțumită. 

— Ce bine că o avem pe Adelaide! murmură ea când Jenkins 
porni motorul. 

— Sigur că da, n-am putut să mă despart de ea. Un domn 
trebuie să aibă o astfel de mașină, care să-i ilustreze starea 
socială. Chiar dacă trebuie să fac economii la altele. 

— Cum ar fi o asigurare, interveni Jenkins cu familiaritatea 
pe care i-o conferea numărul mare de ani în serviciul 
bunicului. 

— O, nu te mai văicări atât! O să ajungi ca o babă pisăloagă 
cu reumatisme. 

Jenkins surprinse privirea Cassyei în oglindă și-i făcu semn 
cu ochiul. Ea îi răspunse tot cu un zâmbet. Bunicul nu se 
schimbase deloc! 

După câteva minute, se aflau la periferia orașului Bath și o 
luau pe vechiul drumul roman. 

Cassy privea fericită pe fereastră cum se desfășurau în fața 
lor dealurile Somersetului. 

— O, ce bine este să revii acasă! oftă Cassy fericită. Nu cred 
că mai există un ţinut atât de frumos ca acesta, în toată lumea! 

Bunicul o bătu ușor pe mână. 

— Mă bucur să te aud spunând asta, doar ești o Durward! 
Iubești aceste pământuri. 

Cassy zâmbi, simțind ironia tristă a vorbelor lui. 

Edwin Durward, vicontele Bradley, era genul clasic de 
aristocrat, căruia sărăcia nu-i diminuase aerul de noblete. 

Era la fel de mândru, ochii albaștri la fel de vii. Și se purta 
ca și cum ar fi fost lordul castelului, mergând în acel Rolls 
elegant, deși nu-l folosea decât ca să impresioneze sătenii în 
vizitele ocazionale la biserică, sau la cursele de cai. 

Adorata sa soţie murise la un an de la căsătoria lor, astfel că 
el nu apucase să se plictisească de obiceiurile maritale, nici ea 
să obiecteze împotriva brandyului lui permanent, sau a pipei. 
El revenise repede la obiceiurile de holtei și se consolase, 
ducând o viaţă plină de mici bucurii. 

Mașina trecea prin Midsomer Norton și Shepton Mallet. 
Acum putea să vadă râul Tere, satul Coombe Bradley, biserica 
din centrul satului, casele din piatră adusă de pe dealuri. 

Urma apoi Casa cea Mare, Bradley Park. De fiecare dată 
când o vedea, era uimit de frumusețea ei. În copilărie, Cassy o 
considera un castel din poveşti. Nu era un castel, desigur, ci 
doar o vilă mai mare, care părea o regină așezată în jilt, 
înconjurată de un parc. 

Cu toate că nu locuise niciodată aici, Cassy cunoștea prea 
bine ţinutul. Copil fiind, se strecurase adesea pe porţile 
grădinii bunicului și o luase pe o potecă printre copaci spre o 
poartă din fier forjat, bine ascunsă de iederă. Se strecurase în 
interiorul Casei Mari de multe ori ca să joace jocuri ale 
imaginaţiei în care ea era o prinţesă ținută captivă de Baronul 
cel rău. Nu le spusese niciodată prietenilor ei despre locul 
acela, căci era locul ei special, iar jocurile zgomotoase ale 
sătenilor ar fi distrus magia. 

Nu se schimbase nimic din zilele copilăriei. Satul era la fel 
ca totdeauna: cu grădini îngrijite, mici magazine, săteni cu 
chipuri luminoase care-i făceau semne de bun venit. 

Mai aveau de trecut râul şi ajungeau acasă. 

Casa cea mare se afla la capătul satului ca o boieroaică 
bătrână, prea mândră în sărăcia ei pentru a se amesteca cu 
vulgul. 

Casa bunicului era cam neglijată, lucru care se vedea cel 
mai bine la intrare. Pereţii erau scorojitți, scrinul devenise un 
loc unde se puneau facturile neplătite și ziarele vechi. Cassy 
privi în jur, nevenindu-i să creadă. Biata Fishy nu mai putea 
face singură toată munca, bunicul trebuia să aducă pe cineva 
tânăr din sat ca s-o ajute; va vorbi cu el mai târziu. 

Mai apoi, dinspre bucătărie se auziră paşii înfundaţi ai 
doamnei Fisher, mai grasă ca niciodată, dar cu chipul luminat 
de un zâmbet larg. Își întinse mâinile spre iubita ei, miss Cassy. 

— O bine ai venit acasă, draga mea, bine ai venit! 
Dumnezeule, ce slabă ești! Nu te-ai hrănit bine? 

Cassy începu să râdă. 

— Sigur că m-am hrănit, Fishy, ştii însă că nu mă îngraș. 

— O, îi ştiu pe americani, țin întotdeauna dietă. Ei lasă, cu 
mâncarea mea o să mai prinzi un pic de putere, nu? 

— Nu mai necăji fata, Fisher, zise Jenkins punând pe podea 
valiza lui Cassy. Nici n-a intrat bine fata noastră. O s-o faci să 
plece din nou. 

— Nu mai pleacă nicăieri, interveni bunicul, luând-o 
protector de braţ. Va sta aici unde îi este locul. 

Cassy deschise ochii mari. 

— Bunicule, am venit doar pentru trei săptămâni. 

— Prostii, stai cât vrei! 

— Dar am o slujbă, bunicule.. 

El făcu un gest larg din mână. 

— O să vorbim altă dată. Acum trebuie să mă așez, nu mai 
sunt așa de tânăr să fac asemenea drum. Cassy îl privi lung. 
Poate chiar așa era; trebuia să se întoarcă acasă pentru 
totdeauna. 


Capitolul 2 


Dar la prânz, bunicul părea perfect restabilit. Vorbea vesel, 
punând-o la curent cu tot ce se mai întâmplase în lipsa ei. 

— Îţi aminteşti familia Lindest, cei care au avut acea 
proprietate.... 

— Bunicule, îl întrerupse Cassy, mi-ai mai spus povestea 
lor... 

El păru surprins: 

— Adevărat? 

— Da. Şi de fapt, ar trebui să purtăm o discuţie adevărată. 

Privirea bunicului păru dintr-o dată foarte obosită. 

— M-a îngrijorat scrisoarea ta. Ai făcut-o să sune ca și cum 
s-ar fi întâmplat ceva, dar aici constat că toate sunt ca înainte. 

Bunicul își ridică mâna ca pentru a șterge o lacrimă 
imaginară. 

— Trebuie să se întâmple ceva ca să-ţi vizitezi bunicul cel 
bătrân? o întrebă cu un aer plângăreţ. 

Cassy îi atinse mâna peste masă. 

— Nu, sigur că nu, dar dacă este ceva, te-aș ruga să-mi spui. 

El zâmbi. 

— Nimic pentru care o fată cu ochi albaștri să se îngrijoreze. 

— Bunicule, nu mai sunt copil, sunt prea mare pentru 
poveştile tale. Este vorba de bani? Ai pierdut din nou cu caii? 

EI păru puţin luat prin surprindere de întrebarea ei bine 
direcţionată. 

— Nu, sigur că nu! protestă cu vădită indignare. 

— Atunci, ce este? insistă Cassy. 

El vru să spună ceva, dar imediat umerii îi căzură ca unui 
om înfrânt. 

— O să pierd casa, Cassy. Voi fi evacuat. 

Cassy îl privea nedumerită. 

— Casa asta? Dar... bunicule...cum este posibil? Doar este 
proprietatea ta! 

El scutură din cap cu tristețe. 

— Am avut-o în arendă și expiră luna viitoare. 

Ea îl privi îngrozită. Pierdea casa... nu, nu era posibil! 

Lacrimile îi împăienjeniră ochii, pe când mii de amintiri îi 
reveneau în minte. Iar pentru bunicul, era cu siguranță și mai 
rău. 

— Bunicule! Cassy sări în picioare și se duse spre el, 

prinzându-l în brațe. 

Bunicul o învălui cu o privire plină de dragoste. 

— Vezi tu, nu-mi pasă așa de mult pentru mine... eu mă pot 
duce oricând într-un azil. Dar ce se va întâmpla cu Fisher și cu 
Jenkins? 

— Dar... nu vă pot arunca pe stradă... protestă Cassy. Nu 
există legi care să-ţi protejeze drepturile? 

— Am vorbit cu avocatul meu, nu se poate face nimic. 
Nu-mi pot permite preţul pe care-l cer pentru deținerea 
proprietăţii financiar. 

— De cât ai nevoie? 

— Cel puţin o sută douăzeci de mii. 

Cassy își muşcă buzele. 

— N-a putea obţine o ipotecă atât de mare. Nu ti-ar reînnoi 
arenda? 

— M-am interesat. Nici societatea de construcţii, nici banca 
n-ar împrumuta o asemenea sumă pe termen lung. Și vorbim 
de o sumă foarte mare. 

Cassy ridică privirea spre chipul lui obosit. Nu trebuia să se 
confrunte cu asta, nu în această perioadă a vieţii. Acum avea 
nevoie de liniște și de protecţie. 

— Trebuie să facem ceva, insistă Cassy. 

— Nu-ţi mai chinui căpșorul acela drăguţ cu astfel de 
lucruri, lasă-l pe bunicul să le rezolve. 

Ea începu să râdă, scuturând din cap. 

— Bunicule, nu ne mai putem amăgi cu povești, am împlinit 
douăzeci şi patru de ani, îţi amintești? Vom rezolva problema, 
împreună. Poate actualul proprietar va fi de acord să te lase să 
locuiești aici și să plăteşti chirie. 

Bunicul scutură din cap. 

— Dar nu te poate scoate de aici, chiar așa...Am putea 
negocia. 

— Să negociezi, spui? Cu James Clayton? Niciodată! 

Cassy îl privi şocată. 

— Este casa lui? 

— Da, a lui. A cui ar putea fi? Eu am arendat-o de la el 
pentru cincizeci de ani. Am făcut asta doar de dragul bunicii 
tale, întelegi că n-aș fi vrut nimic de la Clayton, dar ea a vrut să 
rămână în sat. De fapt, era normal pentru că avea toate 
prietenele aici, se născuse și crescuse în acest loc. Așa că am 
lăsat deoparte mândria. O, draga mea Elizabeth... bunicul își 
ridică ochii bătrâni spre cer. Bine că nu mai este aici să vadă ce 
se întâmplă, i s-ar rupe inima. 

Cassy îl imbrățișă. 

— Nu te necăji, bunicule. Îţi aminteşti ce-mi spuneai mereu? 
După o perioadă cu nori apare și soarele. Cuvintele ei părură 
să-i aducă buna dispoziţie. 

— Așa este, spuse el cu ochii strălucind încrezător. N-o să-i 
lăsăm pe blestemaţii de Clayton să batjocorească familia 
Durward! Se va ivi ceva, o să vezi. Stai alături de bunicul și o 

să vezi. 

— Aşa voi face, bunicule. Bunicul o amuzase întotdeauna, îi 
promisese că totul va fi bine, pentru că în mica lume a 
copilăriei ei el putea să aranjeze totul. Dar acum rolurile s-au 
inversat. Ea trebuia să rezolve problema. Nu are rost să ne 
facem probleme în seara asta. Ce-ai zice de un joc de șah? 


KKK 


Bunicul se culca devreme și era abia ora zece când Cassy se 
duse în camera ei- cea în care își petrecuse copilăria. Îi era 
atât de dragă! Chiar și acum tăblia roz a patului purta urmele 
ghearelor lui Mr. Tibbs, motanul cel gras care dormita și acum 
pe la bucătărie. 

lar acum, James Clayton voia să le ia toate acestea. Cassy 
strânse pumnii de mânie. Chiar dacă aveau de plătit o avere 
pentru chirie, pentru el această sumă reprezenta doar bani de 
buzunar, căci era multimilionar. Și averea lui fusese făcută cu 
ajutorul familiei Durward, ajutor răsplătit prin înșelăciune. 

Era o poveste pe care ea o ştia din copilărie. 

Familia Clayton închiriase de generaţii întregi pământurile 
familiei Durward. Cele două familii fuseseră foarte apropiate. 
Bunicul îi povestea cum se ducea adesea la pescuit cu Giles 

Clayton. Tatăl lui Giles împrumutase bani de la străbunicul lui 
Cassy ca să deschidă o fabrică de conserve. Era momentul 
potrivit pentru intrarea în această afacere și fabrica a 
prosperat. 

Dar pentru bunicul ei lucrurile fuseseră diferite. Tatăl lui 
murise când avea doar doisprezece ani, iar tutorii desemnaţi 
să-i administreze averea nu prea se pricepeau la investiții. La 
vremea majoratului lui, lucrurile erau deja destul de grave. 
Făcuse tot posibilul să repare situaţia și să mărească capitalul, 
dar în acest scop a trebuit să ipotecheze pământul. 

Și în cine să aibă mai multă încredere dacă nu în cumnatul 
său? Era ultima persoană care ar fi putut să-l înșele. Dar Giles 
Clayton devenise un lacom. A falsificat semnătura bunicului pe 
niște acte; de fapt, Cassy nu prea știa cum decurseseră acele 
fapte. Bunicul n-a putut niciodată să dovedească falsul și a 
pierdut cam tot ce avea; tânăra sa soţie care n-a putut trece 
peste trădarea fratelui ei s-a sinucis, aruncându-se de pe podul 
Clifton de la Bristol. 

lar acum, James Clayton urma să-l arunce pe bunicul pe 
stradă. 

Cassy se gândi că poate va reuși să facă ceva în acest sens. 
Dacă ar putea pune mâna pe actele acelea falsificate. 

Poate că n-ar putea să dovedească nimic, dar măcar l-ar 
ameninţa cu un scandal imens, cu publicitate negativă, destul 
ca să-l facă să-l lase în pace pe bunicul pentru tot restul vieții. 

Se aşeză la fereastră strângându-și genunchii la piept, 
privind pierdută în gânduri grădina bunicului și valea aflată 
dincolo de aceasta. Era o noapte fără nori, luna se afla rece pe 
cer și luminile din sat parcă concurau cu stelele de pe cer. Era 
multă liniște în această parte a lumii, oamenii nu mai ieșeau 
din case după înserat. 

Jos, în sat oamenii se adunaseră la cârciuma The Rose and 
the Crown, dar aici sus pe deal teritoriul era al vulpilor și al 
bursucilor. 

Străbătu cu privirea vârful dealului unde copacii înalți, care 
înconjurau casa nu lăsau să străbată lumina stelelor. 

Nu suporta să se gândească la James Clayton aflat în 
liniștea, confortul și luxul casei sale, în timp ce bunicul își 
făcea probleme că-și pierdea casa de o viaţă. 

Deodată, îi veni o idee nebunească. Prima ei reacţie a fost 
să şi-o scoată din minte, dar aceasta reveni cu obstinaţie și o 
provocă să se gândească la ceva mai bun. Merita să încerce. Se 
uită la ceas. Era prea devreme, trebuia să mai aștepte o oră, 
două. 

În timp ce aștepta, se schimbă cu o pereche de blugi și un 
pulover, apoi după ce se mai gândi, își puse și o pălărioară 
groasă după ce strânse părul în mijlocul capului, ca să nu fie 
recunoscută chiar dacă era observată. 

Inima îi bătea tare când porni pe cărăruie spre peretele 
acela înalt de la Bradley Park. ledera care creștea acoperind 

peretele nu fusese deranjată de ani întregi. Balamalele erau 
ruginite și scârțâiau cumplit când încercă să deschidă poarta, 
dar fiind la oarecare distanță de casă, zgomotul nu ajungea 
până acolo. 

Lumina lunii se filtra prin multimea de frunze ajutând-o să 
aleagă calea cea dreaptă spre casă. 

Colţul de nord- est al casei se afla cam al douăzeci de iarzi 
în spatele copacilor. Cassy prinse curaj și privi înăuntru. Deși 
era întuneric își dădu seama că era o bibliotecă. Dar nu avea 
cum să ajungă în partea aceea; vedea firele subţiri care se 
întindeau de-a lungul peretelui, era un sistem de alarmă. 

Încet, se strecură spre spatele casei, care dădea spre vale. 
Aici văzu pajiști frumos îngrijite, poteci pietruite care duceau 
spre un mic lac ce părea argintiu în lumina lunii. Văzu raze de 
lumină care răzbăteau printre transperante, la câţiva pași de 
ea. Se strecură cu grijă până la ferestrele franţuzești și privi 
înăuntru. Văzu capul lui James; stătea pe un fotoliu de piele 
elegant. Urmărea un meci la televizor. 

Era într-un salonaș unde transperantele erau din catifea de 
culoarea castanei în ton cu nuanțele covorului. Încăperea era 
luminată de câteva lampadare Art Deco, iar pe marmura 
şemineului se afla un frumos ceas antic. Cassy văzuse ceva 
similar la o licitaţie cu câteva luni în urmă, la Piere Lianne, la 
Geneva. 

Deodată, în noapte izbucni lătratul unor câini. Doi 

Weimaraneri ţâșniră de la picioarele lui James spre ferestre. 

Cassy văzu în fugă chipul lui James care se întoarse o clipă 
spre ea, apoi ea o luă la fugă spre pâlcul de copaci. Auzi cum 
se deschid ferestrele, cum se declanșează alarma și o voce 
furioasă îi strigă să se oprească, dar ea ajunsese la copaci. 
Câinii erau pe urmele ei, dar aproape scăpase. Ajunse la 
poartă, când fu doborâtă cu o bâtă de baseball. 

Cassy luptă cu putere să scape, dar în zadar. Felul în care 
se zbătea nu făcu decât să-l facă conștient pe cel ce o prinsese 
că avea în braţe trupul unei femei și nu al unui hoţ, așa cum 
crezuse. Omul exclamă, apoi o puse la pământ și îi ţintui 
braţele în lateral. 

Pălărioara îi căzuse în această altercaţie, iar părul blond i se 
desfăcuse pe umeri. Nu avea cum să n-o recunoască. Pe buze 
îi înflori un zâmbet când o privi. 

— O, bună seara, draga mea, ce surpriză plăcută! 

Cassy luptă în continuare să se elibereze, dar el era mult 
mai puternic. Era prizoniera lui, strivită de greutatea lui, iar 
zâmbetul ironic îi spunea că James se bucura teribil de fiecare 
mișcare a ei, așa că încetă să se mai zbată. Încerca să respire și 
inima îi bătea să-i spargă pieptul. 

— Așa este mai bine, spuse James văzând că s-a predat. Cei 
doi câini se așezară lângă el, privindu-i. 

James o privi satisfăcut. 

— N-am știut că pot exista spărgători atât de frumoși, este 

chiar o plăcere să mă las jefuit. 

— Nu fi ridicol, sări Cassy, știi prea bine că nu sunt din 
această categorie. 

— Nu? Și atunci ce ești? Spioană? 

Chiar dacă nu era într-o situaţie favorabilă, Cassy nu putu 
să nu pufnească în râs. 

— O, da! Sunt Olga de pe Volga și am venit după planurile 
ultimului tip de armament. 

Spre uimirea ei, îl văzu râzând. 

— Foarte bine, miss, atunci ce cauţi aici? o întrebă el 
oarecum politicos. 

— Am vrut să văd casa, îl liniști ea. Obișnuiam să vin aici în 
copilărie. Am vrut să văd dacă s-a schimbat ceva, atât. 

El scutură din cap. 

— Nu este o variantă plauzibilă. Dar nici nu pot să cred că 
nepoata celui de-al doisprezecelea viconte Bradley a ajuns 
hoață sau face spionaj pentru a-și duce existenţa. 

— Bine, în acest caz, îmi dai drumul? solicită ea sperând că 
el nu va sesiza tremurul nervos din galsul ei. Era conștientă de 
trupul lui puternic care o ţintuise. Era întuneric și era departe 
de casă....şi nu-i trebuia mult ca să-și amintească de reputaţia 
lui. 

El zâmbi. 

-Nu știu dacă ar fi bine să-ți dau drumul. Poate greşesc și 
ești vreo hoaţă. Poate ar trebui să te predau poliţiei. 

Ea deschise ochii mari, speriată, dar zâmbetul lui ironic o 
făcu să înțeleagă că el nu voia decât s-o chinuie. 

— Pe de altă parte, continuă el, eu te-am prins pe 
pământurile mele, poate ar trebui să rezolv singur problema. 
Aș putea profita de dreptul seniorului... 

Cassy se strădui să se controleze, să nu lase să se vadă că se 
teme de el. 

— Chiar că devii ridicol, îi strecură printre dinţi. Dă-mi 
drumul imediat. 

El începu să râdă. 

— Dar ești o hoaţă fermecătoare, continuă el. Dacă n-ai 
reușit tu să-mi furi ceva, poate voi reuși să-ţi fur eu. 

Ea îl privi speriată cum se apleacă spre ea. Gura lui o sărută 
în treacăt, ea reîncepu să lupte din instinct, dar nu avea cum 
să scape. 

James o sărută cu pasiune şi culmea simţi cum sistemul ei 
de apărare cedează, cum buzele i se deschid pentru a-i primi 
sărutul. Cedase asaltului masculin, fără nicio luptă. Când 
James îi dădu drumul, îl prinse cu brațele după gât, trupul ei 
lipindu-se de al lui. 

Simti cum sângele îi circulă mai repede prin vene, iar ceea 
ce s-ar fi putut întâmpla în continuare era uşor de imaginat, 
dar auziră amândoi sirena poliției care străpunse noaptea. 

James o privi lung cu acel zâmbet atât de atrăgător. 

— O, a sosit cavaleria, dar cât este de inoportună! Din 


34 SUSAN BARRIE 


nefericire, alarma este conectată la poliție. Se pare că va trebui 
totuși să-ți dau drumul. Mare păcat! 

Împotriva voinţei sale se ridică ridicând-o și pe ea. Cassy se 
dădu un pas în spate. 

— Sper că voi avea plăcerea de a te întâlni din nou, în 
condiţii normale. Sunt sigur că mi-ar plăcea să ne cunoaștem 
mai bine. 

Dacă ea mai avea vreo îndoială în privinţa intenţiilor lui, 
felul în care o privi îi clarifică situaţia. Acum că era liberă își 
permise să-și manifeste indignarea. 

— Te asigur că această plăcere nu este reciprocă, sări ea 
răsucindu-se şi pornind spre poartă cu oarecare demnitate. 

Auzi mult timp în urechi râsul lui cinic. 


KKK 


Dimineața următoare, Cassy îşi reveni după escapada 
nocturnă. Nu dormise prea bine și visase acea pereche de ochi 
negri, care intervenise în visurile ei, dar reuși să-și alunge toate 
acestea din minte, când coborî să ia micul dejun cu bunicul. 

Bunicul avea multe planuri pentru ziua respectivă, care 
includeau printre altele o vizită la Gloucestershire, la un 
prieten al său care creștea cai de rasă. 

-De ce nu vii cu mine? o invită el. O să-ţi placă. Are câteva 
exemplare excelente. 

Era o zi minunată, însorită. Destinația lor era lângă 
Cheltenham, o fermă veche din cărămidă, la care se făcuseră 
câteva restaurări și îmbunătăţiri de-a lungul timpului. 

Jenkins conduse direct în spatele casei, la grajduri. Se aflau 
acolo peste o duzină de grajduri și Cassy nu rezistă tentaţiei de 
a-i cunoaște imediat pe ocupanti. 

La capătul primului rând se afla o iapă frumoasă, cenușie, 
tânără şi plină de graţie. Cassy întinse mâna spre ea și iapa se 
lăsă mângâiată. 

— Eşti un căluţ minunat, murmură ea. Calul își ridică 
mândru capul. 

— O, văd că ai cunoscut-o pe Lady, care aparține familiei 
Durward, se auzi un glas blând din spatele ei și Cassy întoarse 
repede capul. 

Un bărbat cu părul de culoarea nisipului se apropiase de 
ea. Avea în jur de treizeci de ani, era de înălțime medie, cu 
ochi cenușii, inteligenţi, un chip atrăgător, ceva din atitudinea 
lui o făcu să creadă că era agent de curse. 

Bărbatul observă că era puţin confuză și se prezentă. 

— Sunt Michael Farrell; bine ai venit la ferma mea. 

— O, mulțumesc, îi spuse Cassy. Nu-i plăcea cum o privea 
bărbatul, care o evalua ca pe animalele din ferma sa. Mă bucur 
să te cunosc, spuse ea rece , apoi se întoarse din nou spre 

căluț. 

— Este un exemplar superb, nu? auzi vocea bărbatului, care 
se apropiase de ea. 

Cassy se îndepărtă puţin. 

— N-am ştiut că bunicul își ţine caii aici, remarcă ea la fel de 
înțepată. 

— Lady Durward este proprietatea unor asociaţi, îi explică 
el. Bunicul tău are doar un picior, cum ar veni...Bărbatul a 
început să râdă. Dar când a trebuit să-i punem un nume...ni 
s-a părut că este un nume frumos pentru un exemplar foarte 
reușit. 

Cassy îi simțea privirea insistentă și era deranjată de 
obrăznicia lui. 

— Unde sunt ceilalți cai? îl întrebă. 

— La galop. Ai vrea să mergi să-i vezi? Pot cere să ţi se pună 
şaua pe un cal mai blând. 

Cassy ezită. l-ar fi plăcut să meargă călare, căci nu mai 
avusese ocazia asta de câţiva ani. 

— Multumesc, mi-ar plăcea, îi spuse. 

Bărbatul încercă s-o ia de braţ, dar ea se scutură la 
atingerea lui, și-i aruncă o privire de avertizare. El își retrase 
mâna imediat, dar continuă cu acel zâmbet care îi displăcea 
teribil. 

Unul din grăjdari aduse un căluț blând, care era obișnuit să 
fie călărit de străini. 

Dar simțind că de data asta avea de-a face cu un călăreț 
experimentat, își ciuli urechile. 

Dacă n-ar fi fost însoţită de Michael Farrell i-ar fi făcut 
plăcere această plimbare. 

— Bunicul tău mi-a spus că ai călărit destul de mult, spuse 
el doar pentru a face conversaţie. 

— Da, când eram mai mică, răspunse ea fără a-l privi. 

— Da, înţeleg, dar nu ţi-ai pierdut îndemânarea, continuă el 
, ocazie de a o examina din nou. Stai bine în șa, ai picioarele 
lungi. 

Cassy îi mai aruncă o privire rece pentru a-l dezarma, dar 
bărbatul nu renunță la acel zâmbet care o scotea din minţi. Cu 
cât era mai indiferentă, cu atât el îi zâmbea mai mult. 

Urmăreau caii de curse aflaţi în galop și Michael îi făcu o 
scurtă prezentare a raselor și a descendenţei lor. Unii îi 
aparţineau, dar majoritatea erau ai unui sindicat. 

— Îți plac cursele, ca bunicului tău? o întrebă pe când se 
întorceau spre grajduri. 

— N-aş putea spune că am moștenit pasiunea bunicului. 

— Dacă ai veni la curse cu mine, sunt sigur că ti-ar plăcea. 

— Poate, răspunse ea cam fără interes, coborând din șa. Se 
duse apoi spre cal și-l mângâie uşor pe cap. Mulţumesc pentru 
plimbare. Îmi pare rău că nu am nimic să-ţi ofer, continuă ea, 
arătând spre buzunarele goale. Dacă aș fi ştiut că o să te 
întâlnesc, ţi-aș fi adus bucăţi de zahăr. 

Bunicul era în elementul său, discutând cu unul din 
grăjdarii care ţesăla un murg. 

Cassy zâmbi pentru că-i plăcea să-l vadă așa de fericit. 

— Ţi-a plăcut? o întrebă. 

— Da, bunicule, a fost execelent. 

— Foarte bine, draga mea, dar mă tem că va trebui să te iau 
cam repede de aici, este timpul să plecăm spre casă. 

Michael Farrell îi conduse la mașină și-i deschise portiera. 

— Îmi pare rău că pleci așa de repede, spuse el. Poate ne 
întâlnim într-o zi să luăm masa împreună? 

— Mulţumesc pentru invitaţie, dar sunt aici pentru câteva 
zile și vreau să le petrec în întregime cu bunicul. Îi întinse 
mâna cu politeţe rece. Bună ziua, domnule Farrell. 

El o privi din nou ca un cunoscător. 

— La revedere, miss Durward. Abia aştept să ne mai 
întâlnim. 

Ea nu-i întoarse zâmbetul, dar bărbatul nu păru deloc 
descurajat. 

Bunicul nu observase că nepoata lui se comporta ciudat. 

— Mă bucur că ţi-a plăcut Michael, îi spuse pe drumul spre 
casă. Am sperat că o să vă înțelegeţi bine. 

— Adevărat? Cassy era puţin surprinsă de reacţia bunicului. 
Nu-şi imaginase că Michael era genul de persoană agreată de 
el. Dar dacă bunicul gândea astfel despre el, trebuia să-l 
tolereze. De fapt, nu se va întâlni prea mult cu el, chiar dacă 

hotăra să renunțe la slujbă și să se întoarcă acasă pentru 
totdeauna. 


Kokk 


— Un alt telefon, miss Cassy, îi spuse Jenkins pe un ton 
solemn. 

Ea își ridică privirea din jocul de şah pe care-l începuse cu 
bunicul. 

— Cine este? întrebă, 

— Domnul David. 

— O, minunat! Vin imediat, bunicule, promise sărind de pe 
scaun. Să nu mişti vreo piesă cât lipsesc! 

— De parcă aș mai fi făcut-o! 

— Dar ştiu că ai face-o acum! îl necăji ea cu afecțiune. 
Mulţumesc, Jenkins. 

Se grăbi spre hol și ridică receptorul. 

— David? Ce faci? Mă bucur să te aud! Cum este New 
Yorkul? 

— Bine. Ţie cum îţi merge? Cât stai în Anglia? 

— Nu sunt sigură, dar s-ar putea să nu mă mai întorc. 

— Adevărat? Grozav! Ascultă Cassy ce faci mâine seară? 

Cassy ezită. 

Se răspândise foarte repede vestea că se întorsese și 
primise multe invitaţii de la vechii prieteni. Îi refuzase pe toti, 
venise acasă să fie cu bunicul. Dar David fusese întotdeauna 
prietenul cel mai apropiat, încă din copilărie. 

— Vrei să vii la o petrecere? Îi cunoşti pe toți cei care vor 
veni. Se ţine la Casa Mare. 

Casa Mare! Cassy strânse receptorul. Căutase o soluţie să 
intre acolo să scotocească după acele acte falsificate, iar acum 
ocazia i se oferea pe tavă! 

— O, da, îi spuse sperând că David nu va sesiza tremurul din 
glasul ei. Sigur că vin, mulțumesc pentru invitaţie, David. 

— Grozav! Vin să te iau pe la opt și jumătate. 

— Te aştept. 

Cassy puse receptorul în furcă, gândindu-se că se ivise 
ocazia perfectă. Înlătură orice scrupule la gândul că intra 
într-o casă străină ca să scotocească. James Clayton era un hoț 
şi un nemernic. Dacă trebuia să folosească metode neortodoxe 
ca să ajungă la scopul dorit, o va face! 


KKK 


— Cassy, arăţi nemaipomenit! 
Ea zâmbi în timp ce cobora scara. 

— Mă bucur că nu te-am crezut când ai spus că nu va fi ceva 
cu etichetă. 

David era foarte elegant în frac. Era un tânăr atrăgător, înalt 
şi blond și se bucura să-l aibă ca escortă când intra în bârlogul 
ursului. 

Din fericire își adusese o rochie de seară, una din rochiile 
ei preferate, o rochie simplă, senzaţională, neagră care-i punea 
trupul în evidenţă. 

Era lucrată la o celebră casă de modă, dintr-un material 
care i se mula pe trup, mai ales când pășea cu graţia unei 
feline. 

Nu era prea decoltată în față, ci la spate; în faţă oferea doar 
o privire asupra sânilor. 

Îşi aranjase părul cu multă eleganță, ridicându-l la spate, 
apoi în vârful capului, de unde cădea în cascade pe spate. 
Purta ca bijuterii: un lanţ la gât și niște cercei mici în urechi. 

David zâmbi mândru, conducând-o la mașină. 

— Toţi vor fi geloși pe mine în noaptea asta, vei eclipsa 
toate femeile. 

Se aflau la mică distanţă de porţile de fier forjat de la 
Bradley Park. Rododendronii aliniați în prima parte a 
drumului erau în floare. 

Apoi copacii nu se mai văzură, doar stejarii de pe pajiște, şi 
casa apăru în faţa lor. Cassy o privi uimită. Era cea mai 
frumoasă casă pe care o văzuse. 

Toată clădirea cu excepţia clădirii servitorilor și a 
grajdurilor de la vest fusese placată cu piatră cenușie. 

Rotile scrâșniră pe aleea pietruită din faţa casei unde se afla 
un șir de mașini de lux. David îi deschise portiera, 
întinzându-i brațul și urcară mândri pe treptele casei. 


Capitolul 3 


Era prima oară când Cassy vedea în mod oficial interiorul 
casei și nu putea să nu privească uimită în jur. Holul de la 
intrare avea dimensiuni impresionante. Pe jos marmură, 
pereţii acoperiţi cu panel; un candelabru masiv atârna din 
tavanul înalt. 

Un majordom tânăr îi întâmpină, cum ar fi făcut și Jenkins, 
invitându-i să intre în salon. Cassy se opri o clipă privind în 
jur, fascinată. Era o încăpere superbă, de mari dimensiuni; 
când fuseseră adăugate două aripi noi acestei case, această 
încăpere fusese lărgită prin înserarea unei ogive cu ferestre 
franțuzești, care dădeau spre terasă și lac. 

Tavanul înalt era decorat cu stucatură, care încorpora cu 
măiestrie blazonul familiei Durward, viţa de vie. Semineul 
elegant era din marmură albă; deasupra lui se afla o oglindă 

masivă, cu ramă sculptată, în care se reflecta lumina tuturor 
becurilor din casă. 

Cassy observă picturi de valoare, dar una îi atrase atenţia în 
mod deosebit. Era portretul unui domn cu perucă şi cravată 
de mătase; după pana de la pălărie era un cavaler, dar semăna 
ca două picături de apă cu bunicul ei. Era unul din înaintașii 
familiei Durward, poate primul viconte! 

Deodată, o voce cunoscută îi întrerupse gândurile. James, 
căci el era, n-o observase; discuta cu altcineva, era cu spatele 
la ea și pe moment ea avu timp să-l studieze. Era mai înalt 
decât ceilalţi bărbaţi din încăpere și deși îmbrăcat ca și ceilalți 
bărbaţi cu smoching, cravată albă, avea ceva care făcea 
diferența, ceva ce ea nu putea să definească în momentul 
acela. 

Nu că ar fi părut nefiresc în acest context; nu, din contră, 
era altceva dincolo de aerul lui de om de lume... 

David o luă din nou de braţ și înaintară. James ridică 
privirea și în ochi i se aprinse o lumină ciudată. 

— Cred că nu mai este cazul să fac prezentările, zise David 
cu inocentă. 

— Ai dreptate, nu mai este nevoie, zise James și-i oferi mâna. 
Bine ai venit, miss Durward. 

În tăcerea care urmă, Cassy simţi cum toţi ochii o fixează. 
Toată lumea prezentă sesiză tensiunea care plutea în aer și se 
întoarse să vadă ce se întâmplase. 

Cassy era rigidă, căuta să pară calmă, deși inima îi bătea cu 
putere. Nu se gândea decât la felul în care o sărutase. 
Pierzându-se în ochii lui negri, avu o clipă senzaţia că el o va 
săruta din nou. 

Cu inima strânsă, îi întinse mâna și-i spuse: 

— Bună seara, sir James. 

Când el o atinse, simţi un val de căldură care-i invadă 
corpul. 

— Nu m-am așteptat să-mi îndeplinești dorința atât de 
repede, murmură el. 

Ochii lui negri ca păcatul îi examinară trupul alene, de 
parcă ar fi rememorat fiecare detaliu al întâlnirii anterioare. O 
ținea de mână, căldura pe care o transmitea i se scurgea prin 
braţ. Cassy se simţea ca într-un vis. 

— Ce-ai zice de ceva de băut, Cassy? îi întrerupse David, 
cumva îngrijorat. Vraja se rupse. James îi dădu drumul la 
mână, iar Cassy se surprinse continuând să tremure chiar după 
ce plecă impreună cu David. 

Acesta o privi îngrijorat. 

— Ce s-a întâmplat? 

— Tu şi Clayton; n-am știut că vă cunoaşteţi așa de bine. 

Ea ridică din umeri vrând să pară indiferentă. 

— Familiile Durward și Clayton nu s-au înţeles niciodată, îi 
explică ea. Este o veche dispută de familie. 

— Dispută de familie? Chiar așa? 

Cassy nu apucă să-i răspundă pentru că un vechi prieten o 
salută: 

— Cassy! Nu te-am mai văzut de secole! Cum se face că ești 
aici? Ce mai faci? 

Era o petrecere însuflețită şi Cassy începu să se distreze din 
plin. Mulţi dintre invitaţi erau vechi prieteni și Cassy vorbi cu 
toti, află toate noutăţile locale. 

În tot timpul acesta era conștientă de privirea lui James, 
care n-o părăsea nicio clipă, deși flirta cu toate femeile 
frumoase. Cassy se trezi urmărind dacă este interesat în mod 
deosebit de vreo femeie, dacă stătea mai mult în compania 
acesteia. 

Pe măsură ce petrecerea se derula, unii începură să iasă pe 
terasă. Luna plină strălucea ca o placă argintie deasupra 
lacului, pe care două lebede pluteau maiestuos printre 
trestiile care se aliniau pe maluri. Era o feerie. 

Cassy se depărtă de un grup care discuta sorbind din 
şampanie și ajunse pe marginea lacului. Brusc, simţi că James 
venise lângă ea. 

— Bine ai venit la Bradley Park, murmură el. Mă bucur că 
te-ai hotărât să-l vizitezi din nou. De data asta așa cum trebuie. 

Cassy continua să privească lebedele graţioase, care 
părăsiseră adăpostul dintre trestii și pluteau din nou pe lac. 

— Este o casă foarte frumoasă, reuși să spună. 

— Da, este. Strămoșii tăi au avut bun- gust. 

Cassy îi aruncă o privire rece. 

— Am observat portretul unuia dintre ei în salon. 

— O, da, primul viconte. A fost totuși un ticălos, aşa cred. 
Ochii lui negri o tachinau. A început ca orice copil de trupă, 
apoi şi-a croit drum până la Charles II, cu care s-a împrietenit 
și care i-a acordat titlul. 

— Pari să ştii cam multe despre familia mea, comentă Cassy. 

— Este firesc să știu. Sunt interesat de istoria casei acesteia. 

James o provoca intenţionat și ei i-a trebuit un efort ca să 
nu muște momeala. Zâmbi cu oarecare indiferenţă. 

— Adevărat? Păcat că n-ai putut șterge blazonul familiei 
Durward din decoraţiile casei, pentru ca să le pui pe ale tale. 
Ce-ai fi pus? O furculiță și un tirbușon? 

El începu să râdă. 

— Câtă aroganță! Eşti o Durward până în măduva oaselor, 
draga mea. 

— Şi sunt foarte mândră de asta! răspunse ea, apoi se 
întoarse și porni mai departe. 

Seara trecu prea repede. Cassy nu uitase scopul venirii la 
această petrecere, dar nu i-a fost ușor să se strecoare să facă 
cercetări singură. David era aproape permanent cu ea. Cassy 
continua să bea şampanie care curgea din belșug, și se alătură 
discuţiilor care se purtau, zâmbind mereu pentru a-și ascunde 
emoțiile. 

În cele din urmă ceasul din salon bătu miezul nopții. Unii 

dintre invitaţi începeau să plece deja, dar mai erau destui și 
sala de biliard aflată lângă salon deveni centrul atenţiei. 

— Te superi dacă mergem să urmărim jocul? o întrebă 
David. 

— Sigur că nu, fu ea de acord. 

James era la masă. Îşi scosese jacheta și cravata, iar primul 
nasture al cămășii era descheiat, lăsând privirii părul negru de 
la baza gâtului. Își suflecase mânecile cămășii, lăsând să se 
vadă încheieturile puternice și cu ţigara de foi într-o mână și 
paharul de whisky în alta, studia așezarea mingiilor pe masă ca 
un expert, apoi își ținea ţigara în gură când trebuia să lovească. 

Cassy nu cunoștea regulile jocului, dar îi plăcea felul în 
care dubla mingea roşie, primind aplauze din partea 
asistenţei. Ridicându-și capul, surprinse privirea Cassyei peste 
masă şi-i zâmbi sigur pe sine. Ea îi evită repede privirea. La 
naiba cu el! Știa ce efect are asupra ei şi părea să se amuze. 

Era un joc tensionant care absorbea atenţia tuturor. Cassy 
nu putea avea o ocazie mai potrivită ca să scotocească întreaga 
casă. David abia răspunse când se scuză câteva minute. Uşa 
rămăsese un pic deschisă și se strecură ca o umbră. 

Se afla pe coridorul care ducea în aripa de răsărit a casei. 
Cassy se opri o clipă să vadă unde se afla mai exact. La dreapta 
se afla un salonaș unde-l văzuse pe James la prima ei vizită 
incognito. La capătul coridorului se aflau câteva persoane. 
Probabil era altă cale de acces la restul casei. Biblioteca se afla 

în faţa ei. Deschise și intră. 

Nu era nimeni acolo. Aprinse lumina, închise ușa cu grijă în 
urma ei și privi în jur. Era o încăpere mai mult lungă, ai cărei 
pereţi erau plini de sus până jos cu cărți — volumele fiind 
desigur legate în piele. Era o atmosferă plăcută, tihnită, 
întreruptă doar de ticăitul ceasului. Două fotolii stil Edward 
din piele se aflau în faţa șemineului, unde se aflau și două 
carpete în culoarea fotoliilor. 

Era tot mai sigură acum că mai exista o ușă care ducea în 
biroul lui James. Brusc o văzu. Se îndreptă spre ea, vru s-o 
deschidă, dar din nefericire era încuiată. Tipic pentru James 
care era suspicios pe toată lumea. Tocmai voia să iasă când 
auzi voci afară. Va trebui să mai aștepte un minut sau două ca 
să nu dea peste cineva. 

Mai privi o dată prin încăpere. Se mai aflau acolo multe 
porțelanuri fine. O pereche de clovni muzicieni, desigur 
modelaţi de Kaendler de la fabrica din Meissen, un copil cu 
câinele său, dar figurina care îi atrase atenţia era o 
reprezentare grațioasă a unei tinere zvelte, cu o privire 
inocentă în ochii lăsaţi în jos. 

Era un porțelan fragil precum cochilia de ou, a cărui graţie 
sugera un Falconet. ÎI luă cu grijă și-l întoarse. Da, se afla acolo 
marca fabricii din Sevres. Şi totuși... 

— Ei da, foarte bine. Olga de pe Volga, presupun? 

Cassy se întoarse repede, aproape gata să scape figurina. 

James intrase în încăpere în tăcere. 

Închise ușa în urma lui, zâmbindu-i amuzat. Dar văzu și o 
lucire rece în ochii lui care o făcu să se înfioare. 

— Scuză-mă, spuse el privind-o lung, ceea ce o făcu să 
observe că era foarte interesat de felul în care materialul 
rochiei se mula pe trupul ei zvelt. Dar unde voiai s-o ascunzi? 
Sub această rochie cred că ti-ar fi fost cam greu! 

Inima Cassyei bătea tare din cauza sperieturii de parcă ar fi 
fost prinsă furând ceva, dar își ridică sfidător bărbia în sus. 

— Ţi-am mai spus, protesă ea, nu sunt hoaţă. 

— Nu? 

El o privi cu același surâs ironic. 

— Şi dacă aş fi fost, nu m-aş fi obosit să fur un fals. 

El reacţiona surprins la vorbele ei. 

— Fals? Te referi la această figurină de Sevres? 

— Nu este un Sevres, îl asigură ea. Este o copie foarte bună. 

El răsuci figurina în mâini. 

— De unde ştii? 

Ea ezită căutând un motiv pentru reacția instinctivă. 

— Modelajul este foarte reușit aș fi spus că este un Falconet. 
Da, este porțelan dur, iar fabrica din Sevres n-a folosit acesta 
tip de pastă până în 1769. Iar Falconet a părăsit Franţa în 1766. 

El se încruntă, dar n-o contrazise imediat. 

— Te pricepi la antichităţi. 

— Așa îmi place să cred. 

— Şi dacă ţi-aş spune că a fost autentificată de cei mai mari 
experţi? 

Ea ezită un moment. 

— Aş spune că ... au fost neatenți. 

El începu să râdă din toată inima și Cassy recunoscu că îi 
plăcea felul în care râdea. 

— N-ar fi prima oară. Am cumpărat-o la o licitaţie 
neînsemnată cu mulţi ani în urmă și m-am bazat pe catalogul 
lor. Probabil ar fi trebuit să mă adresez la Sotheby. Mai este 
vreun obiect asupra căruia ai vrea să te pronunțţi? Acesta, de 
exemplu? Chien Lung, ce spui? 

ÎL privi amuzată. 

— Mă verifici? Chelsea, este cel de acolo. Cassy luă piesa, o 
întoarse şi-i arată. Uite aici. Cassy îi arătă triumfătoare 
inscripția. 

— Foarte bine, spuse el sarcastic. De ce ai intrat aici? 

Cassy simţi cum roşește. 

— Îmi pare rău. Am vrut să am un moment de linişte și nu 
m-am putut abtine să explorez, îi explică ea sperând că el nu 
va sesiza că-i tremura glasul. 

— În acest caz, permite-mi să te conduc, îi spuse el blând. 

Ea îl privi indignată. 

— Tot mai insinuezi că am venit aici ca să fur? 

— Nu sunt sigur, spuse el. Tu? 

— De câte ori să-ți spun că nu sunt hoaţă? Ai vrea să-ţi aduc 

referințe personale? 

El zâmbi din nou. 

— Nu cred că va fi necesar. Vino, dacă ai început turul casei 
cu această încăpere, aș vrea să-ţi mai prezint și altele. Ce zici 
de camera cu chinezării? 

Cassy ar fi vrut să se întoarcă la David, dar el îi oferea cea 
mai bună ocazie de a vedea şi restul casei, fără a ridica 
suspiciuni. Și ca specialist era fascinată de chinezării; 
încăperea era ticsită de dulapuri cu sertare unde se puteau 
găsi compartimente secrete. 

Așa că-l urmă spre capătul camerei. Acel loc era o piesă 
foarte rară. Ușile erau elaborat decorate cu imagini de nori și 
dragoni pe un fundal negru, iar sertarele alcătuiau un fel de 
puzzle chinezesc. 

— Superb, spuse Cassy aplecându-se să vadă totul de 
aproape. 

— Cărei epoci i-l atribui? o provocă el. 

— O Cerule, nu am idee! Poate 1780? 

— Foarte bine, este 1770. 

— Am avut noroc! Tocmai eram gata să achiziţionez un 
birou de nuc italienesc. Abia am ajuns să-l iau pe cel la care 
ne-am întâlnit. 

Ea înconjură camera cu privirea. 

— Ai câteva exemplare minunate, spuse cu invidie în glas. 

— Da, sunt colecționar de obiecte frumoase. 


CA ÎNTR-UN VIS 53 


Deodată, Cassy simţi că inima îi bate tot mai repede. El o 
privea cu acei ochi frumoși, iar ea se simţea captivă. Brusc, își 
aminti acele vise diurne pe care le avea în copilărie: Prinţesa şi 
Baronul cel Rău. 

EI îi atinse braţul. 

— Aşa ca tine. 

— Eu nu sunt obiect de colecție, ripostă ea cu glas tremurat. 

James îi atinse obrazul, apoi o forță să-şi întoarcă privirea 
spre el. 

— Dar eşti foarte frumoasă, murmură el. 

James o trase spre el. El se aplecă spre ea, iar Cassy îi simți 
răsuflarea pe obraz. ÎL privea fascinată. James urma s-o sărute 
din nou. 

Gura lui se apropie de a ei, era caldă, senzuală, 
provocatoare, o incita să-i răspundă, iar ea nu găsea puterea 
de a i se împotrivi. James o sărută și sărutul lui o făcu să 
ameţească, iar Cassy fu nevoită să se prindă cu mâinile de 
umerii lui puternici să nu cadă. 

Măinile lui coborâră încet pe spatele ei. Cassy simţi că se 
topeşte. Simţea ceva inedit și nu ştia cum să oprească acest 
asalt asupra trupului ei. 

Capul ei se rezema de brațul lui și-i auzea respiraţia. James 
o strângea în braţe, o subjuga. Uitase de ceilalţi invitați adunaţi 
în camera alăturată. Își simţea trupul cuprins de valuri de 
plăcere. Cassy era confuză și-i răspundea la mângâieri. 

James își ridică un moment capul și o privi. 

— Eşti foarte frumoasă, murmură el. 

James începu s-o sărute din nou cu și mai multă pasiune, 
iar ea cedă fără nicio speranță, trupul tremurându-i ca reacţie 
la mâinile lui care se strecuraseră sub rochie să-i mângâie 
curba sânilor. Cassy ajunse într-un tărâm al pasiunii... 

Brusc, o exclamaţie străbătu încăperea. 

Cassy deschise ochii și-l văzu pe David în cadrul ușii, 
urmărind încruntat toată scena. 

— Ce naiba...? 

— Îmi pare rău, David, se scuză James aproape instantaneu. 
Dar este doar vina ta, știi. Dacă aduci o femeie atât de 
frumoasă la petrecere, trebuie s-o şi păzești. 

Dar David nu putea fi potolit așa de ușor. 

— Ar trebui să-ţi scot dinţii...îi spuse furios. 

Numai din surâsul dispreţuitor de pe chipul lui James, știu 
Cassy că era puţin probabil ca acesta să se țină de cuvânt. 

— David, te rog, să nu ne certăm pentru așa ceva. 

David se întoarse spre Cassy cu o privire rănită, observând 
rochia ridicată, șifonată și părul răvășit. 

— Îmi pare rău... murmură ea. 

— Ar fi mai bine să te duc acasă, îi spuse el la fel de furios. 

Nici nu-l mai privi pe James când David o luă de braţ şi o 
scoase pe coridor. Acolo se mai aflau câteva persoane și Cassy 
simți cum roșește când aceștia se întoarseră s-o privească, fără 

a-şi mai ascunde curiozitatea. Răsuflă ușurată când ajunse la 
mașină, pentru că picioarele n-o mai țineau. Se rezemă de 
spătarul banchetei și închise ochii. 

— Sper că ești satisfăcută, șuieră David așezându-se lângă 
ea. M-ai făcut de râs. 

Cassy deschise ochii și zâmbi, scuzându-se: 

— David, regret din tot sufletul... 

— Şi tocmai cu Clayton! De parcă n-ai ști ce reputaţie are! 
Am crezut că ai mai multă minte. 

— Uite ce este, David, mi-am cerut scuze... 

— Bine că am apărut la timp! Altfel ai fi...Cred că nu mai 
trebuie să intru în detalii. 

— Nu, nu mai trebuie, răspunse Cassy, care simţea că-și 
pierde răbdarea. Mi-am cerut scuze că te-am pus în situaţia 
asta. Dar sincer vorbind nu cred că este problema ta dacă eu 
prefer să mă las sărutată de James Clayton. 

— Să te sărute! explodă David. Cred că se întâmpla ceva mai 
mult! Și dacă te gândești cine este! 

Cassy se simți brusc foarte obosită. 

— Te rog, David, să nu mai discutăm în contradictoriu, 
du-mă acasă. 

El întoarse brusc de volan, iar roțile mașinii scrâșniră pe 
aleea pietruită. A dus-o acasă în viteză, iar Cassy se bucură că 
nu era prea departe. 

David opri în faţa casei bunicului și cobori să-i deschidă 

portiera, încă negru la faţă de furie. 

Cassy îi oferi mâna. 

— Noapte bună, David. Şi încă o dată te rog să mă ierți 
pentru inconvenientul creat. M-am comportat incalificabil. 

Fl încercă să-i zâmbească. 

— Nu-mi place că te faci de râs cu un bărbat ca James 
Clayton. Eşti o tânără prea educată, ca să te înscrii pe lista lui 
de cuceriri. 

Ea îi întoarse zâmbetul. 

— Mulţumesc, David. Dar n-ar trebui să-ţi faci probleme. 
S-a întâmplat să mă prindă pe picior greșit în seara asta, atât. 
Nu se va mai întâmpla. 

— Sper să fie așa. EI îi luă mâna căpătând brusc aerul unui 
puștan îndrăgostit. O luă în braţe și o sărută, iar ea observă că 
devenise mai experimentat de când nu se mai văzuseră. Numai 
că pentru ea David nu prezenta nicio primejdie. 

După o vreme David îi dădu drumul. 

— Atunci, noapte bună. 

— Noapte bună, David. 

Cassy se grăbi pe aleea din faţa casei, scotocind în poșetă să 
găsească cheia de la intrare. Era bine că bunicul nu se culca 
devreme; toţi dormeau, el nu. Urcă în vârful picioarelor până 
în camera ei, ca să nu trezească pe nimeni. Nu avea chef să dea 
explicaţii. 

Când ajunse în siguranță în camera ei, aprinse lumina și se 


CA ÎNTR-UN VIS 57 


privi în oglindă. Arăta mai rău decât şi-ar fi imaginat. Părul îi 
atârna liber pe umeri, iar gura avea aspectul unui fruct strivit. 
Îşi duse mâna la buze, amintindu-și... 

Oare își pierdea minţile? De ce lăsa aceste gânduri să revină 
în minte, tocmai despre James Clayton! Nu avea nevoie să-i 
reamintească David de reputaţia ei; acum devenea steaua celui 
mai recent scandal din sat. Își duse mâinile la obrajii înroșiţi. 
Numai dacă asta n-ar ajunge la urechile bunicului! 

Și nici nu-și putea justifica faptele, argumentând că voise să 
caute acele hârtii falsificate. Nu realizase nimic, ba chiar mai 
rău, ridicase suspiciuni. Dacă ar fi avut mintea clară poate ar fi 
obținut o slujbă în firma lui și s-ar fi folosit de poziţia asta ca 
să afle ce voia. Dar era prea târziu acum. 

Reuși să iasă din rochia șifonată și-și perie părul. Apoi 
îmbrăcă o cămașă de noapte și se culcă. Deși obosită nu putea 
să adoarmă. Gândurile i se întorceau din nou la acea scenă din 
bibliotecă. Acele fantezii din copilărie îi reveneau obsedant în 
minte; Prințesa și Baronul cel rău! 


KKK 


— O, bună dimineaţa, miss Durward! 
Cassy ezită în uşa bucătăriei. După o noapte de chin, ultima 


58 SUSAN BARRIE 


persoană pe care avea chef s-o vadă era Michael Farrell. Dar 
educaţia o ajută să treacă peste situaţie. 

— Bună dimineaţa, domnule Farrell. N-am știut că ești aici, 
spuse așezându-se la masă şi turnându-și un pahar de suc de 
portocale. 

— Cum altfel? Doar am venit azi-noapte aici ca să-i ţin 
companie bunicului tău pentru că erai plecată! Cum a fost 
petrecerea? 

— Frumoasă, îi răspunse pe un ton plăcut. Au fost mulți 
prieteni vechi pe care nu i-am mai văzut de mult. 

— Da, trebuie să fie foarte plăcut să te învârţi în astfel de 
cercuri. Dar unde este majordomul? Am sunat cel puţin cinci 
minute... 

— Din păcate, astăzi este ziua liberă a lui și a lui Fishy. Pot 
să-ţi pregătesc pâine prăjită? 

Pe un dulap se afla un prăjitor de pâine, atât de vechi încât 
bunicul glumea adesea că Rhoda ar trebui să plătească o sumă 
bună pentru el, ca antichitate. Cu toate acestea nu renunțau la 
el pentru că prăjea pâinea foarte bine, dacă aveai grijă să-l 
oprești la timp. 

— Bunicul tău mi-a spus că știi să gătești, îi spuse Michael. 

— Adevărat? 

— De fapt, mi-a spus multe despre tine. 

— Numai de bine, sper. 

— Desigur. Și acum când te-am cunoscut nu pot decât să 


CA ÎNTR-UN VIS 59 


constat că sunt adevărate. 

Cassy se strădui să zâmbească. Omul începea s-o calce pe 
nervi şi nu-i plăcea cum se uita la ea. 

— ÎI admir pe bunicul tău, continuă Michael. Îmi pare rău 
că trece prin astfel de probleme la vârsta lui. Aș fi bucuros 
să-l pot ajuta. 

Cassy îl privi uimită; nu s-ar fi așteptat ca bunicul să-i 
încredințeze problemele financiare lui Michael Farrell. 

— Îți mulțumim, răspunse neștiind ce ar fi fost bine să-i 
spună. Dar nu cred că bunicul ar vrea să împrumute bani de la 
un prieten. 

Michael Farrell zâmbi din toată inima. 

— Nu sunt chiar prieten. Dar aș putea face parte ... din 
familie. 

Cassy se încruntă confuză. 

— Din familie? repetă uimită. 

— Exact. Nu-mi place că problema asta s-a ivit prea curând, 
dar te consider o femeie inteligentă. Ia-o ca o propunere de 
afaceri, dacă vrei. 

Cassy îl privea tot mai speriată. 

— Ce sugerezi? 

El continua să râdă. 

— O, intenţiile mele sunt foarte onorabile, te asigur, declară 
el onctuos. La căsătorie, mă gândeam. 


Capitolul 4 


Cassy îl privea uimită. 

— Crezi că m-aș mărita cu tine? 

— De ce nu? Eşti genul de soţie de care am nevoie, de 
familie bună. 

— Cred că ţi-ai pierdut minţile! 

El o privi lung și în ochii lui, Cassy desluși mânie pentru o 
clipă, dar se controlă imediat. 

— Nicidecum! Sunt gata să-ţi cumpăr casa asta ca dar de 
nuntă. 

Deodată, Cassy simţi miros de ars și văzu că prăjitorul luase 
foc. 

— Oh! 

Accidentul în sine se dovedi a fi o bună diversiune. Reuși să 
treacă peste ultimele momente, ca și cum nu s-ar fi întâmplat. 

— Îmi pare rău, o să pun alte felii la prăjit. Mă duc să mai 
aduc pâine. Vin imediat. 

Cassy profită de această scuză să dispară câteva clipe. Era 
uluită de oferta lui Michael. Să se mărite cu el! Sigur, doar nu 
vorbise serios! Unii oameni au un simţ al umorului exagerat! 
Cassy mai luă câteva felii de pâine din cămară și se întoarse la 
el. 

Bunicul se afla deja la masă când ajunse cu pâinea. 

— A, Cassy draga mea! o întâmpină cu bucurie. Ce zici? 
Michael ne-a invitat la Cheltenham! 

— Oh! exclamă ea, privind spre Michael. 

— Avem o întrunire de două zile la Chepstow, continuă 
bunicul. 

— Înţeleg, zise Cassy, zâmbindu-i cu dragoste. Du-te singur, 
bunicule, nu mă mai pasionează cursele de cai așa de mult. 

— De unde ştii dacă nu încerci? interveni Michael. De ce nu 
vii cu noi? 

— Nu, mulțumesc, spuse ea cu autoritate, ca nici măcar un 
bărbat ca Michael să nu poată insista. Bunicul sesiză nota dură 
din glasul ei și o privi uimit. Ea roși, apoi se îndreptă spre locul 
unde se afla prăjitorul de pâine. Iar acum să văd dacă pot 
pregăti micul dejun fără să dau foc la casă. 

Nu se mai discută despre vizita la casa lui Michael până la 
terminarea micului dejun. 

Michael plecase deja. Bunicul preferă să-l aștepte pe 

Jenkins în loc să plece în mașina lui Michael. Deja era 
impacientat. 

— Unde este păcăliciul ăsta bătrân? Ce mult îi ia să se 
întoarcă de la biserică! Stă de vorbă cu bătrânele, cred. 

— Ştie că-l aştepţi? îl întrebă Cassy. 

— Trebuia să ştie. Dar nimănui nu-i pasă de ce vreau eu... 

— Bunicule... 

— Şi tu intri în aceeași categorie, bombăni el. Am crezut că 
ai venit acasă să mă vezi, dar nici nu vrei să mergi cu mine la 
Cheltenham. 

— Te duci doar pentru două zile, bunicule, obiectă Cassy. 

— Şi? Pari a uita că sunt bătrân. Chiar și două zile, la vârsta 
mea... 

Cassy pufni în râs. 

— Bunicule, dacă tu crezi că ești pe punctul de a te întâlni 
cu Creatorul, nu este cazul să-ţi petreci ultimele două zile din 
viaţă la curse de cai. 

Bunicul se retrase indignat. 

— Ei bine dacă poți să glumești pe tema asta... 

— Bunicule, niciodată n-ai arătat mai sănătos. Du-te la curse 
şi distrează-te. Avem destul timp să stăm de vorbă. 

Bunicul se însufleţi brusc. 

— Adevărat? Vrei să spui că nu te mai întorci la New York? 

— Nu. Cassy îl îmbrăţișă. Rămân aici. Deocamdată nu știu 
cum îmi voi câștiga existenţa, dar probabil voi găsi o slujbă. 

Mai am și nişte economii, așa că ne vom descurca o vreme. lar 
luni dimineaţă voi merge să consult un avocat în privinţa 
arendei. Trebuie să existe o posibilitate de rezolvare. 

— Sigur că este draga mea, spuse bunicul căruia începuseră 
să-i strălucească ochii de bucurie. În câteva luni ne vom aminti 
de momentele astea ca de ceva care s-a rezolvat cu bine. 


KKK 


Era o zi frumoasă, însorită. După ce bunicul plecase cu 
Rollsul, cu prea multe bagaje pentru o călătorie de doar două 
zile, Cassy ieși în grădină. Observă că era îngrijită doar în fața 
casei, restul era în paragină, cu vegetație crescută la 
întâmplare, trandafiri sălbatici, laolaltă cu panseluţe de câmp, 
flori sălbătice şi iederă încolăcită peste tot. 

Înconjură grădina cu privirea tristă. Şi întrucât avea nevoie 
de timp ca să se gândească la viaţa ei viitoare, la ce o aștepta 
dacă rămânea aici, se apucă de lucru. Găsi o roabă veche, o 
pereche de mănuși, niște unelte de grădinărit și se apucă de 
treabă. 

Tăie ramurile crescute la întâmplare, crengile care se 
întinseseră prea mult, sau iedera care împiedica florile să 
crească. Aceste operaţii o ajutară să-şi domolească emoţiile 

provocate de întâlnirea din seara trecută. 

Tocmai când se întinsese să taie o creangă răzleață, o voce 
care venea de undeva din spatele ei spuse: 

— O ce privelişte minunată! 

Cassy se îndreptă de spate și se întoarse repede pentru a-l 
vedea pe James aflat la poarta grădinii, privind-o cu acel 
zâmbet obraznic, pe care-l cunoștea prea bine de-acum. 

— Îmi plac grădinile neîngrijite, care cresc în mod natural, 
adăugă el pe un ton obișnuit de parcă ar fi vrut s-o facă să 
creadă că nu dosul ei îl privise până atunci. 

— Bună dimineaţa, sir James, îi spuse încercând să nu pară 
surprinsă. Dacă ai venit la bunicul, mă tem că l-ai pierdut. A 
plecat pentru câteva zile. 

— Dar nu pe bunicul tău am venit să-l văd, ci pe tine. 

— Oh! Nu putu să spună altceva. 

— Dar nu știu de ce te formalizezi atât, spuse James, am 
crezut că după cele petrecute azi-noapte... 

— Dacă ai fi fost un gentleman, îl întrerupse Cassy, n-ai fi 
făcut referire la asta. 

— Asta înseamnă că nu sunt un gentleman adevărat. 

— Dacă ai fi fost un gentleman, aseară n-ar fi avut loc nimic, 
ripostă Cassy, furioasă că dăduse frâu liber emoţiilor. 

— Dar gândește-te la toată distracţia pe care am fi 
pierdut-o, o necăji el. 

— Mie nu mi S-a părut că a existat ceva distractiv! 

James ridică din sprâncene ironic. 

— Nu Am avut impresia că ţi-a plăcut la fel de mult. 

— Ei află că n-a fost așa. Şi în plus consider că ești cel mai 
arogant bărbat pe care l-am cunoscut! 

— Aşa să fie? Mă bucur că am făcut o impresie așa de 
puternică. 

Cassy trase aer în piept, încercând să-și redobândească 
controlul de sine. Nu trebuia să-i permită s-o facă să şi-l piardă 
din nou- nu-și putea permite să se afle pe poziții antagoniste 
cu cel care avea puterea să refuze prelungirea chiriei 
bunicului. Se întoarse spre tufa de trandafiri continuând să 
taie crengile răzlețe. 

— Dacă ai venit să ceri scuze, îi spuse cu oarecare 
dificultate, sunt gata să dau uitării totul. 

El începu să râdă. 

— Adevărat? Eu nu sunt, sau cel puţin nu acum. Mi-ar plăcea 
să fac din nou același lucru. 

Cassy simţea că îi este dificil să gândească, atâta timp cât el 
era prea aproape. 

Se depărtă cu grijă de el, cu mii de întrebări în minte. Să 
aducă în discuţie chestiunea chiriei? Nu, poate mai bine să 
aştepte întâlnirea cu avocatul bunicului ca să aibă toate datele. 
Căci nu va fi prea ușor să negocieze cu el. 

— Ştii că este a treia oară că tai aceeași creangă? o atenţionă 
el. 

Făcând un efort, Cassy reuși să se adune și ridică privirea 
spre el. 

— Aţi venit aici cu un scop, sir James? îl întrebă cu glasul 
ușor tremurat. 

— Plăcerea de a te avea la cină diseară, răspunse el cu acel 
zâmbet fatal. 

Ea ezită. Să cineze cu el? Era periculos şi totuși...De fapt ce 
putea să-i facă? Dacă era atentă și-și păstra capul pe umeri, 
poate avea o șansă să afle unde ţinea acele acte falsificate. 
Desigur, doar dacă-și păstra capul pe umeri. 

Cassy lăsă ochii în jos. 

— Tot nu ţi-ai cerut scuze pentru cele întâmplate 
azi-noapte, insistă ea. 

— Dacă o fac cinezi cu mine? 

— Mă voi gândi. 

— În acest caz, îmi cer scuze, fără nicio rezervă. 

Cassy îl privi pe sub gene. 

James o privea ca și cum dacă ar fi avut ocazia ar fi făcut 
același lucru. 

— Îţi accept scuzele, murmură ea cu un zâmbet. 

— Mulţumesc. Asta înseamnă că vin să te iau la ora opt? 

Cassy încuviință, iar el o salută cu același zâmbet sardonic 
și plecă lăsând-o privind după el pierdută. Își duse mâinile la 
obrajii care-i ardeau. Ce făcuse? Desigur era o nebunie să-și 
asume un risc aşa de mare! Un bărbat cu reputaţia lui! Și 

totuși... dacă totul mergea bine... 


Kokk 


Îi era greu să aleagă o toaletă potrivită. Nu putea să îmbrace 
din nou aceeași rochie neagră, în special pentru că era foarte 
şifonată. Din fericire, Fishy veni cu soluţia. Îi spusese că este 
invitată la cină și femeia presupusese că ieșea cu David. 

— De ce nu te uiţi în garderoba bunicii, poate găsești ceva 
interesant pe acolo, sugeră femeia. Rochiile de pe vremea ei 
sunt iar la modă, sunt sigură că o să găsești ceva care să-ţi 
placă. 

— O, ce idee grozavă! strigă Cassy bucuroasă. N-am mai 
umblat de câţiva ani în garderoba bunicii! Îţi aminteşti cum mă 
îmbrăcam cu toaletele ei în copilărie? 

— Cum să nu? Asta până când te-ai încălțat cu sandalele ei 
și te-ai împiedicat pe scări, aşa cum ţi-am spus că se va 
întâmpla. 

— Şi mi-am scrântit glezna, își aminti ea. 

Dulapul era impregnat de mirosul fin al lavandei. Rochiile 
erau împachetate cu atâta grijă că nici după atâţia ani nu se 
şifonaseră. Văzu rochii bolero, rochii cu mărgele, bluze de 
dantelă, costume Chanel și rochii delicate. 


68 SUSAN BARRIE 


Scoase una și o privi. Era dintr-un satin delicat de culoarea 
safirului, care avea și un bolerou din dantelă. 

O luă şi porni cu pași repezi spre camera ei și o probă. I se 
potrivea perfect de parcă ar fi fost lucrat special pentru ea; 
culoarea îi punea în valoare ochii. Cobori scara până la Fishy. 

— O, ce bine semeni cu ea, oftă femeia, îmi amintesc atât de 
bine rochia asta. Este un Schiaparelli, a cumpărat-o de la Paris, 
la una din vizitele cu bunicul tău. Fishy își şterse o lacrimă. Iar 
acum, dă-mi-o s-o calc. 

Cassyei îi trebui timp să se pregătească. Întârzie și cu baia, 
bucurându-se de apa caldă care-i învăluise trupul. Nu voia să 
se gândească prea mult la seara pe care urma s-o petreacă 
alături de James, sau, mai bine zis, nu voia să accepte că se 
pregătea din plin pentru ea. Apoi recunoscu faptul că se 
gândea mai mult la el decât la scopul pentru care îi acceptase 
invitaţia. 

Încercă două sau trei pieptănături, dar în cele din urmă 
hotări să-și lase părul liber pe umeri, să-l prindă doar într-o 
parte cu un pieptăn de fildeș. Se privi în oglindă, 
întorcându-se să vadă și spatele rochiei. 

Putin fard, apoi se mai privi o dată, imaginându-și cum 
arătase bunica în această rochie. 

Deodată, soneria îi întrerupse gândurile. Îşi tinu respiraţia. 
James venise! Căută disperată poșeta pe care o găsi în cele din 
urmă pe pat, acolo unde o lăsase. Trebuia să se grăbească 

pentru că-i spusese lui Fishy să nu se deranjeze că va răspunde 
ea. 

Nu-i plăcea că o înșela astfel pe bătrâna menajeră, dar nu 
voia ca bunicul să afle ce făcuse ea în lipsă. 

În grabă roși puternic, iar lumina holului îi puse în 
evidență părul pe care i-l transformă într-un halou. James nu 
întârzie să-şi exprime admiraţia. 

— Arăţi uluitor! 

Inima ei începu să bată cam tare, dar reuși să se controleze. 

— Mulţumesc, spuse, apoi trecu pe lângă el, spre locul unde 
şoferul lui îi deschisese portiera unui Rolls Royce nou de 
culoarea șampaniei. 

De ce atâta lux, se întrebă Cassy, voia s-o impresioneze? Îi 
aruncă o privire când el o conduse spre mașină.Trebuia să fie 
foarte atentă dacă voia să ţină situaţia sub control, deşi îi va fi 
foarte greu după felul în care arăta. 

În mașină, James se aplecă spre ea ca o pisică sălbatică 
urmărindu-și prada. 

— Sunt intrigat, spuse, nu m-am așteptat să ieși cu mine în 
seara asta. Ce mult aș vrea să ştiu ce este în spatele acestor 
ochi mari și frumoși! 

Ea îi evită privirea. 

— Nu ştiu despre ce vorbești. 

— Nu ştiu niciodată cum vei reacționa. Mi se pare foarte... 
distractiv. 

— Mă bucur, răspunse Cassy. Nu mi-ar plăcea să te 
plictisesc. 

El începu să râdă. 

— O, nu cred că ai putea face asta! 

Ajunseseră în vârful dealului. Cassy simţi că devine din ce 
în ce mai încordată, spera să n-o recunoască nimeni. Dacă ar fi 
fost văzută în mașina lui James, toată localitatea ar fi avut motiv 
de bârtă cu privire la ultima lui cucerire. 

— Unde vei așeza acel scrin frumos pe care l-ai cumpărat la 
licitaţie, la New York? 

— Nu știu deocamdată, spuse el nepăsător. Mi-a atras 
atenţia și l-am cumpărat. 

— Eşti norocos că poți face asta, spuse ea caustic. 

El începu să râdă. 

— Ti-am mai spus că-mi place să colecţionez lucruri 
frumoase. Chiar dacă uneori sunt cam scumpe. 

Cassy simţi că roșeşte sub privirile lui insistente. 

— Iar eu ţi-am spus că nu accept să fiu adăugată la lunga ta 
listă. 

— Nu? Ar fi destul de incitant, nu crezi? Fiecare încearcă să 
obțină ceva de la celălalt, fără a da nimic în schimb. A cărui 
strategie va învinge? 

— Eu.. eu nu joc niciun joc, protestă ea, evitându-i privirea. 

— Nu? Și totuși ai acceptat să ieşi cu mine în seara asta! Mă 
întreb de ce? 

Cassy nu știa ce-ar fi trebuit să-i răspundă. Își întoarse 
privirea spre fereastră, dar îi simtea privirea asupra ei. Doar 
nu-i intuia intenţiile? Cu toate astea, o suspecta că ascunde 
ceva. Va trebui să fie foarte atentă. 

Rotile scrâșniră pe pavaj și opriră în faţa unui han în culori 
de alb şi negru, aproape de un râu. Cassy văzu în treacăt 
ferestrele din fier forjat și coşurile crenelate când șoferul îi 
deschise portiera să coboare. 

Era o seară foarte plăcută. James se afla cu ea și își permise 
să savureze momentul, înainte ca următoarea mișcare a jocului 
s-o forțeze să meargă înainte. Porni înaintea lui James, cu pași 
graţioși. 

La intrare se afla un portar în livrea care se înclină în faţa ei, 
iar cănd intrară în foaierul impozant şeful de sală le ieși în 
întâmpinare cu demnitate. 

— Bună seara, sir James. Vă aşteptam cu multă plăcere la 
Mermaid. 

— Mulţumesc, Claude, răspunse James pe un ton foarte 
plăcut. Este multă lume în seara asta? 

— Ca de obicei, sir. V-am rezervat masa. Doriţi un aperitiv 
până când comandaţi? 

— Cassy? 

— Da, sigur. Cu toate că de obieci nu bea băuturi alcoolice 
simțea nevoia să bea ceva ca să prindă curaj. James o conduse 
la o masă retrasă, luminată discret, în faţa unor ferestre 

franțuzești. Dincolo de ele curgea râul strălucind ca o panglică 
argintie sub razele lunii. 

Cassy comandă un Martini și privi în jur. Decorul era 
minunat, în culori de verde-inchis şi bronz; peste tot era 
repetat cu discreţie motivul sirenei, în soclurile lămpilor, în 
emblema fetelor de masă verde-inchis. 

Șeful de sală le aduse meniul și amânară puţin conversaţia 
pentru a comanda. James alese vinul. Cassy sorbi din vin 
privindu-l curioasă printre gene. 

— De când locuiești la New York? o întrebă el. 

— De aproape şase ani. 

— Îți place acolo? 

— Da, de ce nu mi-ar plăcea? Îmi lipseşte satul ăsta, dar 
locuiesc aproape de Central Park, așa că ori de câte ori simt 
nevoia de vegetaţie și de aer curat mă plimb acolo. 

— Grozav! Cred că Rhoda te plătește bine dacă-ţi permiti să 
locuiești în Manhattan. 

— Așa este, răspunse Cassy destul de rece. Nu se mai strădui 
să-i explice că apartamentul era al Rhodei și că plătea o chirie 
simbolică. Mă simt răspunzătoare pentru tine, insistase Rhoda. 
Nu vreau să vii la lucru cu metroul, să riști să fii jefuită. 

— Şi ai curaj să te plimbi singură prin Central Park? 

— Acum este ceva mai bine ca înainte. 

— Poate că data viitoare când voi mai fi acolo o să mă duci 
la plimbare, poate-ţi vei face timp, măcar jumătate de zi, insistă 

el. 

— Nu cred că mă mai întorc la New York. 

— Oh! exclamă el ridicând dintr-o sprânceană. Mi-ai spus că 
te-ai întors doar pentru o scurtă vacanță. 

— Aşa a fost la început, dar m-am răzgândit. Bunicul 
îmbătrânește cu fiecare zi care trece și are nevoie de cineva să 
aibă grijă de el. 

— Aşadar renunţi la carieră și la apartamentul din 
Manhattan? 

Cassy simţi o notă de scepticism în glasul lui, și-l străfulgeră 
cu privirea. 

— Sigur că da, sunt singura lui rudă! 

Cassy începea să simtă că îi este greu să discute cu el și de 
aceea răsuflă ușurată când apăru șeful de sală, invitându-i la 
masă. 

Restaurantul era aproape plin, dar lor li s-a oferit cea mai 
bună masă, aproape de pianistul care cânta în surdină. James 
o ajută să se aşeze, apoi se așeză în faţa ei, în timp ce li se servi 
mâncarea. 

I s-a părut mai ușor să se concentreze asupra farfuriei. 
Mâncarea era grozavă; carnea de miel era suculentă și fragedă, 
iar vinul ales de James se potrivea perfect, era un Medoc 
delicat. 

— A fost excelent, spuse Cassy când veni chelnerul să le 
ridice farfuriile. 

James zâmbi. 

— Mai vrei vin? 

— Puțin, mulțumesc. Cassy continuă să privească eticheta 
de pe sticlă; era un vin pe care Craig încercase să-l importe în 
Statele Unite. 

James ridică din nou din sprâncene. 

— Eşti expertă și în vinuri, nu doar în antichităţi? 

— Stiu destul încât să apreciez un Chateau Margaux, îi 
răspunse ea cu demnitate. 

James se rezemă de spătarul scaunului, privind-o peste 
marginea paharului. 

— Cred că Rhoda te-a plătit extrem de bine, îi spuse. Ai 
reușit să-ți cultivi gusturi alese, apartament în Manhattan, cele 
mai bune vinuri, rochii elegante de firmă. Să nu spui că nu 
este așa pentru că am pierdut destul timp și bani pe Bond 
Street ca să recunosc toate astea. Cum te vei descurca dacă 
renunti la slujbă? 

Cassy îi aruncă o privire glacială. 

— Mă voi descurca. 

— Sunt sigur că va fi aşa. 

Îi spusese acestea cu mult cinism, ceea ce pe ea o uimi. 

— Ce vrei să spui? 

El zâmbi la fel de cinic. 

— Nu face pe ingenua cu mine, Cassy. N-am venit aici cu 
ultima plută. Noi doi am face o echipă perfectă. Avem multe în 

comun. 

— Oh! exclamă ea. 

— Ne plac mult lucrurile fine și bune din viaţă; mâncarea 
franțuzească, vinul ales, porțelanurile, dragostea... 

Vocea lui deveni brusc caldă și melodioasă, cu inflexiuni, 
dar ea evită privirea lui care putea să vrăjească pe oricine. 

Sorbi delicat din vin. 

— Prea multă mâncare franţuzească te îngrașă, răspunse pe 
un ton glumet. La licitiaţii particip doar în numele Rhodei. Cât 
despre dragoste, nu prea știu, n-am încercat. 

El o privi uimit. 

— Niciodată? 

Cassy simți cum roșește. De ce lăsase să-i scape o astfel de 
confesiune? 

— Fără îndoială, te surprinde să afli asta, doar ești obișnuit 
cu cele care-ţi sar în pat de la prima invitaţie! 

— Chiar așa crezi? El îi aruncă din nou acea privire ușor 
ironică. Întrucât orice are un preț, şi aici îţi citez propriile 
cuvinte, ce preţ au favorurile tale, miss Durward? 

Sensul întrebării lui era foarte clar, iar Cassy simți că-și 
pierde răbdarea cu el. 

— Ce-ai spus? zise pe un ton care nu lăsa niciun dubiu că 
era furioasă. 

— Sau te păstrezi pentru ultima fază a licitaţiei? insistă el 
provocator. Un inel de logodnă, probabil? 

— Şi ce-ar fi rău în asta? 

El scutură din cap. 

— Păcat, murmură el. Nu sunt pregătit să licitez atât de 
mult. Nu vrei să negociezi? 

Cassy simţea că din cauza încordării și a revoltei faţă de 
acest bărbat, mâinile îi tremurau atât de tare, încât îi era greu 
să ţină paharul. 

— Să negociez? repetă ea indignată. 

— Sigur că da. Nu am intenţia să mă însor cu tine, dar asta 
nu înseamnă că nu mă interesează oferta. 

Cassy făcu un efort ca să-și suprime mânia. 

— Vrei să-ţi fiu amantă? îl întrebă, uluită. 

Din nou el îi oferi acel zâmbet fatal. 

— Amantă! Ce cuvânt vechi și demodat! Dar îmi place. 
Aşadar, da, vreau să fii amanta mea. Ochii lui negri o învăluiau, 
o făceau să se simtă ca şi cum ar fi atins-o. Rareori am întâlnit 
o femeie cu reacţiile tale. Mi-aș dori foarte mult să continuăm 
ceea ce este între noi de acolo de unde am lăsat lucrurile. 

Cassy întinse mâna după pahar, dar de emoție îl lovi și 
lichidul se vărsă pe faţa de masă impecabilă. Se uită indignată 
la ce făcuse. 

— Nu este nicio problemă, o linişti James, chemând 
chelnerul să rezolve situaţia. Mergem? 

— O, da, desigur, se bâlbâi, Cassy ridicându-se imediat și 
permițându-i să-i ia braţul ca să iasă din restaurant. 

Şeful de sală se grăbi spre ei. 

— Sper că aţi petrecut o seară plăcută, le spuse. 

— Foarte plăcută, fu răspunsul lui James. 

— Mă bucur. Vă aştept din nou, sir James. Și pe frumoasa 
domnişoară, desigur. 

Omul îi sărută mâna cu grație și Cassy reuși să-i zâmbească 
în timp ce James o scotea din restaurant. 

Când ieșiră, el o privi din nou. 

— Ce s-a mai întâmplat? Te temi că voi încerca să te seduc 
pe drumul spre casă? 

Ea roși, iar el începu să râdă. 

— Nu, draga mea, nu ai de ce te teme. Chiar dacă nuvelele 
romantice spun asta, bancheta unui Rolls Royce nu este așa de 
comodă. Îmi rezerv această plăcere pentru o ocazie mai 
potrivită. 

— Pe care n-o vei avea, ripostă Cassy. 

— Nu? Mai vedem noi! 

— Eu n-aș fi așa de sigură, spuse Cassy caustic. 

El pufni în râs. 

— Ştii „Cassy, îmi placi mai mult când arunci flăcări și lași 
deoparte aerele de doamnă. Am convingerea că vei fi o amantă 
perfectă. 


Capitolul 5 


Comportamentul lui James a fost ireproșabil pe drumul de 
întoarcere. Dar cum altfel pentru că la volan se afla Greening! 
Dar când îi ură noapte bună și-i sărută mâna cu formalism, o 
privi lung cu același aer atotcunoscător. 

— Mulţumesc pentru această seară fermecătoare, îi spuse el. 
Aştept următoarea noastră întâlnire. 

Cassy n-a putut să-i răspundă. Smulgându-și mâna din 
mâna lui a luat-o la fugă pe aleea din fața casei, a intrat 
mulțumită că nu era nimeni la ora aceea să-i vadă chipul palid. 
Urcă repede în camera ei și închise ușa rezemându-se de 
cadrul acesteia, pentru a-și controla respiraţia și inima care 
bătea să-i spargă pieptul. 

Cum putea acest bărbat s-o tulbure atât de tare? Fiecare 
cuvânt rostit de el avea ecou în inima ei, îi amplifica pulsul. 

Vreau să-mi fii amantă...aş vrea să luăm totul de acolo de unde 
am rămas...Simţi cum un val de căldură îi inundă trupul. Era 
din vina acelor ochi adânci, fermecători...iar când o privea 
cum numai el știa s-o facă... 

La naiba, ce puteri malefice avea acest bărbat? În ce voia 
s-o transforme? Scutură din cap pentru a alunga imaginile care 
îi reveneau obsedant în minte. Era ridicol, trebuia să se înfurie 
pe presupunerea lui arogantă că trebuia doar să pocnească din 
degete și ea se va afla sub vraja lui. 

Cassy trebuia din nefericire să admită că era foarte aproape 
de asta. Era aproape şocată de forța reacţiilor ei. Nu mai 
simţise niciodată asta pentru veun bărbat. Visele ei începură să 
se amestece. Ar fi trebuit să-l urască, dar n-o făcea. 

A doua zi dimineață, Cassy luă autobuzul spre Wells să 
discute cu avocatul bunicului. 

Discutia îi confirmă ceea ce îi spusese și bunicul, că nu-și 
putea permite să plătească în continuare chiria, iar James 
putea solicita redobândirea proprietăţii şi evacuarea 
bunicului. 

— Am luat legătura cu avocaţii lui sir James în privința 
posibilității ca să se accepte o chirie statutară, dar mi s-a spus 
că din cauză că bunicul tău n-a făcut niciun fel de reparaţii 
mari și a lăsat proprietatea să se deterioreze, nu vor să ia în 
calcul o asemenea posibilitate. 

— Şi dacă am face reparaţiile? 

— Bunicul tău m-a rugat să fac calculele. Avocatul luă o fişă. 
Am obţinut niște calcule estimative, repararea acoperișului, 
înlocuirea ferestrelor, înlocuirea parchetului... 

Cassy îl rugă să se oprească. 

— Se pare că va fi destul de costisitor. 

— Cu siguranță, miss. Regret, dar dacă nu aveţi o sumă 
considerabilă la dispoziţie, nu prea puteţi face nimic. 

Autobuzul își croia drumul spre casă, iar Cassy avu timp să 
se gândească. Avea niște economii care i-ar fi ajuns doar 
pentru repararea acoperișului, nu mai mult. lar să facă un 
împrumut îi era imposibil dacă rămânea acasă. 

Dar va trebui să rămână aici. O va suna pe Rhoda imediat 
ce va ajunge acasă şi-i va spune. Rhoda se va supăra, dar va 
trebui să înţeleagă că nu avusese de ales. 

Bunicul avea nevoie de ea acum. Era bătrân, fragil și nu 
putea fi lăsat singur doar cu Jenkins și cu Fishy care erau la fel 
de bătrâni. 

Privi pe fereastra prăfuită a autobuzului fără a putea să 
regrete hotărârea luată. Era o zi frumoasă de primăvară 
strălucitoare și însorită și singurii nori de pe cer păreau din 
vată. Autobuzul urca dealul de la Coombe Bradley și-și croia 
drum spre staţia din faţa oficiului poștal. 

Satul arăta grozav-— grădinile îngrijite erau pline de lalele, 
castanii erau în floare. Cine mai avea nevoie de Central Park? 
lar ea nu era o persoană obișnuită, toată lumea o cunoștea. 

Chiar când coborî din autobuz o veche prietenă o opri pentru 
a o pune la curent cu cele mai recente bârfe din localitate. 

— i-o amintești pe Margaret Liddle? Roșcata care avea 
papetărie la Dorset? Ei bine, fratele ei... se opri pentru că ieși 
cineva din oficiul poștal. Cassy își ridică privirea şi-l văzu pe 
James care-i zămbea. 

— Bună ziua, doamnelor. Cassy, am sperat să te văd, vrei să 
te duc undeva? 

— Oh, nu ...nu este nevoie ... 

— Te rog, insist chiar. 

De ce zâmbetul lui o dezarma imediat şi o făcea să se abată 
de la drumul ales? Ştia prea bine că următoarea duzină de 
oameni cu care se va întâlni Carol va fi bine informată că sir 
James o conducea pe Cassy Durward cine știe unde. Iar Betty, 
soția şoferului lui sir James, le va spune tuturor că James și 
Cassy cinaseră împreună cu o seară în urmă. 

Mașina sport a lui James fusese parcată în apropiere, iar 
Cassy mângâie cu privirea superbul exemplar. Era, fără 
îndoială, o mașină puternică, la fel ca proprietarul ei. În 
interior, era cald și mirosea a piele nouă. 

— Cassy, îi spuse el după ce o lăsă să se așeze și să-și lege 
centura. Am un mic dar pentru tine. 

Cassy îl privi ciudat când se aplecă spre bancheta din spate 
şi scoase de acolo o cutie pe care i-o dădu. 

— Ce este? Îl întrebă suspicioasă. 

— Deschide și vezi. 

Ea ridică încet capacul și scoase hârtia de ambalaj din 
interior. Văzu figurina de Sevres. ÎL privi uimită. 

— N-o pot accepta. 

— De ce nu? Ai avut dreptate, trebuie să recunosc. Am 
dus-o ieri la Sotheby și mi-au confirmat că este un fals. Te rog 
s-o primeşti, împreună cu mulțumirile mele că m-ai salvat de 
rușinea de a fi descoperit secretul de un expert putin mai 
discret decât tine. 

Cassy își coborî privirea asupra statuetei din mâna ei. Era 
foarte reușită, o copie a lucrării făcută de un maestru. Figurina 
avea ochii lăsaţi în jos cu sfială, era grațioasă și naturală. I-ar fi 
plăcut s-o aibă. O înfășură în ambalaj. 

— Multumesc, spuse, cedând tentaţiei. 

— Așadar nu-ţi displace să primeşti cadouri de la mine? o 
necăji el. 

— Atâta timp cât nu ceri nimic în schimb, nu. 

— Ce atitudine cinică! Cum aș putea cere ceva în schimb? 

Ea îi aruncă o privire rece. Acest bărbat îi răstălmăcea 
cuvintele! 

— După ce ai spus acum două seri... 

— Ţi se par prea direct? Ai dori să fii curtată cu flori, să te 
flatez? Să mă prefac îndrăgostit de tine? 

— Nu, sigur că nu. 

— Cred, draga mea, că este mai bine chiar de la început să 

ştim pe ce poziţii ne aflăm. 

Cassy îi aruncă o privire dispreţuitoare. 

— Ce te face să crezi că aş vrea să mă mărit cu tine? 

James începu să râdă forțat. 

— Pentru că ești o Durward și familia asta s-a căsătorit 
întotdeauna pentru bani. 

Ea clipi des, incapabilă să-i răspundă imediat. 

— Nu este adevărat! ripostă în cele din urmă. 

— Nu? Ce zici atunci de tatăl tău, onorabilul William 
Anthony Durward? N-a putut obține titlul ani întregi până nu 
s-a căsătorit cu o tânără și bogată moștenitoare, dar nu i-a luat 
prea mult să-i risipească averea. Când au murit în accident, nu 
aveau nici după ce bea apă. 

Cassy roși, amintindu-și acele articole oribile din ziare, pe 
care la vremea aceea le considerase minciuni. 

— Apoi bunicul tău, continuă James cu sarcasm. A jucat toți 
banii până la douăzeci și cinci de ani, apoi a considerat că a 
venit vremea să se aşeze la casa lui și s-a însurat cu bunica mea, 
Elizabeth. 

Ochii ei aruncară flăcări. 

— Bunicul o adora! 

— Şi ea l-a adorat! Nu voia să audă vorbindu-se rău despre 
el. L-a convins pe bunicul s-o lase să se mărite cu el. A dus-o la 
Monte Carlo în luna de miere, i-a cheltuit toţi banii la cazinou, 
toată renta pe un an. În cele din urmă, ea a trebuit să admită 

că bunicul avusese dreptate. 

— Minti! protestă Cassy cam fără convingere. 

— De ce aș minţi? Dacă nu mă crezi, întreab-o pe Fisher! 
Femeia asta i-a fost devotată. 

Între timp, el oprise în faţa casei bunicului, iar ea vru să 
scoată centura și să scape fugind în casă, dar el venise să-i 
deschidă portiera. 

— Când te mai văd? o întrebă. 

Ea îl înfruntă. 

— Nu ne mai vedem. 

— Nu cinăm mâine seară? 

— Nu, mulţumesc. 

— O, draga mea, renunți deja? Te temi de o înfrângere? 

Ridică bărbia cu demnitate, sfidându-l. 

— Nu, deloc. Nu există niciun risc. 

— Nu? Atunci să vedem ce se mai întâmplă, da? 

Cassy trase aer în piept. 

— Sir James vreau să întelegi foarte clar că nu am intenţia să 
am vreo relaţie cu tine. Acum, te rog să mă lași să plec. 

— N-ai uitat nimic? 

Cassy îl privea fără să înțeleagă. 

— Ți-am oferit un cadou. 

— Mulţumesc, răspunse Cassy, dar m-am răzgândit, nu 
vreau să-l acept. Bună ziua, sir James. 

El zâmbi satisfăcut. 

— Bună ziua, miss Durward. 

Cassy porni în fugă spre cărăruia din grădină, apoi se opri 
să-şi caute cheia în poșetă. 

Intră şi se duse direct în camera ei unde se aruncă pe pat 
şi-şi îngropă faţa în pernă. 

Cuvintele lui îi răsunau în minte. O minţise. Și totuși... 
brusc, câteva lucruri începură să prindă contur în mintea ei, 
lucruri pe care n-ar fi trebuit să le audă în copilărie, lucruri pe 
care oamenii începuseră să le vorbească, apoi se opriseră. 
Începu să realizeze că jocurile de noroc ale bunicului 
consumaseră mult timp și bani. Când se va întoarce bunicul va 
discuta cu el. Era timpul să afle adevărul. 

Mașina lui ajunse acasă spre seară și se grăbi să-l întâmpine 
pe cărare. Văzu că Michael Farrell era cu el. Ezită la început dar 
apoi observă că se întâmplase ceva rău. 

— Bunicule! Ce s-a întâmplat? Eşti bolnav? 

— A, miss Durward, o întâmpină Michael cu un zâmbet. Mă 
tem că nu se simte bine deloc. 

Cassy îl privi rece. 

— Și de ce nu mi-ai telefonat, sau măcar să-i aduci un 
doctor, în loc să-l aduci tot drumul în starea asta? 

— A insistat.. 

Cassy îl ignoră și-l ajută pe bunic să coboare din mașină. El 
se sprijini de braţul ei de parcă deodată ar fi început să simtă 
anii pe care-i avea. În cele din urmă, se lăsă greu în fotoliul 

său, preferat. 

— Să-ţi aduc ceva, bunicule? 

— Puțin... puțin brandy. 

Cassy se grăbi să-i toarne băutura. 

Michael îi urmase în salon și-și turnă și el brandy. 

— Îmi pare rău, miss Durward, murmură el. Am încercat 
să-l conving să nu facă această călătorie. 

— Puteai să-mi telefonezi! 

— N-a vrut să audă asta! 

— Ştiu că uneori poate fi încăpățânat. 

— Mă tem că da. Ce vei face? Vei chema un medic? 

Cassy privi peste umăr spre bunicul. Acesta stătea cu ochii 
închiși, în fotoliu. Cassy se încruntă. Uneori bunicul dramatiza 
situaţia sa, dacă asta îi convenea. Dar Cassy nu voia să riște. 

— Da, îl voi chema. Se aplecă și-i atinse ușor braţul 
bunicului: bunicule, îl chem pe doctorul Marshall? 

— Fă așa cum consideri, îi spuse el. 

Faptul că bunicul capitula așa de ușor îi dădu de gândit. Se 
grăbi la telefon. 


KKK 


Verdictul doctorului Marshall n-o linişti de fel. 

— Este foarte bine pentru vârsta lui, dar având aproape 
optzeci de ani, ar trebui să ia totul mai ușor. Dar mai ales să 
renunte la ţigări. 

Cassy îl privi lung. 

— Cred că glumiti... 

— Da, ştiu că este un încăpățânat, dar trebuie să aibă grijă 
de el. Când vrei să te întorci la New York? 

— Nu mă mai întorc. Am venit aici doar pentru câteva zile, 
dar m-am hotărât să rămân. Bunicul are nevoie de mine. 

Doctorul încuviinţă. 

— Bine, foarte bine. Nu este nimic serios de data asta, dar 
nu se știe niciodată. Mai trec mâine să văd cum se simte. 

— Bine, vă mulţumesc pentru vizită. 

Imediat după plecarea lui apăru Michael. 

— Ce-a spus doctorul? 

— Că trebuie să se odihnească. Bunicule crezi că poţi urca 
scara să te duci în camera ta? Ar trebui să stai întins. 

— Nu. Lasă-mă să stau aici, mă simt bine. Un alt brandy 
poate? 

— Nu cred că ar fi bine. 

— Asta ţi-a spus ţapul ăla bătrân? Nu știe ce vorbeşte. Noi 
bem doar brandy medicinal. 

Michael nu voia să plece şi Cassy fu astfel forțată să-l invite 
la masă. Nu putea face altceva decât să se poarte civilizat cu el 
în timpul mesei, cu toate că nu se putea plânge de manierele 

lui. Nu-i plăcea felul în care îi examina trupul și mișcările. 

În timpul mesei a încercat să scape sub pretex că vrea s-o 
ajute pe Fishy la bucătărie. Era încă intrigată de spusele lui 
James. O privi pe Fishy care usca farfuriile. Ce secrete vechi de 
cincizeci de ani se ascundeau sub acest chip placid? 

— Câţi ani aveai, Fishy, când ai venit să lucrezi pentru 
bunicul? o întrebă curioasă. 

— În jur de paisprezece, spuse Fishy. Mătuşa Emily era 
bucătăreasă în Casa cea Mare. 

— Da, știu. Ai vrut vreodată să mai faci şi altceva? 

— Nu. Ce să fac, să muncesc în fabrică? Pusesem deja ochii 
pe Harry al meu, șoferul lordului Bradley. 

— Asta era înainte de căsătoria bunicului? 

Fishy încuviință. 

— Da, deși miss Elizabeth era aici tot timpul, lordul Bradley 
și sir Giles erau buni prieteni. Desigur, asta a fost înainte... 

— Ce vrei să spui? 

Figura menajerei se intunecă. 

— Parcă ai venit aici să mă ajuţi la spălatul vaselor... 

Cassy începu să râdă. 

— Putem munci și discuta în același timp. Sir Giles n-a fost 
încântat că sora lui s-a măritat cu cel mai bun prieten? 

— Nu chiar, recunoscu Fishy. 

— De ce nu? 

Fishy oftă. 

— Nu-mi mai pune astfel de întrebări, miss Cassy, o imploră 
femeia. Am păstrat tăcerea anii aceștia... 

Cassy o strânse în braţe. 

— Nu te supăra, Fishy. Nu crezi că sunt destul de matură ca 
să ştiu tot adevărul? 

— De la bunicul tău ar trebui să-l afli... 

— Bunicul trăiește în lumea lui, îi spuse Cassy. Cred că nu 
mai ştie care este adevărul. 

Fishy încuviinţă tristă și se aşeză în fotoliul de trestie. 

— Bine, miss Cassy, îţi voi spune. 

Cassy o aşteptă să înceapă. 

— Lordul Bradley era un tânăr care știa ce vrea. I-a lipsit 
mult tatăl său, mai ales pentru că și mama era o femeie foarte 
slabă. Chiar înainte de majorat a făcut datorii foarte mari la 
cămătari. Odată ce și-a primit moștenirea, nimeni nu l-a mai 
oprit, iar banii i s-au scurs printre degete. Bătrânul Clayton, 
tatăl lui sir Giles a încercat să-l ia sub aripa sa, dar fără folos. 
N-a făcut decât să-i ofere lui miss Elizabeth șansa să se 
îndrăgostească de el. Era o tânără zglobie, plină de viață, râdea 
mult. Bătrâna își şterse o lacrimă. Tatăl ei a hotărât să 
intervină, dar era prea târziu; nimeni n-a putut s-o oprească să 
se mărite cu dragul ei Edwin, indiferent cât au încercat. N-am 
văzut o mireasă aşa de fericită. Dar încet, încet el i-a frânt 
inima. N-am fost de acord cu ce a făcut ea; biserica spune că 
este un păcat. Mi-a lăsat un bilet; pe atunci eram camerista ei, 

când s-a mutat din Casa Mare. Nu l-am găsit decât după ce ea 
n-a mai fost printre noi. Nimeni n-a știut unde a plecat. El n-a 
aflat decât după ce s-a terminat și a plâns cu lacrimi de 
crocodil la mormântul ei. 

Femeia a deschis un sertar în care se afla un medalion mic 
din argint cu fotografia unei fete mai tânără decât Cassy, un 
chip inocent, vulnerabil. 

— Oh, murmură Cassy, cât era de frumoasă! 

— Este adevărat, spuse și Fishy privind fotografia cu tristeţe. 
Parcă a fost ieri. Ei bine, încheie ea, lacrimile nu ne vor ajuta 
să ne facem treaba, bombăni ea. Gata, să ne apucăm de treabă. 

Cassy nu mai insistă. Urcă scara adâncită în gânduri. Era ca 
și cum lumea s-ar fi întors brusc cu josul în sus. Ceea ce-i 
spusese bunicul despre felul în care fusese înșelat era doar o 
minciună, iar ceea ce scriseseră ziarele despre părinţii ei se 
dovedise adevărat. Ea trăise până în acest moment cu 
convingerea că familia ei nu avea bani, dar își păstrase mândria 
şi onoarea. Acum nici acaestă credinţă nu mai era valabilă. 

Când ajunse în holul slab luminat, îl văzu cu uimire pe 
Michael Farrell. 

— A, ai ajuns, frumoaso, exclamă el cu aceeași privire 
insolentă. 

Cassy strânse balustrada cu putere. 

— Așa se pare, îi răspunse cam fără chef. 

El începu să râdă. 

— Ce limbă ascuţită ai! Dar ar fi bine să n-o folosești cu 
mine! 

Cassy pufni disprețuitor. 

— Dacă nu-ţi plac manierele mele, știi prea bine ce poți 
face! 

Cassy încercă să treacă pe lângă el, dar bărbatul îi blocă 
drumul. 

— Ştii, Cassy, cred că este momentul să avem o mică 
discuţie. 

— Nu cred că am avea ceva de discutat. 

— Nu fi așa de sigură! Există acea ipotecă pe casă. Ca să nu 
mai vorbim de banii pe care mi-i datorează bătrânul. 

Cassy îl înfruntă. 

— Bunicul îţi datorează bani? Nu cred! 

— De ce nu-l întrebi? 

Siguranţa ei se diminuă în faţa chipului sigur de sine, cu 
toate acestea ea ridică bărbia sfidător. 

— Cât îţi datorează? 

— Patruzeci de mii de lire. 

— Poftim? Cassy simţi că-i tremură picioarele. 

— Pentru ce ar fi putut bunicul să împrumute suma asta de 
la tine? 

El zâmbi sarcastic. 

— Ştii că bunicul tău are o mică slăbiciune, iar eu l-am 
încurajat să şi-o cultive. Iar afacerea cu caii nu s-a dovedit 

profitabilă pentru el. Dacă ai fi puţin mai binevoitoare cu 
mine... 

— Crezi că asta mă poate face să mă mărit cu tine? 

Fl își plimbă privirea pe trupul ei. 

— Cred că da. De ce nu? Doar nu vrei să vezi un bătrân la 
închisoarea datornicilor! 

Cassy încercă să-l împingă ca să poată trece de el, fiind 
furioasă peste măsură. Dar Michael o opri ţintuind-o de 
perete. 

— Dacă bunicul ar fi ştiut ce pui la cale... 

El începu să râdă. 

— Dar tu nu-i vei spune. De ce să-l mai superi? De altfel, de 
unde să iei toți banii ăștia? 

Ea tresări. Patruzeci de mii de lire! 

— Așadar, frumoasa mea nu ai nicio şansă, nu? Știu că ai 
impresia că ești prea bună pentru mine, dar îmi face plăcere să 
te învăţ ce este respectul. Eşti o femeie frumoasă. Michael 
întinse mână spre ea. Mda, chiar foarte frumoasă. 

Cassy îngheță de repulsie, dar se forță să-i înfrunte privirea. 

— Mi-e silă de tine, îi spuse pe un ton atât de aspru încât ar 
fi făcut și vopseaua să se cojească de pe perete. 

El pufni în râs, dar îi dădu drumul. Bunicul care se afla în 
salon ridică privirea văzând că dă buzna. 

— A, iată-te, draga mea! Ce fată bună ești că o ajuţi pe Fishy, 
când știu că ai fi vrut să te afli în altă parte cu altcineva! 

Ea închise ușa, se rezemă de ea abia recăpătându-şi 
respiraţia, încercând să-și controleze emoţiile. Cum să se 
supere pe bietul bunic? Indiferent ce făcuse, îl iubea; era 
bătrân și fragil. Când era mică și-și dorise o pisicuţă, el îi 
adusese una ascunsă într-o cutie de carton. Iar când începuse 
să călărească poneiul, tot el fusese singurul care o 
supraveghease și o aplaudase. 

Se forţă să-i zâmbească. 

— Îmi place s-o ajut pe Fishy, insistă ea, prefăcându-se 
veselă. 

Bunicul îi făcu un semn cu ochiul. 

— Cred că știu ce este, nu te lași prea ușor...ai dreptate, 
trebuie să ţii la valoarea ta. Ei bine ce crezi de asta? 

Cassy îl privi lung. 

— Despre ce să cred, bunicule? 

— Mă refer la Michael, desigur. Nu vreau să te influențez în 
vreun fel, dar aș vrea să știi că nimic altceva nu m-ar putea face 
mai fericit. 

Ea oftă prelung. Michael avea dreptate, știa că ea nu-l poate 
dezamăgi. Trebuia să găsească singură o cale să iasă din 
această încurcătură. Dar cum? Patruzeci de mii de lire 
constituiau o sumă! 

Se deschise o ușă în spatele ei şi Michael intră în încăpere, 
cu ochii strălucind. O privi lung, apoi i se adresă bunicului: 

— Ei bine, Edwin, văd că te simti bine, așa că te las. Te mai 

sun mâine, să aflu cum te simți. 

— Dar deja mă simt bine, îi spuse bunicul. Eşti sigur că 
trebuie să pleci acum? N-ar fi mai bine să mai stai puţin? Tu ce 
zici, Cassy? 

— Sunt sigură că Michael știe cât de binevenit este în această 
Casă. 

— O, ești foarte amabilă, Cassy, îi spuse el cu zâmbetul lui 
perfid. Din păcate chiar trebuie să plec, am probleme cu 
supravegherea grajdurilor. 

Oricum, ne vedem curând. Din privirea lui citi că putea lua 
asta ca un avertisment. 

— Bine, Michael, atunci... la revedere, spuse bunicul 
întinzându-i mâna. 

Cassy te va conduce la ușă. 

— La revedere, Edwin, ai grijă de tine. Cei doi dădură mâna, 
iar Cassy ieşi pe hol urmată de Michael. 

— Vezi? Bunicul tău mă consideră ginerele ideal! 

— În acest caz îl aşteaptă o mare dezamăgire, ripostă Cassy. 

— Ei, nu te grăbi cu astfel de verdicte, o sfătui el pe același 
ton amenințător. Asta doar dacă pui mâna în foarte scurt timp 
pe o avere... 

— Cât de scurt? întrebă Cassy. 

— Să zicem mâine seară? Mi-a venit o idee să te scot undeva. 
Să sărbătorim logodna. 

Ea ezită simțind că i se usucă gâtul. I-ar fi plăcut să-i poată 

spune exact unde să se ducă, dar nu-și putea permite, 
deocamdată. 

— Foarte bine, reuși să spună. O să-ți comunic mâine seară 
ce am hotărât. 


Capitolul 6 


Era seara târziu când reuși să adoarmă un somn tulburat de 
coşmaruri care n-o părăsiră nici măcar dimineaţa la trezire. De 
unde putea să obțină cei patruzeci de mii de lire, și banii 
pentru arenda casei? Pe moment se gândi s-o abordeze pe 
Rhoda, sau măcar pe Craig, dar n-o putea face. De unde să le 
înapoieze banii? 

Exista o singură persoană care avea foarte mulţi bani, și 
aceea voia ceva de la ea. James voia să-i devină amantă. Se 
întinse din nou în pat sprijinindu-se de perne și închise ochii. 
Cu o zi în urmă îl respinsese fără nicio ezitare, dar acum... 

Cu o zi în urmă îl considerase reprezentantul unei familii 
de ticăloși nemernici; acum însă știa că ei fuseseră cei cu bune 
intenții. Asta modifica esenţial relaţia lor, de parcă s-ar fi aflat 
amândoi pe un balansoar care pe el l-ar fi ridicat în slăvi, iar pe 

ea ar fi îngropat-o. 

Oare ar mai deveni amanta lui dacă nu s-ar pune problema 
banilor? 

Recunoscu apoi că tentatia ar fi fost la fel de mare. Ştia că 
James nu era chiar îndrăgostit de ea, dar era foarte atras fizic. 
Oare asta era de- ajuns? 

Întotdeauna crezuse că numai o implicare sentimentală 
puternică ar putea s-o ducă la o asemenea relaţie. Dar atracţia 
pe care o simţea faţă de James era ceva ce nu mai cunoscuse, 
ceva dincolo de imaginaţia ei, ceva ce se desfășura după 
propriile reguli. 

Dacă n-ar fi fost banii ar fi putut ignora bârfele și s-ar fi lăsat 
în voia plăcerilor în a căror lume James o introdusese pentru 
foarte puţin timp. Dar problema banilor era mai delicată. Cum 
putea să-i ceară o asemenea sumă, chiar când accepta să-i fie 
amantă? 

Astfel, singura alternativă rămânea căsătoria cu Michael 
Farrell. Un val de greață o cuprinse doar când își aminti cum 
o privea, cum o atinsese. Va trebui să se lase în voia acelor 
mâini lacome, preţul salvării bunicului de propriile 
nesăbuinţe, pentru ca acesta să-și trăiască ultimii ani în pace și 
demnitate. 


ee 


98 SUSAN BARRIE 


Și natura simpatiză cu ea; plouă toată ziua. Cassy își petrecu 
ziua în camera ei, în faţa ferestrei, privind spre grădină, 
încercând în van să găsească altă cale de a-și rezolva 
problemele. Spre seară ajunse din nou la aceeași concluzie că 
trebuia să se împace cu soarta. Avea inima grea, când începu 
să se pregătească de cină. 

Rochia neagră fusese adusă de la curăţătorie și-și ridică 
părul în vârful capului; apoi rămase privindu-se în oglindă. De 
ce nu găsești o soluţie? se adresă imaginii din oglindă. Pentru 
numele lui Dumnezeu, suntem în secolul douăzeci! Astfel de 
lucruri nu se mai întâmplă. Dar blonda din oglindă nu-i 
răspunse, așa că se duse jos. 

Michael stătea pe un fotoliu, cu un pahar de whisky în 
mână. 

— O, ce frumoasă ești! exclamă satisfăcut. 

Ea îi aruncă o privire rece. 

— Mergem? 

— Desigur. Noapte bună, Edwin. Stai liniștit, îţi aduc 
nepoata înapoi. 

Bunicul zâmbi mulțumit. 

— Mergeţi și distraţi-vă, le spuse cu inocență. 

Cassy se aplecă să-l sărute pe obraz. 

— Noapte bună, bunicule, îi spuse abia ascunzându-și 
durerea. Ne vedem dimineaţă. Apoi se întoarse spre Michael 
și-l lăsă s-o ia de braţ. 

— Mă bucur că eşti o femeie raţională, remarcă el 
îndreptându-se spre aleea care ducea în faţa casei. Ar fi fost 
păcat să-i dai motive de îngrijorare. 

— Aşa este, confirmă ea, uitându-se spre mașina cu care 
venise Michael. Era o mașină sport de două persoane. Nu cred 
că voi putea respira într-o astfel de mașină, murmură ea. 

— Este greu să urci în ea apoi, după ce te așezi lucrurile se 
schimbă, o să vezi, o liniști el deschizându-i portiera mașinii. 
Vezi ce motor grozav are? Îi oferi toate detaliile tehnice care pe 
ea n-o interesau defel. 

Cassy se prinse cu mâinile de marginile scaunului când el 
prinse o viteză mult prea mare şi se simţi ameţită. 

— Nu este nevoie să-mi demonstrezi, te cred pe cuvânt, îi 
spuse când indicatorul arătă două sute de kilometri la oră. 

El începu să râdă. 

— Nu trebuie să-ți faci probleme, îi spuse, sunt un 
conducător excelent. O să mergem într-un loc frumos, în josul 
râului. Este ceva exclusivist, trebuie să faci rezervări înainte, 
dar sunt în relaţii excelente cu patronul, așa că ne va oferi o 
masă. 

Din fericire cele spuse de el nu necesitau răspuns. Cassy se 
rezemă de spătarul banchetei urmărind peisajul care se derula 
prin fața ei. Cunoștea zona și de aceea n-a fost uimită când a 
văzut acel han de pe malul râului, unde venise cu James. 

— Am ajuns, o să-ţi placă aici. 

— Posibil, am mai fost aici, îl informă foarte satisfăcută. 
Majordomul o recunoscu şi-i zâmbi, invitându-i să intre. 
Michael trebui apoi să acosteze un ospătar, 

— Pardon, monsieur, mă întorc imediat, îi răspunse acesta 
grăbit. 

Cassy îl ignoră pe Michael, care îl aștepta impacientat pe 
chelner. 

— Scuzaţi-mă, sir, aveţi masă rezervată? 

— Nu chiar, zise acesta scoțând un portofel burdușit din 
buzunar, dar chelnerul îl opri cu un gest ferm: 

— Scuze, sir, dar nu avem nicio masă liberă în seara asta. 

Michael scoase o bancnotă pe care care o flutură pe sub 
nasul chelnerului. 

— Unde este patronul? întrebă Michael observând că omul 
nu este impresionat de ea. 

Claude, şeful de sală își făcu apariţia. 

— Este vreo problemă, sir? 

— Niciuna dacă găsesc o masă. 

— Regret... spuse omul, apoi când o zări pe Cassy atitudinea 
lui se schimbă. O, mademoiselle. Bine aţi venit la Mermaid! 
Sigur că vă găsesc o masă. Vă rog, urmaţi-mă. 

Cassy zâmbi ironic văzând chipul lui Michael care privea 
nedumerit. Restaurantul nu era aglomerat, dar prima 
persoană pe care o văzu fu James. Inima ei începu să bată mai 
tare. 

James se afla la o masă cu doi bărbaţi și trei femei. Cassy 
nu-şi putea lua privirea de la el. Una dintre femei era mai în 
vârstă, dar celelalte două erau tinere și fără îndoială frumoase, 
dar întrucât le admira în egală măsură pe amândouă, Cassy nu 
putea spune care era însoţitoarea lui. 

El ridică privirea, o văzu şi zâmbi cu cinismul său obișnuit. 
Cu efort, Cassy făcu încă un pas, urmându-l pe Claude. 

Când ajunse la masa lui James, el se ridică politicos. 

— Bună seara, miss Durward. Ce surpriză plăcută! 

Cassy ridică mândră bărbia, sfidându-l. 

— Bună seara, sir James, îi răspunse rece. Ochii lui negri îl 
străfulgerară pe Michael, pe care-l privi disprețuitor. Aș vrea să 
ti-l prezint pe... 

— Nu este nevoie de prezentare, interveni Michael, 
întinzându-i mâna. Ne-am cunoscut. 

James ignoră mâna întinsă. 

— Probabil, spuse el distant. 

Cassy simţi cum obrajii i se colorează brusc. ÎL luă pe 
Michael de braţ. 

— Vino, masa noastră este gata. 

ÎI urmară pe Claude într-o altă zonă a restaurantului. Cassy 
se așeză cu spatele la James, dar realiză aproape imediat că îl 
vedea reflectat într-o oglindă de pe peretele opus. Chelnerul 
le aduse meniul, iar ea făcu alegerea la întâmplare, simțind 
privirea lui James asupra ei. 

— Ce vin preferi? Alb sau roșu? repetă Michael întrebarea. 

— Oh...Cassy realiză că uitase ce comandase. Alege tu, îi 
spuse. 

El încuviință, privind-o lung, dar Cassy nu-i acordă nicio 
atenţie. ÎL studia pe James în oglindă, observând de câte ori le 
zâmbea tinerelor care erau la masa lui. Tinerele erau vrăjite de 
el şi Cassy simți gelozie. Nu era de mirare că era atât de plin 
de sine. 

Cassy întoarse repede capul când observă că James o 
privea. 

Începu să mănânce deși abia observa ce anume, iar 
singurul comentariu pe care-l făcu în privinţa vinului, a fost că 
este cam tare. 

Lui Michael îi plăcea și comandă și a doua sticlă. Acestea se 
adăugau la wiskyul pe care-l băuse cu bunicul și obrajii i se 
cam coloraseră. 

Părea că nici nu observă cât este de distrată și-i repeta 
anecdote din cariera lui legată de cai, presărându-le cu nume. 
Cassy nu-l asculta. Brusc el privi disprețuitor spre locul în care 
se afla James. 

— De unde.-l cunoşti pe individul ăla, Clayton? 

Ea își ridică privirea surprinsă. 

— Nu-l cunosc prea bine. 

— Şi atunci de ce naiba se uită mereu la tine? 

— N-am idee, spuse Cassy amestecând zahărul din cafea. 

— Ar fi mai bine să-mi spui adevărul, iubito, o atenţionă el. 
N-aș vrea să aflu că umbli cu amândoi. Hei, chelner, strigă el, 
adu-mi un brandy mare. 

Cassy îl privi dispreţuitor. 

— Nu uita că trebuie să conduci spre casă, îi aminti ea. Nu 
crezi că ai băut cam mult? 

— Iubito, nu mă dădăci, nu ne-am căsătorit, deocamdată. 

— Nu, și nici n-o vom face, spuse ea furioasă. 

Michael pufni în râs. 

— Ai personalitate, știu, dar îmi place o astfel de femeie. O 
femeie frumoasă este ca o iapă de curse. 

— Chiar așa? 

El zâmbi ignorând tonul ei rece. 

— Ştii cred că o să devenim celebri împreună, îi spuse el 
expansiv. 

— Nu mă îndoiesc, îi răspunse Cassy. lar acum aș vrea să 
plec. 

— Cassy, iubito... 

— Mă cheamă Cassandra. Şi nu sunt iubita ta. Cassy se 
ridică și cu un aer demn părăsi restaurantul, refuzând să se 
lase atrasă de existenţa lui James în celălalt colț al sălii. 

Claude veni impacientat spre ea. 

— Aveţi probleme, miss? 

— Nu, totul a fost perfect. Vă rog să-mi chemaţi un taxi. 

Michael o ajunse din urmă și o prinse de braț. 

— Eşti o impertinentă şi-ţi voi aplica o lecţie pe care s-o ţii 
minte. 

— Posibil, se auzi o voce din spatele lor, dar nu ești tu acela 
care să i-o dea. 

Cassy ridică uimită privirea auzind vocea lui James. 

— Te pot conduce acasă, miss Durward? 

— Cine naiba te crezi ? ripostă Michael. Cassy este cu mine. 

— A fost cu tine. Se pare că s-a răzgândit, spuse James pe un 
ton autoritar care nu lăsa loc contrazicerilor. 

Dar Michael nu se lăsă nici el. 

— Nu poţi să ieși pe ușă pur și simplu miss "Prea plină de 
tine și prea înțepată” Durward, parcă? Michael o apucă de braț. 

— Dă-mi drumul! Cassy încercă să riposteze, dar Michael 
ridică mâna s-o lovească. Reuși să evite lovitura, dar în clipa 
următoare el era întins la pământ și din colțul gurii îi curgea 
un fir de sânge. 

— Michael! exclamă Cassy aplecându-se să vadă ce s-a 
întâmplat. 

— Lasă-l, o opri James. Nu şi-a rupt nimic, nu l-am lovit prea 
tare. James o luă de braţ ajutând-o să se ridice. Vino să te duc 
acasă. 

— Nu! se impotrivi ea. Nu întelegi ce se întâmplă. 

— O, dar cred că înțeleg prea bine, insistă James 
conducând-o spre ieşire. Mașina lui era parcată chiar în fața 
restaurantului și-i deschise portiera. 

— Urcă, te rog. 

Cassy se întoarse spre el. 

— Şi însoţitoarele tale? Nu li se va părea ciudat să dispari 
aşa? 

— Îţi sunt recunoscător că mi-ai oferit scuza necesar ca să 
dispar. Atmosfera devenise un pic cam....competitivă. 

— Tu erai subiectul, presupun? Eşti cel mai arogant... 

— Mi-ai mai spus-o, o opri James iritat. Acum urcă în 
mașină. Apoi se aplecă spre ea amenințând s-o sărute, iar 
singurul loc unde se putea retrage era în mașină. 

James îi închise portiera, apoi urcă repede pe locul 
şoferului. 

— Te rog să-ţi pui centura. 

Ea se strădui să-l asculte. 

— Nu ştiu ce-aș putea spune despre gusturile tale, începu 
James după ce porni motorul. Am auzit că are bani, dar n-am 
observat vreodată să aibă prea mult farmec. 

— Așa este, confirmă Cassy. 

— Și atunci de ce cinai cu el? 

— Este o poveste lungă. 

— Nu mă îndoiesc. 

— Poveste care nu te priveşte în vreun fel. 

— Probabil că nu. Dar nu mi-am închipuit că este felul în 
care-ţi place să fii tratată. Poate ar trebui să încerc să fiu și eu 
mai dur. 

— Nu-mi place să fiu tratată astfel. 

— Dar păreai foarte îngrijorată pentru starea lui de sănătate. 

— Nu trebuia să-l loveşti aşa de tare. 

— Regret, dar a fost o reacţie instinctivă. Nu mă pot 
controla, când văd un bărbat lovind o femeie. 

Cassy nu mai spuse nimic. Ce mai putea spune, de fapt? 
După scena din restaurant nu se mai putea mărita cu Michael, 
chiar dacă el mai voia s-o ia. Era una să-i accepte avansurile 
sexuale enervante și alta să-i accepte violenţa. 

Cassy conchise că îi rămânea o singură alternativă. Dar dacă 
Michael n-o mai voia? Patruzeci de mii de lire era o sumă mare. 
Și asta urma să-l convingă că avusese tot timpul dreptate în 
privinţa ei, că era genul de femeie dispusă să se vândă dacă i 
se oferea prețul cerut. Ar fi fost o pierdere de timp să-i explice 
pentru ce îi trebuia, ar fi fost o scuză patetică. 

Lacrimile îi inundară ochii și-și întoarse faţa spre fereastră. 
Nu era lună, iar stelele păreau reci și îndepărtate pe cerul 
plumburiu. Dar în mașină era plăcut; se simțeau ca într-o 
capsulă spaţială. Doi oameni în infinitatea nopții. 

James deschisese radioul mașinii şi muzica de saxofon 
inundă spaţiul. 

Cassy se surprinse urmărindu-i mâinile aflate pe volanul 
mașinii. Erau mâini puternice care controlau fără efort mașina 
aceea puternică. Mâini puternice cu degete lungi, sensibile. 

Brusc, James o întrebă: 

— Ți-e frig? 

Ea lăsă ochii în jos. 

— Nu, reuși să-i răspundă. 

James începu să râdă. 

— Dacă nu te-aș cunoaște bine, aş crede că ești nervoasă. 
Dar mi-ai spus clar că nu mă placi. Și nici nu ai intenţia să te 
lași sedusă. Așa este? 

Cassy înghiţi în sec, pentru a scăpa de nodul din gât. Acum 
ori niciodată. 

— Ai spus... începu cu glasul tremurat ... că ești dispus să 
plătești dacă-ţi devin amantă... 

— Da, probabil am spus. 

— Cât eşti dispus să plătești? 

James nu-i răspunse imediat, dar când o făcu, îi vorbi pe un 
ton din care se simţea că nici lui nu-i este prea ușor. 

— Cât vrei? 

Cassy își înfipse degetele în palme, încât unghiile îi săpară 
şanţuri adânci. 

— Este vorba despre casa bunicului; am înțeles că ţie îţi 
plătea chiria, începu ea cu dificultate. 

— Probabil, îi răspunse James. 

— Contractul expiră peste câteva săptămâni. 

— Adevărat? Tu, probabil ştii mai bine. Afacerile mele 
imobiliare sunt rezolvate de juriștii firmei. Nu mă deranjează 
pe mine cu detalii. 

— Poate pentru tine este un detaliu, dar pentru mine este 
de maximă importanță. Este casa bunicului, i-aș sfâșia inima, 
dacă ar trebui să plece de acolo. 

— Și? 

— Şi vreau să-l lași să stea acolo în continuare, să plătească 
chirie. 

Un zâmbet i se ivi în colţul gurii. 

— Asta este tot? 

Ea trase din nou aer în piept. Trebuia să-i spună tot. 

— Am nevoie de patruzeci de mii de lire. 

James fluieră a pagubă. 

— Te-ai apreciat la o sumă cam mare, observă el cu oarecare 
amărăciune. 

— Vrei sau nu să-ți fiu amantă? îl întrebă cu umilinţă. 

— La preţul ăsta va trebui să mă convingi că meriti. 

Erau aproape de casă, dar James întoarse cu o mișcare 
bruscă mașina, ieșind de pe drum spre un pâlc de copaci. 

— Unde...unde mergem? îl întrebă. 

— La plimbare, îi răspunse James. Vino. 

James cobori din mașină și porni cu pași mari. Cassy îl 
urmă, după un moment de ezitare. Se vedea că era furios după 
felul în care-și ţinea umerii, dar era doar vina lui, se gândi 
Cassy cu amărăciune. El adusese primul subiectul banilor în 
discuţie. 

Cărarea pe care porniseră, ducea spre un loc unde vara se 

organizau picnicuri. Consiliul local montase acolo niște bănci, 
iar James se așeză pe una din ele. Cassy se aşeză la oarecare 
distanță, urmărindu-l nesigură. Era rece și i se făcuse pielea de 
găină. 

— Văd că nu te descurci și nu știi să mă convingi, o necăji el 
fără s-o privească. 

— Îmi pare rău, dar nu am experienţă în acest domeniu. 

— O, am uitat, o persiflă el. Pretinzi că ești virgină, nu? Vino 
încoace. 

Cassy se îndreptă spre el cu inima bătându-i repede. James 
o luă de mână forţând-o să se aşeze alături de el. 

— Voi fi despăgubit dacă descopăr că m-ai păcălit? 

— Nu te mint, începu Cassy. 

— Nu? Ei bine nu mai este mult până voi constata singur. 

James o trase spre el și o sărută. Cassy nu opuse rezistență 
când gura lui lacomă îi strivi buzele. James îi desfăcuse părul, 
care acum îi atârna liber pe umeri. 

Cassy se gândi în treacăt că ar trebui să opună rezistență 
măcar formal. 

Îl lăsă să-i lase jos de pe umeri bretelele de dantelă ale 
rochiei, dezgolindu-i sânii. Apoi, James murmură: 

— Frumos... 

Cassy simțea că ameţeşte când James o ridică pe genunchi 
și-i ridică rochia. Cassy se înfioră, dar nu putea face nimic să-l 
oprească. Dacă James voia să facă dragoste cu ea chiar în 

momentul acela, trebuia să-l lase, dar el se opri și o privi lung; 

— Nu cred că este locul potrivit unde să putem continua, 
murmură el. Am un pat foarte confortabil acasă... 

Ea scutură din cap. 

— Nu... 

— Nu? zise James nervos. Se ridică. Desigur, zise el cinic, 
vrei Să-ţi primești banii întâi. James își vâri mâinile în buzunare 
şi se depărtă de ea. Parcă ai spus patruzeci de mii? 

Cassy nici nu îndrăznea să-l privească. Lăsă capul în jos și 
spuse: 

— Da, patruzeci de mii. 

Fără să-l privească, reuși doar să-i șoptească: 

— Da. 

James îi intoarse spatele. 

Ea se strădui să-și aranjeze rochia cât mai repede, să 
stăvilească lacrimile de umilință care-i invadaseră ochii. 

— Foarte bine, spuse James, îi vei avea. Dar nu sunt de 
acord cu restul termenilor. 

Ea ridică privirea alarmată. 

— Dacă accept ca bunicul tău să-mi plătească chirie nu voi 
mai putea să-l dau afară din casă. Atunci ce te mai oprește să 
încalci înţelegerea noastră și să dispari cu banii la New York? 

— N-aş... n-aş face asta, promise ea în disperare de cauză. 

El începu să râdă. 

— O, acești ochi frumoși abia așteaptă să mintă! Dar nu voi 

avea pic de încredere în tine, draga mea. Bunicul tău poate 
rămâne în casă chiar şi fără să plătească acea chirie, nu-l voi 
evacua. Mai precis nu voi face asta atâta vreme cât imi vei face 
pe plac. 

— Şi dacă... dacă... nu fac asta? reuși să întrebe Cassy. 

— Ar fi bine să ai grijă, o avertiză el. Imediat ce ajunge cecul 
la banca ta, te rog să te muţi la mine. 

— Dar nu se poate....adică... toată lumea va ști astfel ce se 
întâmplă. 

El începu să râdă și o prinse în brațe, oprind-o să 
protesteze. 

— Sigur că vor afla. Doar îţi plătesc o sumă foarte mare, este 
o parte a dreptului pe care-l dețin asupra ta. Normal că va 
trebui să fiu invidiat de toată lumea. 

— Drept asupra mea? Cassy încercă să se desprindă din 
braţele lui. Așa îl numești? 

— Cum altfel? Și ar fi bine să ţii minte asta, draga mea. Îmi 
aparţii, atâta vreme cât voi dori asta. O să-ţi mai dau și alţi bani 
ca să nu ai altceva de făcut decât să arăţi bine; nu-ți va fi prea 
greu, de altfel. 

— Şi când te vei plictisi de mine? 

Fl ridică din umeri, indiferent. 

— Poţi face ce dorești. Să-ţi găsești un soț bogat. Ceea ce te 
voi învăţa va fi mai mult decât ce-mi oferi tu. 

— Și bunicul? 

El începu să râdă. 

— Aș putea încheia un contract nou de închiriere cu el. 

— Spui asta de parcă... 

— De parcă? 

Cassy îşi îngropă faţa la pieptul lui. 

— Ştii ce vreau să spun, murmură . 

— Ştii, nu cred că ești făcută pentru astfel de lucruri, draga 
mea. James își vâri mâinile în părul ei des și lung, forțând-o 
să-l privească. 

— Dacă nu te-aș fi lăsat atunci....te-aș fi avut pe degeaba, nu? 

— Nu, protestă ea slab. 

— Ba da, aşa ar fi fost. Ai noroc că-mi doresc mai mult decât 
o noapte alături de tine, Cassy. Vreau să mă trezesc alături de 
tine și să-ți simt trupul cald, moale și dornic să mă accepte... 

James o sărută cu patimă. Cassy își spuse că trebuia să evite 
să se îndrăgostească de el. Era un bărbat arogant și cinic, 
care-i spusese foarte clar ce dorea de la ea. 

Cassy se desprinse din braţele lui. 

— Am putea pleca spre casă acum? îl imploră evitându-i 
privirea. Mi-e frig. 

— Dacă dorești. Uite mai bine îmbracă haina mea ca să nu 
răcești. 

Cassy simţi mirosul de mosc și se bucură de această 
plăcere, ca de un drog. Era periculos să se îndrăgostească de 
el, își mai spuse încă o dată. 

Dar pe când îl urma spre mașină, ceva anume îi spuse că 
bunul-simţ nu avea nicio legătură cu cele întâmplate. Se 
îndrăgostea de el. Dar dacă ar încerca să-i spună asta acum 
n-ar crede-o, nu după ce i-a cerut suma aceea mare de bani. O 
lacrimă i se scurse pe obraz. 


Capitolul 7 


Cassy se temea de reacţia pe care o va avea bunicul la auzul 
veştilor ei. Îi trecuseră cincizeci de ani din viaţă convins că 
familia Clayton era vinovată de toate nenorocirile din viața lui. 
De aceea va fi foarte nefericit auzind că singura sa nepoată se 
muta la unul din bărbaţii acestei familii. 

Nu avea cum să mai îndulcească știrea, așa că în cele din 
urmă i-o comunică la micul dejun. 

— Bunicule... am ceva să-ţi spun. 

Bătrânul o privi lung, alarmat. 

— Vreau să trăiesc cu James Clayton. 

Bătrânului îi trebuiră câteva secunde să digere informaţia. 

— Un Clayton? Dar... nu cred că-l cunoşti așa de bine, 
protestă el. 

— L-am cunoscut la New York, îi explică ea. 

— Ce vrei să spui mai precis, afirmând că vei trăi cu el? 

Cassy trase aer în piept. 

— Mă mut cu el în Casa Mare. 

— Te căsătorești cu el? întrebă bunicul încruntat. 

Ea reuși să râdă. 

— Nu, sigur că nu. Numai fi aşa de demodat, bunicule. 

El o prvi indignat. 

— Demodat, zici? Nu pot fi altfel, miss! Pe vremea mea, 
tinerii aveau și responsabilităţi. Nu-mi place ce se întâmplă 
acum. 

— Bunicule, aşa fac toţi tinerii astăzi. 

— Adevărat? Dar tu nu ești oricine. Ești o Durward, aș fi vrut 
să-ţi amintești asta. Și i te oferi unui Clayton! Nu crezi că ar 
trebui să ai puţină consideraţie pentru ceea ce simt? După tot 
ce a făcut bunicul lui... 

Cassy zâmbi trist. 

— Bunicule nu crezi că este momentul să renunti la toate 
acele poveşti pe care mi le-ai spus? 

Bunicul clipi des uluit de reacţia ei. 

— Nu te-a păcălit James Clayton, nu? insistă ea. Ai pierdut 
banii la cărți... 

Bătrânul avu o atitudine hilară. 

— Presupun că de la el ai aflat. 

— Da, și de la el. Și este adevărul nu-i așa, bunicule? 

— Păi...bunicul lăsă ochii în jos. Da, este adevărat. Este din 

cauza jocurilor de noroc. Începusem să recuperez ceea ce 
tutorii mei...Știu că am făcut o prostie dar n-am putut să mă 
opresc. Nici când am pierdut... 

— O, bunicule! Cassy se duse spre el și se așeză lângă 
scaunul lui, luându-i mâinile bătrâne în palmele ei. De ce m-ai 
mintit atâţia ani? 

Bătrânul scutură cu tristeţe din cap. 

— Frai fetița mea cu ochi albaștri. Nu puteam să-ţi distrug 
visele. Iar acum mă trezesc într-o încurcătură teribilă, zise el cu 
glasul tremurat. Îi datorez bani lui Michael, draga mea. Am 
crezut că o să-ţi placă și ... 

— Bunicule, nu-ți face probleme. Am vorbit cu James despre 
asta și el îmi va da banii de care ai nevoie. Și desigur nu te va 
da afară din casă. 

Bunicul o privi lung: 

— Dar este o sumă mare, draga mea. 

-Ştiu, Michael mi-a spus cât îi datorezi. El m-a cerut de 
soție, dar a trebuit să-l refuz. De fapt, sunt îndrăgostită de 
James. 

Când spuse asta, îi tremură glasul. 

— Ei bine, zise bunicul. Presupun că este serios în ceea ce 
te priveşte dacă este atât de generos. Nu pot spune că-mi place 
ce faci, dar după cum ai spus și tu este ceva obișnuit în zilele 
noastre. Bunicul o mângâie, privind-o lung: numai că n-aş vrea 
să fii rănită. 

Cassy ridică privirea spre el. 

— Nu-ţi face probleme, bunicule. Totul va fi bine, îţi promit. 
Dar nu mai ai voie să împrumuţi bani de la Michael. Promiţi? 

— O, da, sigur că da! o asigură el fără ezitare. Am învăţat 
lecţia de-acum. Mi-a trebuit mult timp, dar de-acum nu mai 
cumpăr cai, nu-mi mai pot permite. Am vândut și partea pe 
care o deţineam în acel sindicat. Probabil voi renunța și la 
mașină. 

— Dar ce vei face cu Fishy și Jenkins? întrebă ea îngrijorată. 
De unde îi vei plăti? 

— O să continuăm așa. Şi ei au pensii. 

— Ce vrei să spui, bunicule? Nici acum nu-i plătești? 

Bunicul o privi cu ochii lui mari. 

— Sigur că nu! Nici nu au nevoie de bani, au tot ce le 
trebuie aici. 

— Of, bunicule, uneori ești imposibil! 


Kokk 


Fishy a fost mai directă, condamnând-o fără rețineri. 

— Să trăieşti cu el? Fără căsătorie? N-am crezut că voi trăi să 
apuc ziua asta... 

— Oh, Fishy... 

Femeia continuă cu aceeași indignare. 

— Nu-mi mai spune Fishy! Nu mai eşti Cassy a mea! Eşti o 
străină! leşi din bucătărie şi nu te întoarce decât atunci când 
vei avea inelul pe deget. 

Cassy o privi uluită. 

— Fishy, te rog... 

Dar femeia îi întorsese spatele şi începuse să spele vasele. 

Cassy ieşi din bucătărie retrăgându-se în camera ei, 
așezându-se pe un fotoliu cu genunchii strânși la gură, cu 
inima îndurerată. 

Fishy îi fusese ca o mamă, iar dezaprobarea ei era greu de 
acceptat. Iar reacţia lui Fishy era similară cu ce va primi din 
partea tuturor oamenilor din localitate. Probabil îi vor zâmbi 
cu toţii în faţă, dar în spatele ei vor fi multe șoapte și treptat va 
fi izolată social. 

Singura ei satisfacţie va fi când îi va scrie cecul lui Michael, 
însoţit de o scrisoare. Dar când se întoarse de la oficiul poștal 
după ce a depus cecul, stomacul i s-a încordat. Valiza era 
pregătită. 

James va trimite mașina s-o ia, o aștepta la masă. 

Fusese la Bath și cumpărase câteva rochii noi, știind că 
James se aștepta ca ea să facă efortul de a arăta bine. Cea pe 
care o alesese pentru sosirea în casa lui James era stacojie— 
simțea cumva că se potrivea cu noua ei poziţie în viață. 

Când se îmbrăcă, se privi critic în oglindă. Părul și-l ridicase 

în vârful capului, apoi îl lăsase liber pe umeri. Se machiase cu 
măiestrie. De patruzeci de mii de lire! 

Dar inima îi era strânsă și tremura de emoție. Era prima 
noapte din viaţa ei după care nimic nu va mai fi la fel. Desigur 
își luase măsurile de precauţie necesare, căci o amantă nu 
trebuie să rămână însărcinată. 

Dar lucrurile erau mai complicate. ÎL iubea pe James. 
Dragostea pentru el era adevărată. Va fi mai rău dacă va trăi zi 
de zi cu el. Dar cum va fi după ce James se va sătura de ea? 
Nimic nu este mai rău ca o fostă amantă care nu știe să 
accepte cu demnitate sfârșitul unei relaţii. 

Privi încă o dată camera în care crescuse, după ce auzi 
soneria. Greening venise! Îşi luă valiza şi cobori. Când ajunse 
în hol, îi dădu valiza lui Greening, șoferul. 

— Întârzii doar un minut să-i spun noapte bună bunicului. 

Acesta se afla în fotoliul preferat cu un pahar de brandy în 
mână. Televizorul era deschis, dar el nu părea să-l urmărească. 
Bunicul moțăia. Rămase în prag privindu-l cu duioșie. Nu 
putea fi supărată pe el, cu toate că nepăsarea lui o adusese 
aici. 

— Bunicule, îi spuse încet. 

El deschise ochii. Plec. Vin mâine să te văd. 

— O, bine, dacă așa vrei tu. Voi fi aici, doar nu-mi mai 
permit să merg nicăieri din cauza benzinei scumpe. 

Dragul ei bunic! Propriile lui probleme căpătau în mintea 

lui o amploare mai mare decât necazurile restului lumii. Dar 
în seara asta îl iubea mai mult ca oricând, pentru că n-o 
condamna pentru ceea ce urma să facă. 

— Noapte bună, bunicule. 

— Noapte bună, fetiţo. Fii atentă la drum. 

Ea începu să râdă. 

— O să fiu, bunicule. 

După ce închise ușa, ezită o clipă privind scările care 
duceau la bucătărie. Ar fi vrut să-și ia rămas-bun de la Fishy, 
dar nu suporta să citească reproșul în ochii aceia mari și trişti. 
Se întoarse spre Jenkins. 

— Păi... ne mai vedem Jenkins, îi spuse, încercând să-i 
zâmbească. 

— Desigur, miss, răspunse omul. 

— Şi tu mă condamni, Jenkins? 

— Viaţa ta privată, miss, este problema dumitale. 

— Atunci, sărută-mă înainte de plecare, așa cum făceai când 
eram mică. 

Omul îi zâmbi în cele din urmă. 

— Noapte bună, miss. 

Cassy înghiţi de câteva ori pentru a scăpa de nodul din gât. 

— Noapte bună, Jenkins și .... mulțumesc, îi spuse. 

Greening o aștepta cu portiera Rollsului deschisă. Se așeză 
pe bancheta din spate şi mai privi o dată spre casa bunicului. 
Nu pleca departe, dar simţea că pleacă peste mări și țări. 

În câteva minute au ajuns. Maşina a intrat pe portile de fier 
forjat, apoi a pornit pe aleea din faţa casei. 

James veni s-o întâmpine pe treptele casei. Și el preferase 
să onoreze sosirea ei în felul său. Se îmbrăcase cu o jachetă 
specială de dineu cu cravată albă. Îi deschise portiera și o ajută 
să coboare. 

— Bună seara, draga mea, mă bucur că ai ajuns. 

— Aveam de ales? ripostă ea. 

— Ţi-ai primit banii. 

— Da. Aș prefera să intrăm, mi se pare cam rece aici. 

— Desigur. Greening îţi va duce bagajul în camera ta, iar 
camerista va despacheta. 

— Camera mea? 

— Exact. Este lângă a mea, comunică printr-o ușă. 

— Înţeleg. 

— Dar nu se încuie. 

— Nici nu voiam să întreb dacă se încuie, răspunse ea cu 
demnitate, ridicând bărbia în sus. 

— Mă bucur să aud asta. 

Traversară holul și ajunseră într-un salon cochet. 

— Vrei să bei ceva înainte de masă? 

James i se adresa cu o politeţe care în contextul actual i se 
părea absurdă. Dar ea era mulțumită că James nu încerca să 
grăbească lucrurile spre ultimul eveniment al serii. 

Cassy acceptă o băutură și se așeză într-unul din fotoliile 

confortabile. Văzuse puţin din această încăpere la petrecere. 
Dar nu era la fel de grandioasă ca salonul. 

Pe podea se afla un covor de Aubusson, iar mobila era 
capitonată cu catifea vişinie. Singurul lucru de artă din 
încăpere era o pendulă mare care părea mai veche de trei sute 
de ani. 

— Am observat că admirai pendula, zise James. 

— Da. De unde o ai? 

— A aparţinut casei. Mi s-a spus că ar fi de pe la 1705. 

— Adevărat? Cine a executat-o? 

— Tompion şi Banger. Este din lemn de castan. 

— Cred că are mare valoare. 

— Puțin mai scumpă decât am plătit pentru tine, scumpa 
mea. 

Cassy roși, evitându-i privirea. Fl îi pregătise un Martini sec, 
în stil american și începu să soarbă cu precauţie. 

Auziră pași pe coridor, iar Cassy își ridică încet capul spre a 
vedea cei doi Weimaraneri care rămăseseră în cadrul ușii. 

— Îţi plac câinii? 

— Sigur că da. 

— Veniti, atunci, le spuse James câinilor. 

Aceştia intrară imediat, ca să-și primească mai întâi 
mângâierea stăpânului, apoi ca s-o privească pe Cassy cu ochii 
lor inteligenţi de culoarea ambrei. 

— Acesta este Donner, celălalt este Blitzen, îi prezentă 

James. 

Blitzen rămăsese în urmă, cam șovăitor, dar Donner venise 
spre Cassy, mirosind-o curios. 

Cassy își trecu mâna peste capul animalului. 

— Eşti un exemplar frumos, îi spuse. 

James începu să râdă. 

— Dacă i-ai făcut o asemenea declaraţie nu mai scapi de el 
ore întregi, o preveni James. Gata de acum, plecaţi amândoi. 
Doamna Olivier o să mă certe din nou că găsește păr de câine 
pe covor. 

Cassy privi pe sub gene cum cei doi plecară ascultători. 
Pentru un moment i se păruse că sesizase în James o altă 
persoană, diferită de ceea ce crezuse ea, care avea şi căldură în 
glas. 

Dar înainte de a spune ceva, majordomul anunţă că masa 
era gata. 

— Mulţumesc, Coleman, spuse James. Mergem, Cassy? 

Sufrageria se afla în colțul de nord- vest al casei de 
dimnesiuni aproape egale cu biblioteca. Masa din mijloc era 
din lemn de trandafir, la ea puteau lua masa cel puţin 
douăzeci de persoane, dar în seara aceasta masa era așezată 
doar pentru două persoane, luminată de două candelabre de 
argint. 

James o ajută să se așeze, apoi se așeză și el în faţa ei. Pe 
când Coleman, majordomul lui James, le servea supa de 


124 SUSAN BARRIE 


broască ţestoasă, Cassy ridică privirea spre James: 

— Totul este grandios aici, remarcă ea. Întotdeauna cinezi 
aici? 

— De obicei, răspunse el. Nu presupune deranj mai mare 
decât dacă aş mânca în salon. 

Majordomul se retrase, iar Cassy începu să soarbă supa în 
tăcere. Nu-i era foame, era prea încordată. ÎI urmărea pe James 
pe sub gene întrebându-se dacă el simţea aceeași încordare. 

James se controla perfect, iar trăsăturile lui frumoase și 
armonioase erau îmblânzite de umbrele aruncate de lumânări. 

Pe moment Cassy se gândi să-i spună adevărul despre 
motivul pentru care ceruse banii, poate așa el va înțelege că nu 
era așa cum credea el, ahtiată după bani. Ar putea să-i 
spună...nu n-ar putea să-i spună nimic. Pe James nu-l 
interesează dacă ea îl iubeşte sau nu, îşi doreşte doar o amantă 
care să-i placă, nu o iubită crampon. Păstră secretele doar 
pentru ea. 

Coleman reveni cu felul doi. 

— Acesta este păstrăvul nostru, îi spuse James. A fost prins 
dimineaţă. 

— Tu l-ai prins? întrebă Cassy. 

El încuviință. 

— Nimic nu-mi place mai mult decât o oră sau două de 
pescuit dimineaţa. Este foarte relaxant. 

— Mă uimește că ai timp pentru pescuit. 

— Din păcate n-o pot face atât de des cum aș vrea. 
Călătoresc destul de mult în străinătate. Acum mi-am instalat 
un terminal acasă ca să pot lucra de aici. 

— Înţeleg. Și mă vei lua cu tine când pleci? 

— De obicei, nu.Te-ai plictisi, deoarece sunt călătorii de 
afaceri. 

Ea nu spuse nimic, ci continuă să plimbe peștele prin 
farfurie pentru că nu putea mânca. Era prea nervoasă, prea 
încordată și de aceea bău mai mult vin. considerând că 
alcoolul o va ajuta să se relaxeze. 

— Să mai cer o sticlă? o întrebă el. 

— O, nu, ajunge, răspunse repede, observând cu uimire că 
sticla era aproape goală. 

James întoarse sticla cu eticheta spre el și-i spuse râzând: 

— Mi-ai putea spune ce vin este? 

Ea închise ochii, părând a se concentra asupra savorii 
vinului. Era un vin echilibrat, un Chardonnay cu gust ușor 
lemnos... 

— Este un Burgundy, sugeră ea. 

— Mai încearcă o dată. 

— Un Meursault? 

— Nu. 

Cassy deschise ochii și întinse mâna după sticlă. 

— Un Montrachet! strigă ea. O, ar fi trebuit să ghicesc! 

— Da, ar fi trebuit. Dar este bine să vezi că şi un expert se 

poate înșela uneori. 

— Ți-am mai spus că nu sunt expertă. O, ce nuanță superbă 
are acest șerbet de portocale, adăugă ea, când Coleman le 
aduse desertul. Îmi place cum se face șerbetul aici. Am 
încercat şi eu o dată dar nu mi-a ieșit. 

— Cred și eu! exclamă James. Este ceva care cere multă 
experiență. 

— Este delicios! exclamă Cassy entuziasmată. Bucătarul tău 
este grozav! 

— Un geniu, chiar. Dacă vei fi la fel de generoasă cu 
complimentele, îi vei fi pe plac. 

— Cred că ai mult personal aici, remarcă ea curioasă. 

— Doar Coleman și doamna Boliver locuiesc în casă, îi 
spuse el. Ceilalţi lucrează doar în timpul zilei. 

— Înţeleg. Eşti foarte norocos cu o casă atât de frumoasă. 

El zâmbi, ridicând din sprâncene. 

— M-ai iertat acum pentru că sunt proprietarul ei? 

— Prespun că da, zise Cassy. Bine că n-ai transformat-o în 
parc de distracţii sau în fermă. 

— Ferească Dumnezeu! exclamă James. Vrei să te mai plimbi 
puțin după masă? o întrebă el. 

— Sigur că da. Vinul își făcuse efectul. Nu mai era așa de 
încordată. Majordomul le aduse cafeaua și discutară 
prietenește, apoi James îi spuse: 

— Ei bine, dacă ești gata putem pleca. Ne așteaptă turul 

casei. 

— Sunt gata. Cu o îndrăzneală pe care nu credea că o are îl 
luă de braţ și ieșiră. 

— În partea aceea sunt camerele servitorilor, îi spuse James. 
Aici este încăperea unde luăm micul dejun. James deschise 
altă ușă, vis— a— vis de salon, ca să-i arate o cameră mică, dar 
foarte plăcută care dădea spre grădină. Uneori, iau cina aici 
vara; este plăcut să stai cu ferestrele deschise, să vezi toată 
valea şi să urmărești asfinţitul. Iar acesta este un salon mai mic, 
continuă el deschizând ușa altei camere, unde se afla o 
pendulă mare. 

Câinii apărură dintr-o cameră alăturată. 

— Umblă liber prin toată casa? întrebă Cassy. 

— Mai mult sau mai puţin. Sunt animale de pază, preferaţii 
mei. Dar desigur nu intră în camerele principale, de obicei. 
Uite camera aceasta o folosesc destul de rar, pentru a-mi distra 
invitaţii. 

— Păcat, spuse Cassy, priveliștea de aici e splendidă. 

— Stiu, dar încăperea este prea mare. Aproape că ai nevoie 
de telefon ca să comunici cu cineva aflat la celălalt capăt al 
camerei. 

Cassy începu să râdă și inima să-i bată mai tare realizând cât 
de aproape se afla de el. Lăsă privirea în jos și făcu apoi câțiva 
pași prin încăpere pentru a pune distanţă între ei. 

— Acest şemineu este făcut de Adam, spuse ea. 

— Greşeşti, este Richard Westmacott. 

James o lăsă să examineze piesele de mobilier, majoritatea 
din vremea lui Louis XVI. 

Următoarea încăpere era sala de biliard. 

James aprinse lumina și luă tacul. 

— Ai jucat vreodată? 

— Nu foarte mult. În America însă. 

— Vino atunci să vedem ce poți, o invită James. Uite, aliniez 
eu bilele. El puse bilele roșii la centru, iar pe cele albe la zece 
centimetri de ele. 

— Nu este mare lucru, spuse Cassy încrezătoare, 
aplecându-se să-şi pregătească lovitura. Dar după ce privi de-a 
lungul tacului, ajunse la concluzia că fusese cam optimistă. 
Masa de biliard era foarte mare. Încercă să-și relaxeze umărul, 
apoi după ce-și mușcă buzele, lovi. Nu reuși să introducă bila 
în orificiul respectiv. 

— Nu este mare lucru? o persiflă James. Ai fost foarte 
departe de acel loc. 

— Nici vorbă! exclamă ea. Numai că nu sunt obişnuită cu 
masa asta prea mare. 

— Bine, mai încearcă o dată. 

James îi alinie mingiile la loc, dar nici de data asta Cassy nu 
nimeri. 

Mai încercă o dată și reuși. 

— Grozav! se entuziasmă ea. Ce zici? 

— Nu e rău, însă trebuia să ridici cotul mai sus. James o 
prinse în brațe, aplecându-se odată cu ea asupra mesei, 
corectându-i poziţia. Relaxează braţul, o sfătui. 

Ea începu să râdă. 

— Să mă relaxez? 

Cu el atât de aproape, cu mâinile lui care-i atingeau umerii 
goi, simțindu-i răsuflarea fierbinte? Cassy simţi brusc cum i se 
înmoaie picioarele. N-ar fi trebuit să bea vin. Lovi puternic 
mingea cu tacul, iar aceasta zbură peste masă, rostogolindu-se 
pe covor. 

— Ce-a fost asta? 

Cassy se întoarse spre el râzând. James era foarte aproape. 
Privirile li se întâlniră. El îi luă tacul din mână și-l puse pe 
masă, apoi o prinse în brațe. Ea începu să tremure. Nu mai 
avea scăpare. 

— În sfârșit... murmură el. 

James o sărută cu pasiune, iar sărutul lor alunecă spre un 
tărâm periculos unde ea nu putea decât să-l urmeze. 

Inima îi bătea atât de repede, încât simţi cum ameţește și 
abia realiză că James o luase în braţe și se îndrepta cu ea spre 
dormitorul lui. 

Camera era luminată de o lampă care arunca o lumină 
caldă pe pereţii îmbrăcaţi în panel de stejar. Patul imens 
domina încăperea. Era exact cum și-l imaginase. 

James o așeză în mijlocul încăperii în picioare. Sandalele îi 

alunecaseră pe undeva şi fu nevoită să se ridice pe vârfuri, 
când James o sărută din nou. 

Încet, el îi desfăcu fermoarul rochiei. Se înfioră simțind 
cum rochia de mătase îi alunecă de pe trup. O lăsă să cadă pe 
podea apoi o ridică și o aruncă pe un scaun și rămase cu ochii 
în jos. 

Îmbrăcase cea mai fină lenjerie pe care și-o permisese: 
mătase franţuzească ivoar, cu garnitură de dantelă și optase 
pentru portjartier în loc de dresuri. 

James veni încet spre ea. Întinse mâinile spre ea și-i 
îndepărtă încet de pe umăr bretelele. Alunecară și acestea pe 
podea lăsând-o goală, doar cu portjartierul şi ciorapii de 
mătase. Îl auzi cum trage aer în piept, de parcă ar fi vrut să 
exclame încântat de ceea ce vedea și-l privi pe sub gene. 

— Chiar este prima dată? o întrebă el cu blândeţe. 

Fa încuviinţă, incapabilă să scoată o vorbă. 

— Nu-ţi face probleme, murmură el, va fi totul bine. 

James o luă în braţe și o purtă spre pat. Ea îl prinse după 
gât cu brațele tremurând, când îi simţi atingerea. 

James începu s-o mângâie încet, savurând fiecare curbă a 
trupului ei, iar ea se întinse languros ca o pisică așteptând 
mângâierile. 

Cassy simţi gelozie faţă de toate femeile care existaseră 
înainte în viaţa lui, dar și pentru cele care vor urma. 

Mângâierile lui James erau ușoare, abia o atingea. 

Ea îşi lăsă capul pe spate de parcă ar fi avut nevoie de aer. 

Instinctiv începu să-și dorească să-i simtă trupul lipit de al 
ei şi încercă să-i scoată cămașa. El începu să râdă de 
nerăbdarea ei și ridicându-se își scoase repede hainele. 

Cassy simţi că dintr-o dată pluteşte într-o lume de basm, 
necunoscută ei până atunci, unde senzațiile predominau. I se 
părea că pluteşte pe un nor moale sau că a ajuns într-un tărâm 
misterios. 

Trupul ei se supuse cu totul dorințelor lui James. 

După ce făcură dragoste, îl ținu strâns la piept, 
mângâindu-l, fixând tăblia sculptată a patului, dorindu-și să nu 
plece niciodată din acest loc. 


Capitolul 3 


— Nu crezi că este cazul să ne trezim? 

James se întinse leneș, ca o pisică. 

— Nu, ar trebui? 

— Cred că da. Este trecut de nouă. Nu spuneai că ai un vast 
imperiu internaţional de condus? 

— Se poate descurca și singur... o vreme, spuse el la fel de 
leneș. O să te ţin și pe tine în pat, știu cum. 

Cassy începu să râdă. 

— Mi-ai dovedit-o, îi spuse, apoi amintindu-și cele petrecute 
cu o seară în urmă, roși. 

James o strânse din nou în braţe. 

— Şi ţi-o voi dovedi din nou. 

Dar ridicând ochii spre ceas, exclamă: 

— Ei bine, bănuiesc că trebuie să mă ridic, am treburi 

urgente. 

După ce o privi lung și o sărută, adăugă: 

— Am putea merge la plimbare, după ce dau câteva 
telefoane. 

— Ar fi grozav! spuse Cassy bucuroasă. 

— După-masă, da? Cu aceste cuvinte, James dispăru în baie. 

Ea rămase în pat cu ochii închiși. Indiferent cum își 
imaginase că va fi această primă noapte cu el, realitatea 
întrecuse orice așteptare. Se întinse fericită amintindu-și 
scenele cele mai fierbinţi. Fusese o noapte teribilă, râsese, se 
abandonase pasiunii. De mai multe ori voise să-i declare 
dragostea ei, dar de fiecare dată se controlase. El nu avea cum 
s-o creadă și n-ar fi suportat un răspuns cinic din partea lui. 

Deschise ochii din nou și privi în jur. Pe masă erau resturile 
micului dejun, adus cu o oră în urmă de valet. Acesta părea că 
tratează prezenţa ei ca pe ceva normal și nu putu să nu se 
întrebe cât de des îi servise micul dejun în pat lui James și 
iubitei lui, indiferent care. 

Trebuia să se scoale, nu pentru că se grăbea în mod special, 
căci nu avea nimic de făcut până la prânz. Era ceva neobișnuit 
pentru ea, nu avea nimic de făcut în această casă, pentru că nu 
era casa ei. lar James era ocupat, așa că ea... 

Se putea duce la bunicul. Se ridică îmbrăcând halatul lui 
James și-și ridică în treacăt hainele de unde le aruncase 
noaptea trecută. Apoi intră în camera ei. 

I se părea ciudat s-o numească astfel, pentru că nu avea 
nimic al ei. Toate hainele îi fuseseră aranjate cu grijă pe 
umerașe. Era ca la hotel. La un hotel de lux. Ca și camera lui 
James și aceasta dădea spre lac. Mobilierul era Regency, 
tapetul în nuanţe de crem-pal cu draperii de culoarea alunei. 
Mobila era sculptată. Oare cine o alesese? Una din 
predecesoarele ei? 

Nu știa prea multe despre viața amoroasă a lui James. 
Auzise menţionându-se nume de-a lungul timpului, dar pe 
atunci nu însemnaseră nimic pentru ea. Îşi aminti seara primei 
petreceri. Fuseseră multe femei frumoase atunci, oricare din 
ele putea fi o fostă.... lar acele tinere cu care fusese la 
restaurant, oare cine erau? 

Apoi scutură impacientată din cap și intră în baie. Era o 
prostie să se gândească la celelalte, asta nu făcea decât să-i 
amărască sufletul. Era mai bine să trăiască prezentul. 

Când vru să intre în cadă, auzi o bătaie în ușă. 

— Intră, spuse impacientată. 

Uşa se deschise și zări chipul unei foste prietene din 
copilărie. 

— Carol! exclamă Cassy fericită. Ce faci aici? 

Fata zâmbi. 

— Aici lucrez. 

— Oh! Cassy ezită, roşind. Tu mi-ai așezat lucrurile în dulap? 

— Da, miss. 

Cassy era foarte stânjenită. 

— Pentru Dumnzezeu, Carol, nu-mi spune miss. Îi mai 
amintești când ne jucam la izvor, iar Janet Wilson și-a pierdut 
un pantof în noroi? 

— Da, miss. 

— Ce... ce face Janet acum? 

— Este măritată, miss. 

— O, grozav! Şi tu? 

— Sunt doar logodită, miss. 

— Cu cine? ÎI cunosc? 

— Nu, miss, nu este de pe aici. Dar acum, vă rog să-mi 
spuneţi ce doriți. Eu servesc toate doamnele care folosesc 
această cameră. 

— O, înţeleg, zise Cassy, roșind fără să vrea. Nu, nu am 
nevoie de nimic. 

După plecarea lui Carol, Cassy realiză că nu se descurcase 
bine, situaţia fusese jenantă pentru amândouă. Ea nu era nici 
musafir, dar nici nu aparținea acestei case. Era doar una 
din'doamnele" care foloseau camera. 

Lacrimi de umilință îi împânziră privirea. Experienţa cu 
Carol se va repeta ori de câte ori se va întâlni cu cineva 
cunoscut. După ce lipsise o vreme din localitate, se întorsese 
ca să trăiască în păcat. 

Dezbrăcă chimonoul și intră în apa caldă și înmiresmată. 
Viaţa va fi foarte ciudată pentru ea. Nu avea nimic de făcut și 

nu putea sta să-și pilească unghiile toată ziua și să se întrebe 
ce rochie să îmbrace la cină. James îi spusese foarte clar că nu 
trebuie decât să arate bine. Dar ea nu putea duce o astfel de 
viaţă alături de el, chiar dacă îl iubea. Trebuia să-și găsească o 
slujbă. 

După baie, se duse să-și viziteze bunicul folosind 
scurtătura, apoi cărarea prin spatele grădinii, pentru a evita să 
o întâlnească pe Fishy, care dezaproba cu îndârjire decizia ei 
de a deveni amanta lui James. 

Jenkins începu să se plângă imediat de starea acoperișului 
care nefiind reparat de zeci de ani, avea infiltraţii. 

— Ce face bunicul? îl întrebă. 

— Este cam deprimat, miss. 

— Ce-ai făcut astăzi? o întrebă James la masă. 

— Am fost la bunicul. 

— Da? Ce face? 

— Cam trist. 

— De ce? A pierdut din nou la curse? 

Cassy îi aruncă o privire rece. 

— Bunicul nu mai pariază. 

El pufni disprețuitor. 

— Asta ar fi ceva! 

— Bunicul are probleme cu acoperișul, cu toată casa, în 
general. 

— Sunt conştient de asta, răspunse James, dar vinovat este 

chiar el că n-a făcut reparaţii de atâta timp. Dar ţi-am dat acea 
sumă de bani care poate acoperi multe cheltuieli. Și, de fapt, 
vei mai avea şi banii tăi de cheltuială, ştiu că bunicul este 
dependent de tine. 

Cassy nu regretă când James îi spuse că nu va putea s-o 
însoțească la acea plimbare promisă, pentru că aștepta un 
telefon din Spania. 

— Sunt sigur că nu vei avea probleme cu iapa, pe care am 
cerut să ţi-o pregătească. Doar ai fost în copilărie cea mai bună 
la echitație! 

La început, căluțul, neobișnuit cu noul călăreț, dădu semne 
de neastâmpăr și de nesupunere, însă când se întoarseră, cele 
două se înțelegeau de minune. 

— Cum a fost? o întrebă James, ajutând-o să coboare din șa. 

— Grozav! exclamă Cassy. 

— Asta este bine, pentru că eu trebuie să plec la Madrid. 

— Mă poţi lua cu tine? 

— Nu merită, mă întorc mâine seară. 

Cu acestea, James intră în casă unde se duse direct în 
camera sa, de unde plecă după jumătate de oră. 

Cassy se simţi din nou dezamăgită. Așa va fi viaţa ei, va fi 
anunţată că el pleca peste câteva minute și nu avea timp 
pentru ea? Dar ce obligaţii avea James faţă de ea? Era o simplă 
amantă! 

Într-o stare de spirit pentru care nu putea fi invidiată, Cassy 

începu să citească presa locală. Găsi diverse anunţuri de 
slujbe, dar niciunul potrivit pentru ea. James nu trebuia să afle 
că-și lua o slujbă ca să poată plăti datoriile bunicului și ale 
casei pe care o neglijase tot timpul. 

Deodată, îi veni o idee grozavă și bătu fericită din palme. 
Găsise soluţia de a continua munca începută la Rhoda, de a 
câștiga bani din comisioane și de a-și ajuta bunicul, fără știrea 
lui James. Se uită la ceas. La New York era ora patru. Întinse 
mâna spre telefon. 

Rhoda se arătă deosebit de încântată s-o audă. 

— Ce faci, draga mea? Te-ai săturat de stat acasă? 

Cassy începu să râdă. 

— Nu, Rhoda, dar am o propunere. Îţi aminteşti că am 
discutat o dată că ar fi bine să ai un reprezentant în Europa? Ei 
bine, mă ofer! 

— De ce nu m-am gândit la asta? exclamă Rhoda. Știu că este 
o piaţă dezvoltată a antichităţilor, iar în priceperea ta am 
încredere deplină. În privința transportului am putea folosi 
containere...Îţi voi plăti comision pentru fiecare piesă 
achiziționată. O, era să uit, se cer tacâmuri vechi de argint stil 
georgian. Și aş mai vrea să-mi găsești o sursă de unde să pot 
achiziționa vinuri vechi. 

Cassy era fericită. 

— Rhoda, mă voi ocupa de toate acestea , dar mai ales de 
condiţiile de livrare! 

Kokk 


A doua zi, James sună să-i spună că nu putea să vină. 

Cassy era dezamăgită, mai ales pentru că nu-și închipuia 
că-i va simți lipsa atât de mult, după o singură noapte. Dar 
trebuia să se obişnuiască. 

A doua zi, porni la ora șapte spre Wells, unde se organizau 
licitaţii. Acolo făcu achiziții valoroase printre care o masă de 
joc stil georgian, un ceainic Wheildon, o vază minunată 
realizată de Loetz, de care era sigură că-i va plăcea atât de mult 
Rhodei încât n-o va revinde. 

Singura problemă era că va trebui să găsească un loc unde 
să depoziteze aceste lucruri minunate, pentru că nu le putea 
aduce la Bradley Park. În timp, poate va reuși să-l convingă pe 
James s-o lase să lucreze, dar deocamdată nu voia să riște o 
confruntare. 

Nu le putea duce decât acasă la bunicul, așa că se duse 
direct acolo. 

Dar când ajunse acolo, văzu mașina lui Michael Farrell. 
Ezită o clipă pentru că nu voia să dea ochii cu el. În cele din 
urmă intră, neavând altă soluţie. 

Michael ieși în întâmpinarea ei cu acel zâmbet nerușinat, 

care ei îi displăcea atât. 

— O, uite cine a apărut! Ce mai faci, draga mea? Cum îti 
merge? 

— Foarte bine, mulțumesc. Cum te simţi, bunicule? 

— Bine, draga mea, îi spuse bunicul evitând s-o privească. 

— Bunicule aș vrea să-mi păstrezi două cutii aici. Le voi lua 
peste câteva zile. 

— Ia-l pe Jenkins să te ajute, spuse bunicul. 

— O, dar o pot ajuta eu, se oferi Michael. 

— Prefer să mă descurc singură, murmură Cassy ieșind. 

Dar Michael veni după ea. 

— Am auzit că te-ai mutat la James Clayton, îi spuse 
zâmbindu-i cu nerușinare. Eşti conştientă cred, că nu se va 
însura cu tine. Multe femei frumoase au încercat să-l prindă în 
mrejele lor, dar se pare că a scăpat până acum. 

— Nu mă aştept să se însoare cu mine, răspunse ea rece. 

— Ei, atunci totul este bine, deși puteai să faci o afacere mai 
bună, dacă erai inteligentă. Așa, te-ai vândut prea ieftin. Cu 
toate astea, fiindu-mi clar că nu vei sta prea mult timp cu el, 
propunerea mea rămâne valabilă. Sunt gata să trec cu vederea 
CĂ voi cumpăra ceva ce a trecut prin alte mâini... 

Cassy ripostă indignată : 

— Uite ce este, domnule Farrell. Eşti cel mai mare nemernic 
pe care l-am cunoscut vreodată. Nu m-aş mărita cu un astfel de 
om nici dacă ai rămâne singurul bărbat din lume! Ai înțeles 

acum? 
— Foarte clar, miss Durward, îi spuse ameninţător. Dar vei 
regreta aceste cuvinte. Promit că te voi face să le regreti! 


Capitolul 9 


Spre ușurarea Cassyei, Michael n-a rămas la masă. A mâncat 
singură cu bunicul, care era prea afectat de problemele sale ca 
să-i mai pese și de ale ei. Trebuia să se descurce singură. 
După-masă, a lăsat mașina lângă grajduri și a pornit adâncită 
în gânduri spre casa lui James. Nu-i va fi ușor să-și ascundă 
activităţile de James, pentru că el va dori să știe de ce pleca ea 
aşa devreme de acasă. Trebuia să găsească o scuză. 

— Cassy! Unde-ai fost? 

Se opri vinovată, auzindu-l. 

— O, am fost la bunicul, am luat masa împreună, răspunse 
ea repede. 

— Ai fost cu mașina? Dar este atât de aproape! 

— Nu, am trecut pe la bunicul pe drumul de întoarcere de 
la Bath. 

— Ai cumpărat ceva? 

Ea ridică din umeri. 

— Nu, am fost doar prin magazine. Nu te aşteptam astăzi, 
mi-ai spus că nu vii. Cassy încerca să pară ușor indiferentă, 
lucru imposibil însă pentru că inima îi bătea cu putere. Se 
datora felului în care o privea el. 

— Am avut un motiv bun să mă grăbesc la întoarcere, îi 
spuse James privind-o cu admiraţie și cu dorinţă. Ti-am adus 
un dar. 

— Adevărat? 

— Doar n-ai crezut că te-am uitat? Întinde mâna! 

Cassy făcu așa cum i se ceruse și James îi oferi un evantai 
antic de o frumuseţe tulburătoare, care o făcu să exclame 
uimită. Era din fildeș, cu o lucrătură specială. 

— Îţi place? 

— Desigur. E foarte frumos. Îti mulțumesc. Era uimită că 
James n-o uitase și că deși foarte ocupat nu uitase să-i aducă 
un dar. 

— Mergem la plimbare după- amiază? 

— Sigur, dacă dorești. 

— În jumătate de oră? 

Cassy urcă în camera ei, se schimbă în costumul de călărie, 
își ridică părul în vârful capului, după care mai privi o dată 
evantaiul. Zâmbi... 

— Eşti gata? auzi vocea lui James. Și el se schimbase cu 

costumul de călărie în care arăta superb. 

— Sunt gata, îi spuse. 

James o luă după umeri cu afecţiune şi se îndreptară spre 
grajduri. 

Caii erau înşeuaţi, gata de drum. Era o vreme perfectă 
pentru călărie, pe cerul albastru nu se vedea niciun nor. 

Cassy porni în faţa lui James și nu se opri până nu ajunse 
în acel luminiș care-i plăcea atât de mult. Avea impresia că 
dacă întinde mâna, atinge cerul. 

— Este cel mai înalt punct din lume, îi explică lui James. 

— O, dar unde ai învăţat tu geografie de ești atât de sigură? 
o necăji el. 

Ea începu să râdă fericită. Acum parcă nu mai conta nimic 
— nu-i mai păsa dacă ceea ce făcea era bine sau rău, nu-i mai 
păsa de ce credea lumea despre ea. Nu-i mai păsa pe cine 
iubise James înaintea ei, sau pe cine va iubi în continuare. Era 
cu ea, asta conta. 

— Să vedem cine ajunge mai repede pe platou, îl provocă 
ea. 

Cei doi cai au alergat foarte aproape pe dealul înalt; 
inevitabil însă, James i-o luă înainte. 

— Am câștigat, îi spuse când sosi și ea. Care este premiul 
meu? 

— Ce ţi-ai dori? 

— Ce crezi că mi-aş putea dori? Am fost departe de tine 

două zile. Vino încoace. 

Cassy îl privi şocată. 

— Nu aici... 

— De ce nu? 

— Şi caii? 

— Nu vor pleca nicăieri când au atâta iarbă în jur. 

James o sărută cu pasiune. Cassy îl prinse cu brațele după 
gât, atârnându-se de gâtul lui de parcă ar fi fost în pericol să 
cadă. Inima îi bătea cu putere, trupul îi era ca o trestie în vânt, 
cuprins de dorință. 

James îi luă mâna în palmele sale și se pierdură printre 
copaci. Ajunseră într-un loc în care iarba era înaltă, unde 
parfumul violetelor înmiresma aerul. 

— Aici. Ce poate fi mai romantic? 

Cassy se aşeză pe un trunchi de copac. 

— Lasă-ţi părul liber, îi spuse James. E superb, spuse el când 
părul îi căzu liber pe umeri. Nu-l mai ridica, îmi place mai mult 
aşa. 

James îi desfăcu încet nasturii bluzei. 

Inima lui Cassy era prea plină de dragoste pentru el și nu 
se mai putea abţine: 

— Te iubesc, James, murmură. 

— Eşti o mică ipocrită, îi spuse el cu oarecare amărăciune. 
A trebuit să spui asta ca să-ți uşurezi conștiința încărcată? 

— O, James... te rog... am spus-o din inimă... 

— Scutește-mă de acte gen Sarah Bernhardt, nu mă poți 
impresiona. Inima ta este de vânzare oricui plăteşte prețul 
cerut de tine. 

James îi strivi buzele cu un sărut, iar lacrimile ei îi udară 
faţa. Cu nerăbdare el îi scoase bluza și o lăsă alături pe pământ, 
iar sărutările lui îi arseră tot trupul. Trupul ei îi răspundea, dar 
mintea îi era sfâșiată de disperare și nu se putea opri din plâns. 

James o prinse de umeri. 

— La naiba! Oprește-te! 

Cassy nu-și putea controla lacrimile. 

— Îmi pare rău, nu mă pot abţine. 

Cassy clipi des și se forţă să privească în ochii aceia care 
păreau atât de duri. 

— Te iubesc cu adevărat. Știu că tu nu mă iubeşti și nici nu 
mă aşteptam s-o faci, după ce...după felul în care m-am purtat. 
Ai toate motivele să crezi că sunt doar o interesată... 

— Da, așa cred. Dar asta nu mă ajută cu nimic. 

După ce făcură dragoste, James continuă s-o privească 
lung. Cassy ar fi făcut orice ca el să spună ceva. 

— Ştii că ai împrumutat aerul acelei mici figurine de Sevres? 
murmură el. Eşti o imitație sau ... 

Ea nu putea răspunde. Nu uita felul în care insistase că nu 
se va lăsa adăugată la bogata lui colecţie. 

James o ajută să se ridice din iarbă. 

— Este mai bine să plecăm spuse el, altfel nu vom mai găsi 

caii şi va trebui să ne întoarcem pe jos. Ai iarbă pe tot spatele, 
adăugă el. Ştii, Cassy, aş putea scrie o carte cu ceea ce aș vrea 
să fac cu tine, dar nu s-ar putea publica niciodată, cuvintele ar 
arde paginile. 


KKK 


Au petrecut trei zile împreună, înainte ca altă călătorie de 
afaceri să-l ducă pe James în Japonia. În prima zi după 
plecarea lui, Cassy se simţi cam abătută, umblă fără rost prin 
casă. Nu voia să se ducă nici măcar la bunicul ei. 

Dar dimineaţa următoare, conștientă că trebuia să iasă din 
starea aceea luă ziarul local și începu să caute anunţuri de 
licitaţii din zonă. 

Era încă o zi minunată de primăvară, iar ea se afla într-un 
salon mic, cu ușile larg deschise. Câinii stăteau la picioarele ei. 
Undeva la etaj se auzea bâzâitul aspiratorului cu care doamna 
Hummer aspira covoarele. 

Deodată, unul din câini îşi ciuli atent urechile, semn că se 
apropia cineva. Ridicându-și privirea, Cassy exclamă 
bucuroasă văzându-și bunicul, care apăruse pe terasă. 

— Bunicule! N-ar fi trebuit să urci dealul ăsta! 

Se grăbi să-l ajute să se așeze într-un fotoliu. 

— O să-mi revin imediat, zise bunicul. Am vrut să mai ies 
puțin din casa mea atât de plină de zgomot și de praf. Am 
suportat cu stoicism toată săptămâna, acum mi-au cedat nervii. 

Cassy începu să râdă. 

— Bunicule, riscai să te electrocutezi când aprindeai 
lumina! Vrei un pahar de brandy? 

— Am crezut că n-o să mi-l oferi, glumi bunicul. Apoi privi 
în jur. Așadar asta a făcut rafinatul sir James din casa mea. E 
bine totuși că n-a fost transformată în vreo școală pentru 
delincvenţi sau în grajduri. Văd că a păstrat ceasul meu cel 
vechi. Bunicul se ridică apropiindu-se de locul unde se afla 
ceasul. Ştii că această pendulă a fost achiziționată de cel de-al 
doilea viconte în 1705? O, dar văd că are și tablouri originale 
aici. Nu-i este frică de hoţi? 

— Are un sistem de siguranţă destul de performant. 

— Asta este ca și cum ai trăi în bolta unei bănci. 

Cassy îl privi lung. 

— Nici nu se simte, bunicule. Îi arătă firul care ducea spre 
fereastră. Dacă n-ar fi fost deconectat când ai intrat, poliţia ar 
fi fost aici în câteva clipe. 

— Ei, zise bunicul oftând, ai de gând să te măriţi cu el sau 
nu? 

Cassy roși. 

— Ei bine... nu știu încă... 

— Eu te-am lăsat să vii aici, dar cred că este momentul să am 

o discuţie cu acest sir James al tău, să aflu care-i sunt intenţiile. 

Cassy se gândi că James n-ar accepta ca bunicul să-i facă 
morală, iar ultimul lucru pe care și-l dorea, era o discuţie între 
cei doi. 


KKK 


James se întoarse din Japonia cu un mic dar pentru ea, o 
cutie de jad. Cassy acceptă darul cu sentimente amestecate; 
oare credea că dacă îi aduce daruri de peste tot, va fi 
mulțumită să rămână acasă? 

— E foarte frumoasă, mulțumesc. Cu toate astea... mă 
plictisesc aici. James nu pot sta aici să aştept să te întorci. 

— Te-ai plictisit, aşadar? Ei bine, săptămâna viitoare merg la 
Londra, așa că te pot lua cu mine. 

Cumva James schimbă subiectul, apoi găsi scuze să nu-l mai 
reia. Pentru ea era foarte uşor să trăiască doar pentru prezent, 
să uite cum începuse povestea lor și problemele pe care 
inevitabil le va aduce. Nici măcar nu mai încercă să-i spună 
că-l iubește. 

Când ajunseră la Londra, Cassy rămase să despacheteze, iar 
James se duse să cineze cu niște parteneri de afaceri, 
promiţându-i că va veni la ora șase. Dar nu se întâmplă așa. Pe 

la șapte și jumătate, Cassy începu să străbată nervoasă 
apartamentul cu pași mari. James sună abia la ora opt, 
cerându-și scuze pentru întârziere, promițându-i că a doua zi 
vor cina doar ei doi, la lumina lumânărilor. 

— Pentru asta am venit cu tine la Londra, James, nu pentru 
plimbări prin magazine și cumpărături. 

— O cină romantică? întrebă el. Cât de romantică? 

— Ti-am mai spus, James. Te iubesc. Știu că nu mă crezi, 
după ce ţi-am cerut acei bani. Dar trebuia să-i am. Bunicul îi 
era dator lui Michael Farrell, care îl amenința. Și mai era 
problema cu casa din care tu voiai să-l evacuezi. 

— O, încetează! protestă James. Nu l-aș fi evacuat. Nici 
măcar n-am ştiut că se află într-o asemenea situaţie. Am zeci de 
proprietăți, nu știu ce se întâmplă cu fiecare. Oricum, nu l-aș 
fi evacuat. 

Cassy ezită. 

— N-ai fi făcut-o? 

— Presupun că bunicul tău ţi-a spus numai lucruri rele 
despre mine. A răspândit ideea că bunicul meu l-a păcălit cu 
nişte bani. Din fericire, nu l-a crezut nimeni. 

— Eu l-am crezut, se confesă Cassy. 

— Am crezut că ai mai multă minte! 

— La zece ani, nu aveam, am crescut cu poveștile bunicului, 
ce-ai fi vrut să cred? Oricum, bunicul m-a crescut. El este 
familia mea. 

— Bine, o să discutăm în continuare când ajung acasă. 

După o oră, Cassy auzi cheia în broască. Alergă în hol să-l 
întâmpine. 

— Bună seara, Cassy. 

— Ce s-a întâmplat? 

— Împachetează repede, plecăm la Somerset. Casa a fost 
prădată. 

Bradley Park? 

— Exact. Trebuie să plecăm în câteva minute. 


Capitolul 10 


Valetul Coleman îi aștepta îngrijorat în hol. 

— O, sir James, bine că aţi venit! 

— Au furat multe? 

Omul scutură din cap. 

— Nu, știau ce caută. Au luat piese valoroase, pendula din 
salon... 

James se încruntă. 

— Pendula? Dar cum au putut s-o transporte? 

— Cu o camionetă. Poliţia a găsit urme de roți la poarta 
cealaltă. 

— Inspectorul unde este? 

— Aici, sir James. 

— Cum au pătruns hoţii? 

— Au forțat ușa de la verandă. 

— Și alarma? Sau câinii? 

Inspectorul zâmbi ciudat. 

— Tocmai de aceea credem că a fost aranjat din interior. 
Câinii n-au lătrat, alarma era dezactivată. Probabil a fost cineva 
care cunoştea locul. 

Cassy avu o strângere de inimă. Doar bunicul fusese aici în 
vizită, dar bunicul n-ar face așa ceva! 

Desigur era ridicol să-l suspecteze tocmai pe el! 

După ce îl chestionă pe James în privința servitorilor, 
inspectorul îl privi lung pe James: 

— Şi tânăra doamnă? 

Cassy clipi des, surprinsă. 

— Miss Durward locuiește aici de câteva zile. 

— Miss Durward? Desigur, este nepoata vicontelui Bradley! 

După plecarea inspectorului, James îi spuse: 

— Iar acum, aș vrea să-mi spui adevărul, Cassy. 

Ea îl privi uluită. 

— Ce ştii despre toate astea? 

— Nu mai mult decât știi tu. Doar nu-ţi închipui că am avut 
vreun amestec în asta! 

— Aşa este? 

— Stii bine că nu! Dar cum îndrăznești să mă acuzi? Știi 
foarte bine că am fost cu tine la Londra! 

— Un alibi perfect! 

Cassy se ridică. 

— Unde te duci? 

— Să împachetez! Nu mai stau niciun minut în casa asta! 

— Ba vei sta până voi spune eu că poți să pleci. 

— Nu mă poţi ţine prizonieră aici! 

— Ai o alternativă? Pentru tine, dar și pentru bunicul tău? 

Cassy îl privi surprinsă. 

— N-ai îndrăzni! 

— Asta a fost parte din contractul nostru. Am convenit că 
poate rămâne acolo pe durata legăturii noastre. 

— Dar seara trecută ai spus că nu l-ai evacua. 

— Regulile s-au schimbat acum. 

Cassy tremura de furie. 

— Dacă te gândești că eu am furat, cum vrei să mă mai ţii 
aici în casă? 

— Pentru că nu vreau să te las să pleci, astfel omorând două 
vrăbii cu o singură piatră, zise el ironic, ca de obicei. 

— Te urăsc, șopti Cassy. 

— Du-te la culcare. 

Cassy făcu așa cum i se spusese, mergând ca un automat 
spre camera ei. Își simțea inima foarte grea. Dacă James venea 
în camera ei... 

Dar el nu veni nici în noaptea aceea, nici în cele care au 
urmat. În timpul zilei, James o trata politicos dar distant, fără 
nicio referire la furt. Într-una din zile, după ce îi telefonă 
Rhodei să-i spună ce conţinea ultima livrare, James intră în 

încăpere zâmbind. 

— Vreau să-ți vorbesc, îi spuse el brusc. 

Inima ei incepu să bată tare. Trecuseră două săptămâni de 
la furt. 

James scoase o bucată de hârtie din buzunar și i-o întinse. 
Cassy o luă privind-o curioasă. Era o copie a conosamentului 
semnat de ea când îi trimisese antichităţile Rhodei. 

— Ei bine? 

— Trebuie să-ţi cer permisiunea pentru tot ce fac? 

— Asta depinde de ceea ce faci. Ce ai trimis? 

— Este menţionat aici: antichități. 

— Asta pot să văd și singur. Dar de asta ce spui? Era o copie 
a unei vânzări a unei pendule manufacturată în 1705 de 
Tompion și Banger. Scrie aici clar că a fost în proprietatea 
vicontelui Bradley. Ce coincidență! 

— De unde ai astea? 

— Am angajat un detectiv. 

Cassy se așeză în fotoliul din spatele ei. 

— Crezi că eu am făcut asta, nu? Că am furat pendula? 

— Cum poţi explica aceste documente? 

— Acesta era rolul detectivului pe care l-ai plătit, îl opri ea 
sec. Eu nu pot spune decât că am cumpărat antichităţile 
pentru Rhoda, cât ai fost plecat. I le-am trimis... 

James se încruntă. 

— Așadar, ai continuat să lucrezi pentru Rhoda? 

— Da, spuse Cassy. Nu puteam sta degeaba, așa cum mi-ai 
cerut. Trebuia să fac ceva, aşa că am aranjat cu Rhoda să lucrez 
sub comision. 

James o privi lung. 

— Şi de ce nu mi-ai spus? Nu aș fi avut nimic împotrivă. Mă 
deranja doar să fi avut un serviciu obișnuit pentru că din cauza 
naturii muncii mele și a deselor mele deplasări, n-am fi putut 
avea o relaţie normală. Dar să te fi dus la licitaţii cât lipseam 
eu, nu era o problemă. 

— De unde să fi ştiut? Doar te-ai comportat mereu ca țarul 
Rusiei, obișnuit să dea ordine. lar ameninţarea de a-mi vedea 
bunicul scos din casă îmi plana deasupra capului. 

James ridică din nou prima hârtie pe care i-o arătase. 

— Tot nu mi-ai spus cum explici asta. 

Ea scutură din cap. 

— Ţi-am mai spus, nu ştiu nimic despre asta. 

— Ai invitat pe cineva aici în lipsa mea? 

Cassy roși. 

— Păi... doar bunicul a venit o dată. Dar el niciodată n-ar... 

— În ce încăpere a intrat? 

— Doar în salonul mic, spuse ea cu jumătate de glas. 

— A văzut pendula? 

Cassy încuviință cam fără chef. 

— Spunea că ar sta mai bine în seiful unei bănci. 

— Şi i-ai arătat cum funcţionează sistemul de siguranţă? 

— Da. 

— L-ai arătat şi câinii? 

— Da. Nu cumva crezi că...? 

— Ba da, chiar cred. Cred că este timpul să am un schimb 
de cuvinte cu el. 

— Nu, James te rog să te opreşti! James nu te supăra pe el, 
este doar un bătrân... 

— Nu sunt supărat, spuse el. 

— James, te rog.... Dacă-l superi... 

— Dacă-l supăr? James o luă de mână, o scoase pe ușa din 
spate şi o urcă pe scări. Cassy apucă să vadă în treacăt două 
chipuri speriate în bucătărie. Bunicul ridică privirea uimit 
când ușa sufrageriei sale se deschise cam neceremonios. 
Privirea lui vinovată spulberă şi ultima speranță a Cassyei că 
bunicul nu avea niciun amestec în acest furt. Dar cu toate 
acestea el încercă să braveze: 

— Cărui fapt îi datorez această onoare? 

Cassy se apropie cu blândeţe de el. 

— Bunicule, știi cumva de ce suntem aici? 

— Nu, sigur că nu. Cum aș putea? protestă el indignat. Dar 
dacă tot ești aici, tinere, vreau să ştiu ce intenţii ai cu nepoata 
mea! 

— Bunicule, am venit cu o problemă gravă. Îţi amintești 
când ai venit acasă la James, când ţi-am vorbit despre sistemul 
de alarmă. Ai vorbit cu cineva despre asta? 

Bunicul lăsă privirea în jos, vinovat: 

— Îmi pare rău, fetițo, dar n-am putut face nimic. A fost 
Michael. Îi datoram bani. 

— Bunicule, dar i-am înapoiat toţi banii... 

— Da, știu, însă... încă o dată n-am avut noroc și am 
continuat să joc... 

Cassy se încruntă. 

— Mi-a spus că nu mai trebuie să-i înapoiez banii, dacă fac 
ce spune el. 

Cassy îşi simți ochii plini de lacrimi. 

— O, bunicule... 

— Ştii, fetiţo, cred că a făcut-o doar din răzbunare, că n-ai 
vrut să te măriţi cu el. Nu are nevoie de bani. 

— Unde este Farrell acum? întrebă James. 

— A plecat în străinătate. Poliţia îl urmrește pentru multe 
alte lucruri...Bătrânul tău bunic este doar un biet bătrăn 
prost, admise el cu vinovăţie. Dar de data asta am învăţat 
lecţia. 

— O, bunicule, ai mai spus-o de atâtea ori! 

Văzând că James nu se mai afla în încăpere Cassy fugi după 
el. 

— James, aşteaptă-mă, te rog! James, îmi pare atât de rău! 
Nu mi-aş fi închipuit că bunicul poate face așa ceva... James, 
te rog nu-mi spune că totul s-a terminat... 

— Să se termine? Nu! Doar știi că nu te pot acuza de nimic! 

Nu-ţi face probleme, iubito, nu mă voi duce la poliţie. Nu au 
cum să-l mai prindă pe Farrell acum; cât despre bunicul tău, 
este doar un biet bătrân patetic. Îmi pare rău pentru el, nu 
reușește să scape de viciul cărţilor. Pe tine te-am judecat greșit, 
Cassy. Am crezut că și tu ești cartofoare, mai ales după ce 
te-am văzut cu Farrell. Chiar a vrut să se însoare cu tine? 

— Da, a vrut, confirmă ea. James vrei să-ţi fiu amantă în 
continuare? 

— Nu. Vreau să fii soția mea. Da, ştiu că n-ar trebui să am 
încredere într-o Durward, dar te iubesc. 

James o prinse în braţe, o sărută, iar ea îi răspunse din toată 
inima. 


Sfârşit 


